**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Νοεμβρίου 2020, ημέρα Πέμπτη και ώρα 15.25΄, συνεδρίασε, στην Αίθουσα Γερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Βασίλειου Οικονόμου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων «Μέτρα ενίσχυσης των εργαζομένων και ευάλωτων κοινωνικών ομάδων, κοινωνικοασφαλιστικές ρυθμίσεις και διατάξεις για την ενίσχυση των ανέργων».

Στη συνεδρίαση παρέστησαν ο Υπουργός Εργασίας και Κοινωνικών Υποθέσεων, κ. Ιωάννης Βρούτσης, η Υφυπουργός Εργασίας και Κοινωνικών Υποθέσεων, κυρία Δόμνα – Μαρία Μιχαηλίδου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Ακτύπης Διονύσιος, Βαρτζοπούλος Δημήτριος, Βρυζίδου Παρασκεύη, Γιόγιακας Βασίλειος, Ευθυμίου Άννα, Ιατρίδη Τσαμπίκα(Μίκα), Καλογιάννης Σταύρος, Κεφάλα Μαρία- Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Οικονόμου Βασίλειος, Μπλούχος Κωνσταντίνος, Πνευματικός Σπυρίδων,Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσαβδαρίδης Λάζαρος, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αυγέρη Θεοδώρα, Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη(Φρόσω), Κασιμάτη Ειρήνη, (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία-Ελίζα(Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Κανέλλη Γαριφαλλιά (Λιάνα), Αθανασίου Μαρία, Ασημακοπούλου Σοφία - Χάιδω, Απατζίδη Μαρία και Γρηγοριάδης Κλέων.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Κύριες και κύριοι, καλησπέρα σας.

Αρχίζει η συνεδρίαση της Διαρκούς Επιτροπής Κοινωνικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων με τίτλο «Μέτρα ενίσχυσης των εργαζομένων και ευάλωτων κοινωνικών ομάδων, κοινωνικοασφαλιστικές ρυθμίσεις και διατάξεις για την ενίσχυση των ανέργων».

Θα ξεκινήσουμε με τον προγραμματισμό των επόμενων συνεδριάσεων. Προτείνω να διεξαχθούν η ακρόαση των φορέων στις 10.00΄ και η κατ’ άρθρον συνεδρίαση στις 13.00, αύριο την Παρασκευή και τη Δευτέρα στις 11.00΄ η τέταρτη συνεδρίαση.

Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Σήμερα ξεκινήσαμε την συνεδρίαση στις 15.30΄.Δεν είμαστε σε κατεπείγον νομοσχέδιο, οπότε απαιτείται να παρέλθει μια ημέρα για την ακρόαση των φορέων, δηλαδή στις 15.00΄ αύριο πρέπει να φέρετε τους φορείς και την ανάγνωση κατ’ άρθρον θα την πάτε τη Δευτέρα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Εγώ το έκανα για να διευκολύνω τους ομιλητές.

Εγώ, ξαναλέω το έκανα για να σας διευκολύνω. Αφού θέλετε να είστε τυπικοί, εγώ θα είμαι διαφορετικός, κανένα πρόβλημα.

Να διεξαχθούν αύριο στις 15.00΄και στις 18.00΄το απόγευμα.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Γιατί αυτό; Θα έχουμε τελειώσει σε 3 ώρες τους φορείς;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Δεν έχουμε απεριόριστο χρόνο.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Κύριε Πρόεδρε, ξεχνάτε ότι είμαστε σε πανδημία και υπάρχει απαγόρευση. Εμείς στις 20.00΄δεν θα έχουμε τελειώσει. Να διεξαχθεί η κατ’ άρθρον συζήτηση από τις 18.00΄μέχρι τις 20.00,΄είναι αδύνατον. Ούτε για αστείο. Σας παρακαλώ πάρα πολύ μην επανέρχεστε, η κατ’΄ άρθρον να διεξαχθεί τη Δευτέρα.

**ΔΗΜΗΤΡΙΟΣ ΜΑΡΚΟΠΟΥΛΟΣ (Εισηγητής της Πλειοψηφίας):** Είμαστε διευρυμένη σύνθεση σήμερα, είμαστε λιγότεροι. Νομίζω ότι υπάρχει περιθώριο.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Πρώτον, νομίζω ότι εμείς εξαιρούμαστε των διατάξεων για τις 21.00΄, αλλά 18.00΄με 21.00΄, ούτως ή άλλως το τρίωρο είναι άνετο για την κατ’ άρθρον, αλλά και 21.30΄ να βρεθεί Βουλευτής εκτός ωραρίου έχει το δικαίωμα δια της Βουλής.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Δεν συμφωνώ και να καταγραφεί η διαφωνία μου. Δεν μπορεί να λέμε σε όλους τους πολίτες ότι πρέπει να είναι στις 20.30΄ στα σπίτια τους και εμείς να κυκλοφορούμε μετά τις 21.00΄.Αυτό δεν έχει νόημα που κάνουμε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Υπάρχει ο νόμος, όμως,κυρία Φωτίου.

Αυτά που σας λέω δεν είναι το θέμα αν μας αρέσει ή δεν μας αρέσει, έτσι είναι ο νόμος.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Κύριε Πρόεδρε, υπάρχουν οι εργαζόμενοι της Βουλής.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Το νόμο τον γνωρίζετε;

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Ναι. Υπάρχουν οι εργαζόμενοι της Βουλής. Δεν θα παραβιάσουμε τους νόμους για την πανδημία ή θα αφήσουμε την διαδικασία στη μέση. Δεν γίνονται αυτά. Ούτε θα συμπτυχθεί αυτή η «ιστορία», ένα νομοσχέδιο 68 άρθρων μας φέρατε, εκ των οποίων τα 17 άρθρα τα φέρατε την τελευταία στιγμή, χωρίς διαβούλευση.

Νομίζω ότι δεν έχει κανένα νόημα, δεν κερδίζετε τίποτα να πάτε τη Δευτέρα την κατ’ άρθρον. Δεν κατάλαβα, γιατί τι πρόβλημα έχετε;

 **ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Υπάρχουν και άλλα νομοσχέδια.

Ακούστε να δείτε. Δεν είναι το θέμα εμείς πότε μας αρέσει ή πότε θέλουμε. Εδώ υπάρχουν και άλλες Επιτροπές, δεν είμαστε η μόνη Επιτροπή που λειτουργούμε.

Άρα, λοιπόν επειδή βλέπω εδώ το πρόγραμμα ότι είναι γεμάτο γι’ αυτό έχουμε επιλέξει αυτή τη γραμμή.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του Κινήματος Αλλαγής):** Κύριε Πρόεδρε, άλλο ένα τέτοιο νομοσχέδιο έχει κατατεθεί. Γιατί να υπάρχει η fast track διαδικασία, υπάρχει κανένας λόγος; Νομίζω ότι είναι 78 άρθρα, είναι σημαντικό νομοσχέδιο. Αύριο οι φορείς και την Δευτέρα να πάμε για την κατ’ άρθρον συζήτηση. Δεν γίνεται. Είμαστε αντίθετοι και εμείς, κύριε Πρόεδρε για αυτό το πράγμα.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, για να διευκολύνω και εσάς θα σας πω το εξής.

Δεν έχουμε κανένα πρόβλημα και η βούληση της Κυβέρνησης είναι να γίνει μια εκτενής, όσο το δυνατόν περισσότερη κοινοβουλευτική διαδικασία. Το μόνο πρόβλημα είναι αν υπάρχει θέμα με τις Επιτροπές της Βουλής και το σχεδιασμό. Από πλευράς Κυβέρνησης δεν υπάρχει κανένα πρόβλημα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ένα λεπτό να το δούμε γιατί ούτε από εμένα υπάρχει αντίρρηση. Το θέμα είναι χωροταξικό. Καταρχάς, να μας ενημερώσουν για τις αίθουσες και το κομμάτι των άλλων συνεδριάσεων. Εγώ δεν έχω αντίρρηση, αλλά, απλά να δούμε αυτό που είπα.

Τον λόγο έχει ο κ. Μαρκόπουλος, μέχρι να με ενημερώσουν οι υπηρεσίες της Βουλής. Ούτως ή άλλως οι φορείς θα διεξαχθούν αύριο και συζητάμε για το αν θα διεξαχθεί ή όχι την Δευτέρα η κατ’ άρθρον.

**ΔΗΜΗΤΡΙΟΣ ΜΑΡΚΟΠΟΥΛΟΣ (Εισηγητής της Πλειοψηφίας):** Εμείς έχουμε έτοιμη τη λίστα των φορέων.

Κύριε Πρόεδρε, αγαπητοί συνάδελφοι νομίζω ότι πρόκειται για ένα νομοσχέδιο το οποίο δεν πρέπει να μας διχάζει, αντιθέτως λόγω των συγκεκριμένων ρυθμίσεων θα πρέπει να μας ενώσει, γιατί πρόκειται πραγματικά για ένα νομοσχέδιο το οποίο θυμίζει κοινωνικό κράτος. Είναι ένα νομοσχέδιο για το κοινωνικό κράτος. Ακούμε συχνά την ανάγκη να υπάρξει μέριμνα προς τους ασθενέστερους. Στα λόγια αυτές οι επισημάνσεις αποτελούσαν επικοινωνιακά μόνο, κατά τη γνώμη μου, προνομιακό πεδίο για άλλους πολιτικούς χώρους. Στην πράξη, βέβαια, οι σημαντικότερες και πλέον φιλολαϊκές τομές συντελέστηκαν από τη Νέα Δημοκρατία, τομές που θυμίζουν με έργα και όχι με λόγια πως η πραγματικά λαϊκή παράταξη, είναι η δική μας και όχι εκείνες οι παρατάξεις που κινήθηκαν και κινούνται σε ένα αντικοινωνικό πλαίσιο.

 Σήμερα, κάτω από συνθήκες δύσκολες, κάτω από την πίεση του κορονοϊού και των επιπτώσεών του θα συνεχίσουμε, ακριβώς, την ίδια πορεία.

 Η πλειοψηφία εισηγείται ένα νομοσχέδιο ανακούφισης, ένα νομοσχέδιο που φέρει την υπογραφή του Υπουργού Εργασίας, κ. Γιάννη Βρούτση και την επιμέλεια της Υφυπουργού Κοινωνικών Υποθέσεων, κυρίας Δόμνας Μιχαηλίδου, το οποίο αφορά στις πλέον, ευάλωτες κοινωνικές ομάδες, που αφορά στους ανέργους, που αφορά στους επαγγελματίες, που αφορά στην ελληνική οικογένεια.

Ένα νομοσχέδιο που έρχεται να δώσει εκεί που άλλοι έπαιρναν και μάλιστα μέσα από μείωση εισφορών. Κατανοούμε όλοι τι σημαίνει για τον Έλληνα δοκιμαζόμενο πολίτη αυτό. Που στηρίζει ενεργά την απασχόληση και την ανάπτυξη, που μεριμνά για τους αδύναμους.

 Το παρόν νομοσχέδιο έρχεται λίγες ημέρες μετά την επίσημη ανακοίνωση της Eurostat και σε αυτό θέλω να σταθώ, του πανευρωπαϊκού, δηλαδή, στατιστικού επόπτη που απένειμε τα εύσημα στη χώρα μας και στην Κυβέρνησή της, καθώς η Ελλάδα παρουσίασε τις μικρότερες απώλειες θέσεων εργασίας στην Ευρωπαϊκή Ένωση λόγω του κορονοϊού.

Αυτό είναι ένα αποτέλεσμα που δεν επαναπαύει, όμως, είναι ενδεικτικό της μεγάλης προσπάθειας η οποία θα συνεχιστεί.

 Οι προτεινόμενες, λοιπόν, διατάξεις του νομοσχεδίου εισάγουν βαθιές τομές. Είναι ένα νομοσχέδιο απόλυτα εναρμονισμένο με τις έκτακτες συνθήκες που βιώνουμε ,λόγω της έξαρσης του δεύτερου κύματος της πανδημίας.

 Το παρόν νομοσχέδιο έχει σαφές και αδιαπραγμάτευτο φιλεργατικό πρόσημο, καθώς ανοίγει δρόμο για αύξηση προσλήψεων και για αναζωογόνηση της ανταγωνιστικότητας.

Επίσης, αποκαθιστά αδικίες ως προς τη μεσαία τάξη και ιδιαίτερα ως προς τους μηχανικούς, δικηγόρους και οικονομολόγους, αλλά και άλλες ομάδες, ενώ εμπεριέχει έντονα τον χαρακτήρα της πρόνοιας και του κοινωνικού κράτους.

 Ένα νομοσχέδιο που μιλά για την προστασία της παιδικής ηλικίας, για την ενδυνάμωση των ευαίσθητων κοινωνικών ομάδων, ενώ διευρύνει το πλαίσιο των δικαιούχων διάφορων επιδομάτων και οικονομικών ενισχύσεων.

 Ταυτόχρονα, όμως, προχωρά και σε ρηξικέλευθες ρυθμίσεις, αντιμετωπίζοντας στην ουσία του και στο βαθύτερο πυρήνα το ζήτημα του υψηλού μη μισθολογικού κόστους των εργαζομένων, έναν παράγοντα ανασταλτικό, όπως όλοι το γνωρίζουμε για την αγορά εργασίας και την απασχόληση.

Οι διατάξεις του στηρίζουν τόσο τις επιχειρήσεις όσο και τους εργαζόμενους μακριά από κραυγές δημαγωγίας και ιδεοληπτικές αγκυλώσεις.

Πιο συγκεκριμένα, το παρόν νομοσχέδιο αποτελείται από πέντε επιμέρους κεφάλαια.

 Το πρώτο κεφάλαιο προβλέπει ένα νομοθετικό πλαίσιο για την ολοκληρωμένη -είναι πάρα πολύ σημαντικό αυτό, θέλω να σταθούμε - την ολοκληρωμένη προστασία της παιδικής ηλικίας, την ισχυροποίηση του θεσμού της υιοθεσίας αναδοχής, καθώς και τη σύγχρονη μάστιγα της έμφυλης βίας, ενώ αναδεικνύει και το καίριο ζήτημα που αφορά στο επίδομα στεγαστικής συνδρομής των ανασφάλιστων υπερηλίκων.

Το δεύτερο κεφάλαιο, επιλύει ασφαλιστικά ζητήματα προς την κατεύθυνση της μείωσης του μη μισθολογικού κόστους της μισθωτής εργασίας, παρέχει διευκολύνσεις καταβολής οφειλών προς ασφαλιστικά ταμεία σε χιλιάδες φυσικά και νομικά πρόσωπα που δοκιμάζονται από την πανδημία και επιταχύνει τον ψηφιακό μετασχηματισμό του e-ΕΦΚΑ επ’ ωφελεία των ασφαλισμένων.

Το τρίτο κεφάλαιο, αντιμετωπίζει σειρά οργανωτικών ζητημάτων και αίρει χρονίζουσες παθογένειες που αποτελούν εμπόδιο στην ομαλή και εύρυθμη λειτουργία του e-ΕΦΚΑ.

Στο τέταρτο κεφάλαιο, διαλαμβάνονται θέματα οργανωτικής φύσης του Υπουργείου Εργασίας και Κοινωνικών Υποθέσεων

Τέλος, στο πέμπτο κεφάλαιο, εισάγονται ρυθμίσεις αρμοδιότητας ΟΑΕΔ για την προστασία και ενίσχυση των ανέργων.

Ειδικότερα, να δούμε τα επιμέρους άρθρα. Στα άρθρα 1 και 2, προτάσσεται η προστασία της παιδικής ηλικίας. Φιλοδοξεί το νομοσχέδιο να καλύψει το υπαρκτό νομοθετικό κενό που υπήρχε στο πλαίσιο των προϋποθέσεων αδειοδότησης για τη λειτουργία των Κέντρων Δημιουργικής Απασχόλησης Παιδιών και των Κέντρων Δημιουργικής Απασχόλησης Παιδιών και Ατόμων με Αναπηρία. Θεσπίζεται, λοιπόν, για πρώτη φορά μέσω έκδοσης ΚΥΑ το ενιαίο πλαίσιο λειτουργίας αυτών των δομών, αντικαθιστώντας το υπάρχον ασαφές και δαιδαλώδες καθεστώς, διασφαλίζοντας την παροχή ίδιων υπηρεσιών προς όλα τα παιδιά, ενώ δίνεται ιδιαίτερη έμφαση στο πεδίο των ελέγχων, γιατί δεν υπήρχαν ουσιαστικά έλεγχοι, με τον σαφή καθορισμό των ελεγκτικών μηχανισμών και το πλαίσιο επιβολής κυρώσεων. Ταυτόχρονα, δημιουργείται ηλεκτρονική εφαρμογή με φορέα υλοποίησης και διαχείρισης την εταιρεία Ηλεκτρονική Διακυβέρνηση Κοινωνικής Ασφάλισης Α.Ε.

Στο άρθρο 4, επεκτείνεται το ελάχιστο εγγυημένο εισόδημα με την ένταξη σε αυτό - είναι πάρα-πάρα πολύ θεμελιώδες - των αστέγων, ίσως τις πιο ευάλωτης κοινωνικής ομάδας και των γυναικών που έχουν πέσει θύματα βίας και διαβιούν σε ξενώνες φιλοξενίας. Αξιοσημείωτο είναι ότι η συγκεκριμένη ρύθμιση εμπεριέχει μικρό δημοσιονομικό κόστος, αλλά πάρα-πάρα πολύ σημαντικό κοινωνικό αποτύπωμα. Για πρώτη φορά άστεγοι και κακοποιημένες γυναίκες - θα το επαναλάβω, από τις πλέον ευάλωτες, ίσως οι πιο ευάλωτες κοινωνικές ομάδες - εντάσσονται στο πλαίσιο του Ελάχιστου Εγγυημένου Εισοδήματος και θα έχουν και χρηματική βοήθεια και στέγη φιλοξενίας. Και χρήματα, για να το κάνω πιο λαϊκό, και «μαξιλάρι».

Στο άρθρο 6, αναμορφώνεται το πλαίσιο που διέπει τον θεσμό των αναδόχων υιοθεσιών προς μία λειτουργικότερη κατεύθυνση. Πιο συγκεκριμένα, με ευαισθησία μια κοινωνική αδικία δεκαετιών δίνει πλέον τη δυνατότητα σε οικογένειες με βιολογικά παιδιά με αναπηρία να υιοθετήσουν ή να καταστούν ανάδοχες οικογένειες. Καταργείται η τυπική εξέταση των προϋποθέσεων της καλής διανοητικής και σωματικής υγείας για τους συνοικούντες των υποψηφίων αναδόχων γονέων. Η προτεινόμενη διάταξη πραγματοποιείται - και πρέπει αυτό να το τονίσουμε - το όραμα της Κυβέρνησης, μια συνολική και δομημένη πολιτική, το οποίο είναι εκπεφρασμένο ήδη από τον Δεκέμβριο του 2019, που συνοψίζεται στη φράση «μία οικογένεια για κάθε παιδί». Παράλληλα, προχωρά η καταγραφή όλων των παιδιών στο Εθνικό Μητρώο Ανηλίκων, ενώ θα διενεργούνται και μαθήματα σε γονείς εξ αποστάσεων, λόγω και των έκτακτων συνθηκών, μέσω ηλεκτρονικής πλατφόρμας.

Στο άρθρο 10, δίνεται παράταση στις αιτήσεις για τη χορήγηση των επιδομάτων γέννησης, αυξάνοντας τον προϋπολογισμό του σχετικού επιδόματος από τα 123 εκατομμύρια ευρώ που ήταν για το 2020, στα 160 εκατομμύρια ευρώ για το 2021. Η παροχή αυτού του επιδόματος, που ήρθε από την Κυβέρνηση του Κυριάκου Μητσοτάκη και της ΝΔ που ως γνωστόν ανέρχεται στα 2.000 ευρώ κατά περίπτωση, αποσκοπεί στην κάλυψη των πρώτων εξόδων του παιδιού, αλλά και στη θεμελίωση μιας σύγχρονης δημογραφικής πολιτικής. Όλοι γνωρίζουμε το δημογραφικό πρόβλημα της Ελλάδας.

Παράλληλα, με το άρθρο 15, θεσπίζεται πρόγραμμα με τίτλο «Στέγαση και Εργασία για Αστέγους», πάλι μία δράση για τους αστέγους, μία δράση για τους ανθρώπους που βρίσκονται κάτω και έχουν πρόβλημα, καθώς πεποίθηση μας είναι, πεποίθηση της Κυβέρνησης, πεποίθηση του Υπουργείου Εργασίας Και Κοινωνικών Υποθέσεων, είναι ότι θα πρέπει να αξίζουν όλοι μια δεύτερη ευκαιρία, περισσότερο δε εκείνοι που επλήγησαν από την πρωτόγνωρη κρίση των τελευταίων ετών.

Ταυτόχρονα, στο άρθρο 24, δημιουργείται ειδική ψηφιακή πλατφόρμα για τη χορήγηση επιδόματος στεγαστικής συνδρομής σε όλους τους ηλικιωμένους ανασφάλιστους συμπολίτες μας, με τον ταυτόχρονο μετασχηματισμό του ΟΠΕΚΑ, προκειμένου να υπερκεραστούν οι σκόπελοι της γραφειοκρατίας.

Στο σημείο αυτό, θα ήθελα να αναλύσω περισσότερο μια εμβληματική πιστεύω μεταρρύθμιση - και θα πρέπει να σταθούμε εδώ. Τη μείωση των ασφαλιστικών εισφορών. Μια μεταρρύθμιση κομβική που θα φέρει, για να το καταλάβουν όλοι οι Έλληνες, «ζεστό χρήμα» στα ελληνικά νοικοκυριά, μετά από-πάρα πάρα πολύ καιρό. Είναι κάτι το οποίο θα θεραπεύσει αδικίες ετών και για το οποίο θεωρούμε ότι θα πρέπει να υπάρξει η απόλυτη συναίνεση, καθώς ο Έλληνας μετά από χρόνια και με συγκεκριμένα παραδείγματα που θα δούμε στην πορεία θα καταφέρει να αυξήσει το εισόδημά του.

Κυρίες και κύριοι συνάδελφοι, στην αρχή της τοποθέτησής μου έκανε λόγο για τη σημασία των προτεινόμενων ρυθμίσεων του υπό ψήφιση νομοσχεδίου, κάνοντας χαρακτηριστικά λόγο για φιλολαϊκές διατάξεις. Κατά κοινή παραδοχή, το σημερινό υψηλό μισθολογικό κόστος της μισθωτής εργασίας αποτελεί την κυριότερη γενεσιουργό αιτία της παραοικονομίας, όπως και της φυγής των καλύτερων Ελλήνων, το φαινόμενο του brain drain, των παιδιών μας στο εξωτερικό. Αποτελεί παράγοντα υπονομευτικό της ανταγωνιστικότητας και της οικονομικής ανάταξης της χώρας.

Υλοποιώντας, λοιπόν, την προεκλογική μας δέσμευση για μείωση των ασφαλιστικών εισφορών επιτυγχάνουμε τη βελτίωση της εισφοροδοτικής ικανότητας των ασφαλισμένων, άρα και της αύξησης των εσόδων των ασφαλιστικών ταμείων, όσο και της πραγματικής και όχι - είναι πάρα πολύ σημαντικό αυτό - της πλασματικής αύξησης του καθαρού εισοδήματος των εργαζομένων. Θα το ξαναπώ, οι Έλληνες και οι Ελληνίδες θα πάρουν «ζεστό χρήμα» στα χέρια τους. Για το λόγο αυτό είτε αρέσει είτε δεν αρέσει - κατανοούμε ότι σε κάποιους δεν αρέσει επειδή επενδύουν σε άλλες κατευθύνσεις - προβλέπεται για το 2021 μείωση των εισφορών του ιδιωτικού τομέα κατά 3,9 ποσοστιαίες μονάδες η οποία θα εξασφαλιστεί από περικοπές στις καταβολές-εισφορές υπέρ τρίτων.

Στο σημείο αυτό, πρέπει να διευκρινιστεί, προκειμένου να μην υπάρξουν σκιές, γιατί γνωρίζουμε ότι σε τέτοιες περιπτώσεις υπάρχουν πάντοτε και οι καλοθελητές, ότι η περικοπή της εισφοράς υπέρ του λογαριασμού ανεργίας του ΟΑΕΔ θα καλυφθεί από ισόποση επιχορήγηση από τον κρατικό Προϋπολογισμό, χωρίς φυσικά να θίγονται δικαιώματα των ασφαλισμένων, ενώ επίσης με την ως άνω μείωση δεν πρόκειται σε καμία περίπτωση να θιγούν συνταξιοδοτικά δικαιώματα.

Είναι αντιληπτό, ότι η προωθούμενη μείωση των ασφαλιστικών εισφορών θα επιτύχει τη μείωση του μη μισθολογικού κόστους της μισθωτής εργασίας, θα διευρυνθούν οι προσλήψεις, θα ενισχυθεί η ανταγωνιστικότητα, θα καταστεί η χώρα μας ένας ελκυστικός επενδυτικός προορισμός και θα αυξηθεί βεβαίως και το σημαντικότερο κατά τη γνώμη της πλειοψηφίας, το πραγματικό εισόδημα των εργαζομένων και των επιχειρήσεων. Σε μια εποχή μάλιστα που ξέρουμε ότι όλοι έχουν ανάγκες.

Κομβικής σημασίας επίσης, είναι και η ρύθμιση που προβλέπεται στο άρθρο 41 και η οποία επιλύει ένα χρόνιο πρόβλημα που πάγωνε την κτηματαγορά και καθιστούσε στην πράξη ανίσχυρη την ικανότητα χιλιάδων πολιτών που επιθυμούσαν να προβούν σε πωλήσεις περιουσιακών στοιχείων τους. Αυτά θα τα δούμε και στην πορεία.

Επίσης, με το άρθρο 44, λαμβάνεται ειδική μέριμνα στη σύνταξη χηρείας αναφορικά με τα αμφοτεροπλεύρως ορφανά τέκνα και να λυθεί μια αδικία για τα παιδιά που έχουν χάσει και τους δύο γονείς τους.

Παράλληλα, στο πλαίσιο της διαφάνειας και με πλήρη σεβασμό των Αρχών της χρηστής διοίκησης, το άρθρο 56 προβλέπει τη δημοσίευση σε μηνιαία βάση. Αυτό είναι θεμελιώδες. Δεν θα γίνονται πλέον ερωτήσεις κάθε τρεις και λίγο, για να μάθει η Αντιπολίτευση - και αυτό ίσως είναι και ένα εργαλείο και για εσάς – το πού βρίσκεται η πορεία των συντάξεων. Προβλέπεται πλέον η δημοσίευση σε μηνιαία βάση, έως την 25η ημέρα του επόμενου μήνα, της καταγραφής των δεδομένων του ενιαίου συστήματος ελέγχου και πληρωμών συντάξεων ΗΛΙΟΣ, του πληροφοριακού συστήματος ψηφιακής απεικόνισης απονομής και καταγραφής ληξιπρόθεσμων συντάξεων ΑΤΛΑΣ - είδαμε και σήμερα κάποια μεγέθη και αυτό αποτελεί μια νίκη του Υπουργείου Εργασίας και της Κυβέρνησης - και του πληροφοριακού συστήματος ΕΡΓΑΝΗ. Ενώ, επίσης, και το ΚΕΑΟ θα υποχρεούται να εκδίδει τριμηνιαία έκθεση έως το τέλος του επόμενου μήνα, κάθε ημερολογιακού τριμήνου, με τα στοιχεία οφειλών, εισπράξεων και ρυθμίσεων.

Με αυτήν την παρέμβαση το Υπουργείο Εργασίας κατοχυρώνει κάτι το οποίο δεν υπήρχε. Τη διαφάνεια και - αν θέλετε κιόλας να το πούμε - τη λογοδοσία. Λογοδοσία και διαφάνεια που δεν υπήρχε στα προηγούμενα χρόνια. Αυτί είναι πολύ σημαντικό.

Τελευταίο, αλλά όμως πάρα πολύ σημαντικό, το άρθρο 66 περιλαμβάνει ειδική μέριμνα για εφάπαξ οικονομική ενίσχυση σε δικηγόρους, μηχανικούς και οικονομολόγους, για την αντιμετώπιση των αρνητικών οικονομικών συνεπειών στους κλάδους τους. Πιο συγκεκριμένα, η παράγραφος 3 παρέχει την εξουσιοδότηση στους Υπουργούς Οικονομικών και Εργασίας και Κοινωνικών Υποθέσεων να καθορίσουν το ύψος της έκτακτης ενίσχυσης στους δικαιούχους, τα εισοδηματικά κριτήρια, βάσει των οποίων θα κριθεί η επιλεξιμότητά τους, τους όρους, τις προϋποθέσεις, την όλη διαδικασία γενικά, το χρόνο και τον τρόπο χορήγησης αυτών των εφάπαξ βοηθημάτων.

Κυρίες και κύριοι συνάδελφοι, η Κυβέρνηση της ΝΔ πιστή στις προεκλογικές της δεσμεύσεις εφαρμόζει πιστά και απαρέγκλιτα, παρά την πανδημία, παρά τα προβλήματα, το πρόγραμμά της, χωρίς να απεμπολεί ούτε στο ελάχιστο τη μεταρρυθμιστική της ατζέντα και το φιλολαϊκό της προφίλ.

Το υπό ψήφιση νομοσχέδιο φιλοδοξεί να αποτελέσει το πλέγμα προστασίας και την ασφαλιστική δικλείδα για όλους τους σκληρά δοκιμαζόμενους συνανθρώπους μας καθώς αίρει αδικίες του παρελθόντος -οι οποίες ήταν πάρα πολλές και για τις οποίες ευθύνεται η προηγούμενη κυβέρνηση- εξουδετερώνει χρόνιες στρεβλώσεις και παθογένειες και θέτει τις προϋποθέσεις για ένα καλύτερο αύριο στην κοινωνία την οικονομία και την αγορά εργασίας. Ευχαριστώ πάρα πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ως δικηγόρος το λέω, αφού βάλατε και μας θυμηθήκατε να μπούμε και εμείς στις ευεργετικές διατάξεις, πάλι καλά κύριε Υπουργέ, ευχαριστούμε.

Να πούμε για το πρόγραμμα. Με τα δεδομένα που υπάρχουν την Τετάρτη έχει αποφασιστεί στη Διάσκεψη να μπει στην Ολομέλεια το νομοσχέδιο. Άρα, πρέπει την Δευτέρα να έχουμε τελειώσει.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής Κ.Κ.Ε.):** Πότε θα μπει στην Ολομέλεια;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Την Τετάρτη, άρα λοιπόν τη Δευτέρα πρέπει να έχουμε τελειώσει. Δεν έχουμε περιθώριο να έρθουμε την Δευτέρα. Θα μείνουμε στο σχεδιασμό που σας είπα.

Θέλετε να αλλάξουμε λίγο τις ώρες;

Να προλάβουμε να το κάνουμε 12:00 και 16:00 και αύριο. Θέλετε 15:00 με 18:00;

**ΛΙΑΝΑ ΚΑΝΕΛΛΗ:** 12:00 και 16:00 καλύτερα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Επειδή λέτε για το βραδινό.

**ΛΙΑΝΑ ΚΑΝΕΛΛΗ:** Ορίστε;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Επειδή λέγατε για το βραδινό.

**ΛΙΑΝΑ ΚΑΝΕΛΛΗ:** Δεν ήμουνα εδώ. Μπορεί να κάνω κάποιο λάθος. Μπορείτε να επαναλάβετε το σχεδιασμό σας παρακαλώ;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ή θα πάμε 10:00 και 15:00 που είπαμε στην αρχή. Δεύτερη εναλλακτική ήταν 15:00 και 18;00 και λέω πάλι άλλη μία εναλλακτική 12:00 και 16:00.

**ΘΕΑΝΩ ΦΩΤΙΟΥ (Εισηγήτρια Μειοψηφίας):** Την κατ’ άρθρον πότε θα την βάλετε;

**ΛΙΑΝΑ ΚΑΝΕΛΛΗ:** Επί των άρθρων πότε θα την βάλετε;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ακούστε με λίγο.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής Κ.Κ.Ε.):** 14:00 με 17:00

**ΘΕΑΝΩ ΦΩΤΙΟΥ (Εισηγήτρια Μειοψηφίας):** 14:00 με 17:00.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** 14:00 με 17:00 λέτε; Εσείς συμφωνείτε κύριε Μαρκόπουλε;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ναι

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Κύριε Υπουργέ πως το βλέπετε;

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Συμφωνώ.

**ΘΕΑΝΩ ΦΩΤΙΟΥ (Εισηγήτρια Μειοψηφίας):** Τη Δευτέρα κύριε Πρόεδρε;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** 11:00

**ΘΕΑΝΩ ΦΩΤΙΟΥ (Εισηγήτρια Μειοψηφίας):** Β΄ ανάγνωση.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Έληξε 14:00 και 17;00 αύριο και την Δευτέρα 11:00.

Κυρία Φωτίου έχετε τον λόγο ως Αγορήτρια της Μεθιοψηφίας.

**ΘΕΑΝΩ ΦΩΤΙΟΥ (Εισηγήτρια Μειοψηφίας):** Αγαπητοί συνάδελφοι, κύριε Πρόεδρε, το νομοσχέδιο με ψευδεπίγραφο τίτλο «Μέτρα ενίσχυσης εργαζομένων και ευάλωτων κοινωνικών ομάδων, κοινωνικοασφαλιστικές διατάξεις και διατάξεις για την ενίσχυση των ανέργων» είναι ένα νομοθέτημα αναντίστοιχο της συγκυρίας, επικοινωνιακού τύπου, το οποίο δεν περιλαμβάνει ουσιαστικές, θετικές ρυθμίσεις ούτε για τους εργαζόμενους, ούτε για τα νοικοκυριά, ούτε για τους ευάλωτους συμπολίτες μας οι οποίοι πλήττονται διότι η συντριπτική πλειοψηφία των άρθρων του είναι στην καλύτερη περίπτωση νομοτεχνικές βελτιώσεις σε υπάρχοντες νόμους και μετατροπή υπαρχουσών Κοινών Υπουργικών Αποφάσεων και Υπουργικών Αποφάσεων σε νόμο.

Δεύτερον, οι υπόλοιπες θετικές ρυθμίσεις αφορούν σε πολύ μικρό αριθμό ωφελούμενων γύρω στα 3000 άτομα συνολικά και βέβαια δεν αντιμετωπίζουν τη φτωχοποίηση και την ανεργία που αυξάνονται ραγδαία. Περιέχει όμως ρυθμίσεις που πρέπει να αποσυρθούν, άλλες που χρειάζονται διευκρινίσεις και ρυθμίσεις επικοινωνιακού καθαρά χαρακτήρα.

Θεωρούμε το νομοσχέδιο ψευδεπίγραφο και αναντίστοιχο της συγκυρίας διότι τα μέτρα ενίσχυσης εργαζομένων εξαντλούνται σε ένα άρθρο και αφορούν βεβαίως στη μείωση των ασφαλιστικών εισφορών εργαζομένων και εργοδοτών κατά 3%. Αυτό σημαίνει ότι μόνο για το έτος 2020-2021 μόνο -έτος πανδημίας- ενισχύονται με 1,21% οι εργαζόμενοι, δηλαδή με τα 2,8 ευρώ έως 14 ευρώ το μήνα. Αυτό είναι το φοβερό ζεστό χρήμα που θα πάρουν οι εργαζόμενοι το 72% των μισθωτών του ιδιωτικού τομέα που παίρνουν σήμερα από 200 έως 1.000 ευρώ καθαρά, αυτή είναι η ωφέλεια. Η πρόταση του ΣΥΡΙΖΑ είναι ότι η ενίσχυση των εργαζομένων πρέπει να είναι η περαιτέρω αύξηση κατά 7,5% του κατώτατου μισθού τόσο για τα 2020 όσο και για το 2021, τον οποίο κατώτατο μισθό τον φτάσαμε στα 650 ευρώ το Φλεβάρη του 2019 και από τότε μέχρι σήμερα ο κύριος Βρούτσης τον πάγωσε άρα, σημαίνει ότι θα μείνει παγωμένος τουλάχιστον έως την άνοιξη του 2021.

Εμείς ζητάμε τώρα την αναδρομική αύξηση του κατώτατου μισθού για το 2020 και το 2021. Η πολυδιαφημισμένη ενίσχυση των επιχειρήσεων λόγω μείωσης κατά 1,89% των ασφαλιστικών εισφορών των επιχειρήσεων σημαίνει 4,1 ευρώ έως 21 ανά εργαζόμενο το μήνα για τη συντριπτική πλειοψηφία των επιχειρήσεων στην Ελλάδα που εντάσσονται στην κατηγορία των πολύ μικρών επιχειρήσεων, δηλαδή κάτω από 9 εργαζόμενους το 96,9% είναι των επιχειρήσεων αυτών.

Ο ΣΥΡΙΖΑ έχει προτείνει την ουσιαστική ενίσχυση τους με σειρά μέτρων και κυρίως με τη μη επιστρεπτέα προκαταβολή. Προκειμένου, όμως, να δώσει αυτή την ενίσχυση -χαρακτηρίστε την όπως θέλετε- η Κυβέρνηση μειώνει κατά 3% τις ασφαλιστικές εισφορές των εργαζομένων και εργοδοτών, που χρηματοδοτούν τον ΟΑΕΔ. Έχει ήδη μειώσει κατά 0,9% αυτές τις εισφορές από το καλοκαίρι του 2019. Δηλαδή, στερεί τον ΟΑΕΔ και τους κοινωνικούς εταίρους από πάρα πολλά προγράμματα για ανέργους και εργαζόμενους ύψους πάνω από 1 δις ευρώ με αποτέλεσμα τη συρρίκνωση όχι μόνο του φορέα του ΟΑΕΔ, αλλά και όλων των προγραμμάτων που κάνει και είναι εξαιρετικά χρήσιμα και πάρα πολύ σημαντικά αυτή τη στιγμή, αυτή την περίοδο στην κοινωνία.

Για μας -θα διακινδυνεύσουμε μια πρόβλεψη- η πρόθεση είναι σαφής. Ακυρώνεται τον ρόλο του ΟΑΕΔ για να δώσετε σε ιδιώτες με voucher την κατάρτιση και την συμβουλευτική των ανέργων, εδώ θα είμαστε.

Δεύτερον, η ενίσχυση των ανέργων εξαντλείται σε ένα άρθρο, για συγκεκριμένη ομάδα δηλαδή από τους μακροχρόνιους άνεργους, όχι για όλους, που μπορεί να δουλέψουν περιστασιακά έως 70 μεροκάματα το έτος και δεν θα χάσουν την ιδιότητα του ανέργου.

Οι κοινωνικοασφαλιστικές διατάξεις, πρόκειται για ρυθμίσεις που δίνουν μια μικρή ανάσα στους υπερχρεωμένους πια πολίτες, δηλαδή με 24 έντοκες ή 12 άτοκες δόσεις, πρόκειται για οφειλές ασφαλιστικών εισφορών για τις οποίες είχε δοθεί παράταση έως 30/4 και για επανένταξη σε προηγούμενα σχήματα δόσεων για όσους την είχαν χάσει. Αυτό, όμως, χάνεται αν δεν πληρωθούν δύο συνεχόμενες δόσεις. Όσο για την εξίσωση εισφορών επικουρικής ασφάλισης, έμμισθων δικηγόρων και μισθωτών μηχανικών βάση του συστήματος ασφαλιστικών κλάσεων το θεωρούμε θετικό. Αλλά, για την εφάπαξ οικονομική ενίσχυση σε δικηγόρους, μηχανικούς και οικονομολόγους που πληρώνουν 10 ευρώ το μήνα στον ειδικό λογαριασμό ανεργίας και αυτοαπασχολούμενων του ΟΑΕΔ εμείς θεωρούμε ότι δεν αναφέρεται αυτή τη στιγμή το ύψος -δεν γνωρίζουμε το ύψος- και τα εισοδηματικά κριτήρια. Όμως ο λογαριασμός, κύριε Υπουργέ, έχει ένα παρελθόν. Αυτό από την προηγούμενη θητεία σας το 2011. Καλώς ενισχύετε τις τρεις κατηγορίες. Γιατί δεν επεκτείνεται σε όλους τους επιστήμονες που πληρώνουν 10 ευρώ και μάλιστα υγειονομικούς και στους οδοντιάτρους;

  Στο ίδιο κεφάλαιο περιλαμβάνονται διατάξεις που συνιστούν διοικητικό πραξικόπημα. Ακυρώνονται οι διαδικασίες επιλογής που βρίσκονται σε προχωρημένο στάδιο για 51 διευθυντικές θέσεις στο Υπουργείο Εργασίας και στο ΣΕΠΕ κατά παράβαση των προσφάτων ψηφισμένων νόμων του κύριου Θεοδωρικάκου. Δηλαδή, με απλά λόγια, το επιτελικό κράτος του Υπουργείου Εργασίας υπεράνω του επιτελικού κράτους του κυρίου Μητσοτάκη. Παράλληλα, υποβαθμίζετε περαιτέρω το ΣΕΠΕ, διότι για την κατάληψη διευθυντικής θέσης δεν απαιτείται πλέον προϋπηρεσία στο ΣΕΠΕ. Δηλαδή, μπορεί να είσαι διευθυντής επιθεώρησης εργασίας, χωρίς να έχεις περάσει ποτέ από κει ή να έχεις κάνει αυτή τη δουλειά. Αντίθετα, στο ίδιο νομοσχέδιο προβλέπεται διάταξη για τριετή προϋπηρεσία στον ΕΦΚΑ για την ανάληψη διευθυντικής θέσης.

Βγάλτε μόνοι σας τα συμπεράσματά σας. Αν δε θέλετε να διαλύσουμε εντελώς ή όχι το ΣΕΠΕ. Αυτό είναι αυτή την εποχή που έχουμε μεγάλη ανάγκη από το ΣΕΠΕ.

Η πολυδιαφημισμένη άμεση ηλεκτρονική απονομή σύνταξης και εφάπαξ αποτελεί ακόμη μια προκλητική επικοινωνιακή εξαπάτηση, διότι δεν αντιμετωπίζει την πραγματική αιτία καθυστέρησης που είναι η έλλειψη πλήρους ψηφιακής καταγραφής του εργασιακού βίου κάθε εργαζόμενου. Η διαδικασία ξεκίνησε από τον ΕΦΚΑ τον Οκτώβρη του ‘18. Σήμερα η Νέα Δημοκρατία υλοποιεί αυτή την πολιτική, γιατί ο ΣΥΡΙΖΑ ενοποίησε τα τέως ασφαλιστικά ταμεία και τα πληροφοριακά τους συστήματα και δημιούργησε για πρώτη φορά ενιαίο μητρώο ασφαλισμένων μέσω της διαρκούς αναβάθμισης και αξιοποίησης του «ΑΤΛΑΣ».

Εδώ και ενάμιση χρόνο ο κύριος Βρούτσης κάνει συνεχείς δηλώσεις ότι στο τέλος του έτους, θα δοθούν οι συντάξεις αναπήρων και υγειονομικών και θα απονέμονται εντός τριών ημερών. Περιμένουμε να το υλοποιήσει. Με αυτές τις διαρκείς υποσχέσεις, όμως, αποκρύπτει στην πραγματικότητα την εκτόξευση των συντάξεων και εφάπαξ σε 360.000 σήμερα και με βάση τα νέα στοιχεία από την Ευρωπαϊκή Επιτροπή. Και δεν προχωρεί στις αναγκαίες προσλήψεις υπαλλήλων για τον ΕΦΚΑ. Η αλήθεια είναι ότι η ψηφιακή σύνταξη αφορά στην πολύ μικρή κατηγορία των ασφαλισμένων του ΟΓΑ. Κι ας μη λέμε ό,τι θέλουμε. Γιατί έχουν αυτοί ασφάλιση μόνο από αυτόν τον φορέα και τις περιπτώσεις θανάτου συνταξιούχων όπου υπάρχει ήδη απονεμημένη σύνταξη χηρείας. Οι μεγαλοστομίες για την ψηφιοποίηση καταρρέουν αφού δεν έχει εφαρμοστεί ο νόμος του Φεβρουαρίου του 2020 με τα αυξημένα ποσά σύνταξης για όσους έχουν ήδη πάνω από 30 έτη ασφάλισης. Δεν τον εφαρμόζετε ακόμη και χρωστάτε στους ανθρώπους αυτά. Υλοποιείτε το πιο απλό. Γιατί δεν το υλοποιείτε όταν μόνο μία παράμετρος του συστήματος πρέπει να αλλάξει;

Όσον αφορά στα αναδρομικά των συνταξιούχων. Περί τις 80.000 συνταξιούχοι είδαν μειωμένα τα αναδρομικά που έπρεπε να πάρουν γιατί τα αναδρομικά από τις περικοπές των νόμων του κυρίου Βρούτση 4093/12 και 4051/12. Από αυτούς είναι για τα αναδρομικά. Εκείνος τα έκοψε. Έπρεπε να πάρει κάποιος αναδρομικά πεντακόσια ευρώ και πήρε μηδέν. Έπρεπε να πάρει 1618 και πήρε 890. Πότε θα δοθούν επιτέλους αυτά τα αναδρομικά; Απαντήστε μας, κύριε Υπουργέ.

Τέταρτον, τα μέτρα στήριξης ευάλωτων ομάδων είναι στη συντριπτική τους πλειοψηφία νομοτεχνικές βελτιώσεις και προσθήκες. Επανάληψη ισχύουσας νομοθεσίας με ρυθμίσεις για τις οποίες αρκεί ΚΥΑ ή ΥΑ. Δηλαδή, είναι είτε νόμοι προϋπάρχοντες, τους οποίους επαναλαμβάνετε και αλλάζετε μία πρόταση είτε ΚΥΑ προϋπάρχουσες και ΥΑ, οι οποίες αλλάζετε, τις κάνετε νόμους. Θα πούμε και αναλυτικά στην κατ’ άρθρο για να μην υπάρχει καμία αμφιβολία. Και βέβαια δεν λαμβάνετε υπόψη τη φτωχοποίηση του ελληνικού λαού και τα ευάλωτα νοικοκυριά. Πριν εξαγγείλατε ένα έκτακτο επίδομα για τα Χριστούγεννα, που αφορά σε 256.000 νοικοκυριά που διαβιούν σε ακραία φτώχεια. Το επίδομα θα έχει κόστος 54 εκατομμύρια. Μεσοσταθμικά αυτό σημαίνει ότι δίνετε 200,5 ευρώ ανά νοικοκυριό. Όχι ανά άτομο. Ανά νοικοκυριό. Αγνοείτε ότι εκατοντάδες χιλιάδες νοικοκυριά που προ πανδημίας εξασφάλιζαν ένα ικανοποιητικό επίπεδο διαβίωσης, σήμερα έχουν πρόβλημα επιβίωσης. Δεν πήραν σήμερα πολλές από αυτές τις εκατοντάδες χιλιάδες νοικοκυριά - εμείς υπολογίζουμε 1.900.000 νοικοκυριά - καμία ενίσχυση για να ανακόψει τη ραγδαία φτωχοποίηση τους.

Καταθέσαμε, λοιπόν, τροπολογία για καταβολή εισοδήματος έκτακτης ανάγκης μέσα στο Δεκέμβρη. Πρόκειται για νοικοκυριά που ένα μέλος τους τουλάχιστον είναι άνεργος, επιδοτούμενος ή μη, επισφαλώς εργαζόμενος, με μπλοκάκι εργόσημο εποχικός, αγρότης, ΑμεΑ, εργαζόμενος στον πολιτισμό, ελεύθερος επαγγελματίας και αυτοαπασχολούμενος που δεν έλαβαν μέχρι στιγμή καμία ουσιαστική ενίσχυση από το κράτος ικανή να ανακόψει τη ραγδαία φτωχοποίηση τους. Για την καταβολή του εισοδήματος έκτακτης ανάγκης δεν λαμβάνονται υπόψη τα συνολικά δηλωθέντα εισοδήματα του νοικοκυριού του προηγούμενου έτους. Το ποσό της ενίσχυσης είναι 400 ευρώ για το πρώτο ενήλικο μέλος του νοικοκυριού, 200 ευρώ για κάθε επιπλέον ενήλικο μέλος και 100 ευρώ για κάθε ανήλικο μέλος του παιδιού. Από την ενίσχυση εξαιρούνται τα μέλη του νοικοκυριού των οποίων το εισόδημα δεν επλήγη από την πανδημία.

Τέταρτον, μέτρα ενίσχυσης ευάλωτων νοικοκυριών. Πρόκειται για τα άρθρα του νομοσχεδίου που αφορούν στην πρόνοια. Εδώ είναι πράγματι ελάχιστες οι ουσιαστικά θετικές διατάξεις τους. Όπως είπα και πριν οι περισσότερες ρυθμίσεις στην συντριπτική τους πλειοψηφία αφορούν σε πολύ μικρό αριθμό ωφελούμενων. Συνολικά είναι 3.000 άτομα. Το πρώτο η παροχή του ΚΕΑ σε άστεγους και κακοποιημένες γυναίκες που διαβιούν σε κλειστές μονάδες προστασίας. Κλειστές. Προσέξτε, μην τα μπερδεύετε. Είναι 350 άτομα.

Δεύτερον, η πληθώρα άρθρων για να ρυθμιστεί η διαδικασία απονομής του στεγαστικού επιδόματος ανασφάλιστων υπερηλίκων. Πρόκειται για 1074 άτομα και δινόταν με ΚΥΑ και απλά το κάνετε νόμο. Αυτή είναι η μεγάλη διαφορά.

Τρίτον, υπό τον επικοινωνιακό και λανθασμένο τίτλο. Κοιτάξτε υπάρχει και ένα θέμα με τα ΚΔΑΠ και με τα ΚΔΑΠ ΑΜΕΑ. Εδώ επιχειρείτε να εμφανιστεί νομοθετικό έργο εκ του μειόντος, επειδή το θέμα έγινε γνωστό και επειδή αφήσατε 65.000 παιδιά εκτός ΚΔΑΠ. Τι επιτρέπετε; Επιτρέπετε τη στέγαση ΚΔΑΠ σε αίθουσες δημοτικών σχολείων. Με ΚΥΑ. Δεν λύνετε το πρόβλημα επικάλυψης ωραρίου των ΚΔΑΠ με το ολοήμερο σχολείο και δεν ορίζετε ότι το πλήρες ωράριο για τους εργαζόμενους στα ΚΔΑΠ πρέπει να είναι εξάωρο και στα ΚΔΑΠ ΑΜΕΑ.

Επίσης, η τροποποίηση στον εμβληματικό νόμο του ΣΥΡΙΖΑ που επαναλαμβάνεται όλος μέσα στο νομοσχέδιο ένα του κομμάτι, ολόκληρο για να αλλαχτεί μόνο μία παράγραφος, είναι ότι απαλείφετε την απαίτηση για σωματική υγεία στους συνοικούντες του υποψήφιου αναδόχου. Αν είναι δυνατόν αυτό! Θετικό, αλλά δεν είναι έτσι τα πράγματα.

Τέλος, με τον επικοινωνιακό και λανθασμένο τίτλο παράτασης προθεσμιών για αποκατάστασης προσφύγων δίνετε πέντε έτη παράταση για να ρυθμιστούν θέματα στέγασης προσφύγων του 40 του 50 του 60. Αφορά σε 130 δικαιούχους και είναι αμφίβολο αν θα λυθεί σε πέντε χρόνια ότι δεν λύθηκε σε 20 χρόνια.

Υπάρχει ένα μεγάλο κομμάτι για τα ασυνόδευτα προσφυγόπουλα. Εδώ τι κάνετε; Αναγκάζεστε να φέρετε αυτή την τροπολογία, γιατί έγινε διάσπαση αρμοδιοτήτων μεταξύ των αρμοδιοτήτων της Υφυπουργού, της κυρίας Μιχαηλίδου και των αρμοδιοτήτων της Ειδικής Γραμματέως για τα ασυνόδευτα, στο Υπουργείου Μετανάστευσης και Ασύλου. Και επειδή έγινε αυτή η ανόητη διάσπαση, αυτή τη στιγμή δεν μπορεί να υλοποιηθεί ο νόμος για την επιτροπεία και άρα, πρέπει να πούμε, ποιος από τους δύο θα κάνει την κάθε μία δουλειά. Αντί, λοιπόν, να τα πάρει όλα, όπως είναι σωστό, η κυρία Μιχαηλίδου- η οποία έχει την παιδική προστασία - και να έχει το ΕΚΚΑ, το οποίο είναι ο βραχίονας αυτής της πολιτικής της υλοποίησης, αντ’ αυτού, αρχίζουμε να μοιράζουμε, ποιανού είναι ποια και να κάνετε ακροβασίες ανάμεσα στα δύο Υπουργεία.

 Το ΕΚΚΑ, όμως, το οποίο έχει αποψιλωθεί αυτή τη στιγμή και τους οποίους εργαζόμενους του ΕΚΚΑ, τους εποφθαλμιά η Ειδική Γραμματέας Ασυνόδευτων Ανηλίκων, για να μη φύγουν από το ΕΚΚΑ, κάνετε μία τροπολογία, ένα άρθρο, όπου εκεί πρέπει, αναγκάζετε για τη μετάταξή τους ή την απόσπασή τους, να υπάρχει και η γνώμη του Υπουργού.

 Τα υπόλοιπα άρθρα αφορούν ρυθμίσεις, όπου υπάρχουν μεγάλες ασάφειες και απαιτούν περαιτέρω εξειδίκευσης. Όπως είναι η νομικά έωλη διάταξη για παραχώρηση αδιάθετων ακινήτων του ΟΑΕΔ, σε μη δικαιούχους, που αφορά στην πραγματικότητα 120 με 150 κατεστραμμένες κατοικίες - αυτές είναι σήμερα - το οποίο μπορεί να εξελιχθεί σε πελατειακό δώρο του εκάστοτε υπουργού, μέσω του Συμβουλίου του ΟΑΕΔ, με τις προϋποθέσεις που θα ορίζει ο Υπουργός στην ΚΥΑ του. Όπως και η διάταξη της ιεράς επιστασίας του Αγίου Όρους, που πρέπει να ισχύσει μόνο για άτομα δημοσιοϋπαλληλικής ιδιότητας.

Τέλος, θεωρούμε ανάλγητο, εν μέσω πανδημίας, να διατηρείτε τις επαίσχυντες διατάξεις του νόμου 4659 που καταργεί το ΚΕΑ, το επίδομα στέγασης και το επίδομα παιδιού, σε όσους από τους πολίτες, το παιδί τους επαναλαμβάνει την τάξη λόγω απουσιών. Απαιτούμε να το αποσύρετε. Νομίζω ότι τεκμηρίωσα, γιατί πιστεύουμε ότι αυτό είναι ένα επικοινωνιακό νομοσχέδιο, αναντίστοιχο της συγκυρίας, που δεν περιλαμβάνει ουσιαστικές ευνοϊκές ρυθμίσεις για εργαζόμενους, νοικοκυριά και επιχειρήσεις.

Ευχαριστώ κύριε πρόεδρε για την ανοχή σας.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής) :** Το λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του Κινήματος Αλλαγής) :** Ευχαριστώ, κύριε Πρόεδρε.

Κυρίες και κύριοι συνάδελφοι, εντός της αιθούσης και εσείς που παρακολουθείτε μέσω τηλεδιάσκεψης τις εργασίες της Επιτροπής μας, συζητάμε σήμερα ένα νομοσχέδιο με έκτακτες και δραματικές, θα έλεγα, συνθήκες. Συνάνθρωποί μας πεθαίνουν, εργαζόμενοι χάνουν τη δουλειά τους, επιχειρήσεις και επιχειρηματίες καταστρέφονται, αγρότες καταγράφουν τεράστιες απώλειες, συγκλονιστικές απώλειες. Η ζωή όλων έχει αλλάξει. Η πανδημία του κορονοϊού, όμως, εν μια νυκτί, κατέρρευσε το μύθο, ότι το κράτος είναι ένα αναγκαίο κακό, που θα πρέπει να αποχωρεί από τους τομείς της παροχής υπηρεσιών στους πολίτες, χάριν του άκρατου και απόλυτου ανταγωνισμού των επιχειρήσεων, επιβεβαιώνοντας ότι μόνο το κοινωνικό κράτος βρίσκεται δίπλα στον πολίτη, όταν όλα τα άλλα καταρρέουν.

Ταυτόχρονα, η κρίση που έχει προκαλέσει ο κορονοϊός, ήρθε να μας υπενθυμίσει τη σπουδαιότητα της συλλογικότητας και της συλλογικής προσπάθειας, των αξιών του κράτους πρόνοιας και του κοινωνικού κράτους. Δηλαδή, όλων εκείνων των αξιών, που δεν είναι προίκα των συντηρητικών παρατάξεων, αλλά της ευρωπαϊκής σοσιαλδημοκρατίας. Το κράτος πρόνοιας στην Ελλάδα, αποτελεί συλλογικό κεκτημένο της Μεταπολίτευσης, με πρωταγωνιστή - και το λέμε και το καμαρώνουμε – της Κυβέρνησης ΠΑΣΟΚ. Το κόμμα που υιοθέτησε ολιστικές και ολοκληρωμένες πολιτικές για την πρόληψη των κοινωνικών κινδύνων και για την ατομική και κοινωνική ευημερία των πολιτών. Και το λέω αυτό, με το βάρος των ιστορικών μεταρρυθμίσεων που έκαναν οι κυβερνήσεις του ΠΑΣΟΚ, στο πεδίο της κοινωνικής πολιτικής.

Πριν το ΠΑΣΟΚ δεν υπήρχε κοινωνικό κράτος. Το Εθνικό Σύστημα Υγείας που ήταν αναγκαίο και απαραίτητο και που σήμερα αναδεικνύεται και αποδεικνύεται η αξία του περισσότερο από ποτέ, το ΑΣΕΠ που έβαλε φρένο στα ρουσφέτια και την αναξιοκρατία, τα ΚΕΠ που έλυσαν ένα μεγάλο κομμάτι της γραφειοκρατίας, είναι έργα ΠΑΣΟΚ. Οι ΟΤΑ, σαν φορείς κοινωνικής πολιτικής, απέκτησαν τη δυνατότητα άσκησης κοινωνικής πολιτικής επί ΠΑΣΟΚ. Ποτέ πριν. Η ίδρυση και λειτουργία παιδικών, βρεφονηπιακών σταθμών, νηπιαγωγείων, κέντρων ψυχαγωγίας και αναψυχής ηλικιωμένων, βρεφοκομείων, ορφανοτροφείων, κέντρων υποστήριξης και αποκατάστασης ατόμων με ειδικές ανάγκες και τα καινοτόμα ΚΑΠΗ, στα πλαίσια της αρμοδιότητας των δήμων και κοινοτήτων, έχουν συγκεκριμένη σφραγίδα. Έχουν τη σφραγίδα ΠΑΣΟΚ. Το ίδιο, βέβαια και το Πρόγραμμα «Βοήθεια στο σπίτι», που ξεκίνησε το 1998. Το ίδιο και τα κέντρα δημιουργικής απασχόλησης, που ενώ υπήρχαν από τη δεκαετία του ’80, επεκτάθηκαν το 2000 σε όλη τη χώρα.

Δημιουργήσαμε κυρίες και κύριοι συνάδελφοι, μηχανισμούς και δομές κοινωνικής προστασίας, όπως το Εθνικό Κέντρο Κοινωνικής Αλληλεγγύης το 2003, που διαθέτει υπηρεσίες έκτακτης οικονομικής βοήθειας και μεταξύ άλλων, τηλεφωνικό πανελλαδικό δίκτυο 2 γραμμών, το 197 και το 1107.

Παρότι είχαμε να αντιμετωπίσουμε πολλά εμπόδια στα πρώτα δύσκολα χρόνια της κρίσης, καταφέραμε να υλοποιήσουμε θεσμικές αλλαγές και μεταρρυθμίσεις σε δομές και λειτουργίες. Θα αναφέρω εφτά εμβληματικές μεταρρυθμίσεις.

Πρώτον, την υλοποίηση του ελάχιστου εγγυημένου εισοδήματος, που χειρίστηκε ο τότε Υφυπουργός Κεγκέρογλου.

Δεύτερον, τη διανομή κοινωνικού μερίσματος, συνολικού ύψους 450 εκατομμύρια ευρώ σε 650.000 φτωχές οικογένειες.

Τρίτον, την καθιέρωση προγραμμάτων αντιμετώπισης αστεγείας, με παράλληλη ψυχοκοινωνική στήριξη στους αστέγους και με σκοπό την κοινωνική επανένταξή τους.

Τέταρτον, την παροχή ανθρωπιστικής βοήθειας προς τους απόρους.

Πέμπτον, την καθιέρωση οικογενειακών επιδομάτων σε 700.000 οικογένειες από το πρώτο παιδί.

Έκτον, τη θέσπιση του Προγράμματος «Εναρμόνιση επαγγελματικής και οικογενειακής ζωής», που έφτασε το έτος 2014 στη δυνατότητα να εντάξει 140.000 παιδιά σε βρεφικούς και παιδικούς σταθμούς, κέντρα δημιουργικής απασχόλησης και κέντρα δημιουργικής απασχόλησης παιδιών με αναπηρία.

Έβδομον, την ένταξη πάνω από 700.000 οικογένειες στο κοινωνικό οικιακό τιμολόγιο και την παροχή ηλεκτρικού ρεύματος με έκπτωση 70%, περίπου, σε δυόμισι χιλιάδες φορείς κοινωνικής αλληλεγγύης.

Αν και δεν είχαμε τον πολιτικό χρόνο να κάνουμε τη μεγάλη κοινωνική μεταρρύθμιση που θα απαντά στα σύγχρονα προβλήματα με προοδευτικό τρόπο, η μεγάλη μας παρακαταθήκη στο Κίνημα Αλλαγής, αναδεικνύεται σ’ αυτές τις κρίσιμες ώρες. Και καλωσορίζουμε, βεβαίως, σήμερα την Κυβέρνηση και τον κύριο Μητσοτάκη και την παράταξή του, στη γνωριμία με τις επιτυχίες του ΠΑΣΟΚ, υπενθυμίζοντας ότι η ενδυνάμωση του κοινωνικού κράτους χρειάζεται συνεχή πολιτική βούληση, συγκροτημένη ιδεολογία και συγκεκριμένη στόχευση.

Υπάρχει, σήμερα, λοιπόν, κυρίες και κύριοι συνάδελφοι, πολιτική βούληση για στιβαρές πρωτοβουλίες, με στόχο τη διεύρυνση του κράτους πρόνοιας στην Ελλάδα; Επί του παρόντος νομοσχεδίου, λοιπόν, αναφέρουμε τα εξής.

Πρώτον, πρόκειται για ένα νομοθέτημα το οποίο περιλαμβάνει ρυθμίσεις που αφορούν την πρόνοια, ασφαλιστικά ζητήματα και οργανωτικά ζητήματα του Υπουργείου, του e-ΕΦΚΑ και του ΟΑΕΔ. Έχει θετικές διατάξεις το νομοσχέδιο, τις οποίες θα τις στηρίξουμε. Παράδειγμα, η αύξηση της σύνταξης των ορφανών τέκνων και η προσθήκη των πασχόντων από κυστική ίνωση στους δικαιούχους σύνταξης, με λιγότερα χρόνια ασφάλισης. Παρ’ όλα αυτά, μιας και αναφέρομαι στα άτομα με αναπηρία, δεν βλέπουμε στο νομοσχέδιο, κύριε Υπουργέ, την αναγκαία συμπερίληψη του Ινστιτούτου της Ε.Σ.Α.μεΑ στην κατανομή πόρων του ΛΑΕΚ, μαζί με τα αντίστοιχα ινστιτούτα των τριτοβάθμιων συνδικαλιστικών οργανώσεων που προβλέπονται. Γιατί αυτός ο αποκλεισμός; Δεν βλέπουμε την αναγκαία συμμετοχή της Ε.Σ.Α.μεΑ στο διοικητικό συμβούλιο του ΟΑΕΔ. Ούτε την αναγκαία παράταση της θητείας των πρωτοβάθμιων, δευτεροβάθμιων και του τριτοβάθμιου σωματείου των ατόμων με αναπηρία για έξι μήνες από τη λήξη της θητείας τους. Αναφέρομαι και λέω, ότι λήγει η θητεία και δεν βλέπουμε καμία πρόβλεψη για παράταση της θητείας αυτών για 6 μήνες, όταν είμαστε σε μια τέτοια δυσμενή συγκυρία.

Στο νομοσχέδιο κυριαρχούν οργανωτικά ζητήματα και θέματα διαχειριστικού χαρακτήρα. Τα περισσότερα είτε διορθώνουν παραλείψεις της προηγούμενης Κυβέρνησης, αλλά και του δήθεν επιτελικού κράτους του κυρίου Μητσοτάκη, ο οποίος ήταν, φαίνεται, έτοιμος από καιρό, να κυβερνήσει, αλλά μάλλον κάτι άλλο τρέχει, διότι επιχειρούν διευθετήσεις με σκοπό - είναι ξεκάθαρο αυτό - το βόλεμα ημετέρων, μετακλητών ή μη γαλάζιων ή μη.

Σε ό,τι αφορά στα ΚΔΑΠ και στα ΚΔΑΠ ΑμεΑ, κύριε Υπουργέ, που συνιστούν έναν από τους πιο πρωτοποριακούς θεσμούς της χώρας και το μοναδικό σε επίπεδο πρωτοβάθμιας αυτοδιοίκησης που συμβάλλει στη βελτίωση της ποιότητας ζωής εδώ και περίπου 21 χρόνια πράγματι οφείλουν να περάσουν σε μία νέα εποχή, όμως νέα εποχή σημαίνει τα εξής.

 Πρώτον, διασφάλιση του καθολικού χαρακτήρα πρόσβασης για όλους.

Δεύτερον, θωράκιση του δημόσιου καθολικού κοινωνικού χαρακτήρα των δομών και ΚΔΑΠ και ΚΔΑΠ ΑμεΑ μέσω της σταθερής χρηματοδότησης του λειτουργικού κόστους τους σε συνδυασμό με ασφαλείς μόνιμες εργασιακές σχέσεις του προσωπικού αυτών των δομών.

Τρίτον, σημαίνει επέκταση του θεσμού σε κάθε δήμο της χώρας.

Τέταρτον, εκσυγχρονισμός των παρεχόμενων υπηρεσιών τους προκειμένου μέσω αυτών να επιτυγχάνεται η ανάπτυξη ή και διατήρηση δεξιοτήτων αυτονομίας και αυτοπροσδιορισμού με στόχο την προετοιμασία των ατόμων με αναπηρία ή και χρόνιες παθήσεις στην ανεξάρτητη διαβίωση στη βάση των απαιτήσεων της σύμβασης των Ηνωμένων Εθνών για τα δικαιώματα των ατόμων με αναπηρίες.

 Όμως, εσείς η κυβέρνηση με αυτές τις διατάξεις που φέρνετε είναι αμφίβολο, δεν προκύπτει, τουλάχιστον, ότι επιθυμείτε κάτι τέτοιο.

 Κυρίες και κύριοι συνάδελφοι, ο επικοινωνιακός καταιγισμός ο οποίος υπάρχει και σήμερα ακόμα και στις διάφορες ρυθμίσεις, αλλά ειδικά για τη ρύθμιση που αφορά τη μείωση εισφορών εργοδότη - εργαζόμενου είναι πρωτοφανής. Από την κυβέρνηση η μείωση των ασφαλιστικών εισφορών που προβάλλεται επικοινωνιακά σαν μόνιμη, αλλά η διάταξη είναι ρητή και δεν το λέτε ποτέ και πουθενά στις όποιες αναφέρονται δημοσιεύσεις σας. Ισχύει μόνο για το έτος 2021.

Βέβαια, γράφει ότι μπορεί να παραταθεί, όπως μπορεί και όχι να παραταθεί.

Γιατί αυτό να υπάρχει;

Μήπως μπορείτε να μας πείτε σήμερα τι θα γίνει το 2022;

Πέστε σήμερα στους εργαζόμενους τι θα γίνει το 2022, τι θα γίνεται το 2023;

Γιατί βγάζετε μια νομοθετική διάταξη διάρκειας περιορισμένης ισχύος; Για ποιο λόγο;

 Πρέπει να το πείτε και να εξηγήσετε στον ελληνικό λαό.

 Σύμφωνα με την κυβέρνηση η απώλεια εσόδων από τη μείωση του 3% δεν επηρεάζει – λέει - την αποτελεσματικότητα των δράσεων του ΟΑΕΔ για την αντιμετώπιση της ανεργίας. Δεδομένου όμως του ύψους αυτής της μη αναπλήρωσής τους από τον κρατικό προϋπολογισμό και τις πιθανότητες επέκτασης της μείωσης των εισφορών και μετά το 2022 λέμε, οι επιχειρησιακές δυνατότητες του ΟΑΕΔ μοιραία θα συρρικνωθούν και όπως ισχυρίζονται και οι ίδιοι οι εργαζόμενοι αυτός ο νόμος οδηγεί αντικειμενικά τον ΟΑΕΔ σε ακύρωση κοινωνικών δράσεων και προγραμμάτων.

Ενισχύονται οι υπόνοιες περί κατάργησης ή και ιδιωτικοποίησης συγκεκριμένων δράσεων και προγραμμάτων του ΟΑΕΔ, αφού πλέον η λειτουργία του θα εναπόκειται σε απόλυτο βαθμό όχι σε θεσμοθετημένους πόρους, αλλά σε εκάστοτε προτεραιότητες και δυνατότητες του κρατικού προϋπολογισμού.

Άρα, αυτό γιατί να αιωρείται και να μην είναι κάτι σαφές και συγκεκριμένο;

Μήπως εναπόκειται σε διαδικασίες έστω και αυθαιρεσίας και έστω και αν υπομειδιούμε μεταξύ μας;

 Κυρίες και κύριοι της κυβέρνησης, η μείωση των τριών ποσοστιαίων μονάδων σε ένα κόστος που ξεπερνά ποσοστιαία το 28% του καθαρού μισθού, δηλαδή, ασφαλιστικές εισφορές και εισφορές υπέρ του ΑΕΠ και λοιπά συνεπάγεται μείωση του έμμεσου εργατικού κόστους μόλις κατά 10%.

Εσείς επιλέγετε να ενισχύσετε τις επιχειρήσεις με τη μείωση των ασφαλιστικών εισφορών υπέρ ΟΑΕΔ, ενώ θα μπορούσατε να είχατε δεχθεί την πρόταση την οποία έχουμε κάνει εμείς την συγκεκριμένη για τη μείωση της φορολογίας με άλλο τρόπο και την ξαναφέρνουμε τώρα. Η μισθολογική δαπάνη για κάθε επιπλέον πλήρωση θέση εργασίας στις επιχειρήσεις υπολογίζεται σαν έξοδο που εκπίπτει της φορολογίας με συντελεστή αυξημένο κατά 50%. Δηλαδή, για κάθε 1.000 ευρώ που πληρώνει η επιχείρηση για τους νεο προσληφθέντες εργαζόμενους πλήρους απασχόλησης απαλλάσσεται από τη φορολογία για 1.500 ευρώ, προκειμένου να φαίνεται για ορισμένες κατηγορίες.

 Αυτό δεν το δεχθήκατε ούτε καν το ζητήσατε. Μονομερώς προβαίνετε σε ρυθμίσεις άλλου είδους οι οποίες είναι περιορισμένης ή μη περιορισμένης διάρκειας, δεν το λέτε και δεν δεσμεύεστε και αν είναι πρόκληση και σας προκαλούμε και τώρα να πείτε, γιατί έως τις 31.12.2021 και όχι περαιτέρω. Ισχύει, δεν ισχύει, τι γίνεται;

Η υιοθέτηση, λοιπόν, της πρότασής μας, κύριε Υπουργέ, θα σήμαινε, πρώτον, μεγαλύτερο όφελος για τις εταιρείες και δεύτερον, βέβαια, στήριξη των υγειονομικών και κερδοφόρων εταιριών και όχι οριζόντια βοήθεια και στα ζόμπι της κρίσης, γιατί υπάρχουν και αυτά.

Εσείς σαν μια φιλελεύθερη λογική αντιμετωπίζετε τις κοινωνικές δαπάνες σαν βαρίδι της οικονομικής ανάπτυξης και κατά συνέπεια επιδίωξη σας -είναι σαφές αυτό- δεν είναι παρά η μερική ή ολική υποβάθμιση του κράτους πρόνοιας και βεβαίως η μερική παραχώρηση στην αγορά, αυτό το περίφημο που λέτε και το λέτε συνεχώς «αόρατο χέρι» της αγοράς.

 Εν προκειμένω, επειδή μιλάμε για την κυβέρνηση αυτή παραχώρηση σε διάφορους φίλους κατά το πρότυπο του και της Πέτσινης λίστας, είμαι υποχρεωμένος να τα υπενθυμίσω, δεν ξεχνιούνται, γιατί είναι έργα και ημέρες και είναι συγκεκριμένη πολιτική πρακτική.

Άλλωστε, χαρακτηριστικό των προτεραιοτήτων σας σε αντίθεση με άλλες χώρες με μικρότερη ανεργία είναι και το ποσό που διεκδικήθηκε από το Πρόγραμμα SURE, όπως χαρακτηριστικές είναι και οι προτεραιότητες της Επιτροπής Πισσαρίδη τις οποίες φαίνεται ότι ακολουθείτε πιστά.

Υπό αυτό το πρίσμα, η μείωση των εισφορών υπέρ ΟΑΕΔ μπορεί να ακούγεται ευχάριστη στα αυτιά, αλλά στην πραγματικότητα εξασθενεί καίρια τον ΟΑΕΔ οδηγώντας το στη σταδιακή συρρίκνωση και αποδόμηση με σοβαρές αρνητικές συνέπειες για τους ανέργους και την επανένταξή τους στην αγορά εργασίας.

 Αν δεν ισχύει αυτό, πείτε τι ισχύει για να γίνει και αντιληπτό, αλλά όμως αιτιολογημένα και όχι γενικά και αόριστα και απλώς με λόγια.

Τέλος, στο ίδιο πλαίσιο των κινήσεων εντυπωσιασμού στο νομοσχέδιο αυτό προβλέπεται εφάπαξ οικονομική ενίσχυση σε δικηγόρους, μηχανικούς, οικονομολόγους από τον Ειδικό Λογαριασμό Ανεργίας υπέρ των αυτοτελώς και ανεξαρτήτως απασχολουμένων που έχει συσταθεί στον ΟΑΕΔ.

Λέμε «καλά κάνετε και τους ενισχύετε».

Εύλογα, όμως, υπάρχει και μια απορία.

Γιατί μόνο σε αυτές τις τρεις επαγγελματικές κατηγορίες;

Πώς έχει γίνει η επιλογή;

Γιατί στο λογαριασμό αυτό συμβάλλουν με εισφορές και άλλες κατηγορίες, πολύ διαφορετικοί και πολλοί άλλοι. Εγώ θα σας πω ενδεικτικά, οι δικαστικοί επιμελητές. Αυτούς γιατί τους αποκλείετε; Με ποιο κριτήριο; Να πω για τους οδοντιάτρους που συμβάλλουν; Γιατί τους αποκλείετε; Με ποιο κριτήριο;

 Δεν θέλω να συνεχίσω, κάνω ενδεικτική αναφορά, όμως εξηγήστε γιατί αποκλείετε άλλες επαγγελματικές κατηγορίες;

 Επίσης, κύριε Υπουργέ, προτού αδειάσετε αυτόν τον λογαριασμό καλό θα ήταν να μάθουμε ποια είναι η κατάστασή του.

Σας έχουμε υποβάλει σχετική ερώτηση γραπτή κοινοβουλευτική παρέμβαση από το Μάιο και δεν πήραμε απάντηση. Το λέμε και στην Επιτροπή, ότι δεν μας δώσατε απάντηση. Επανακαταθέσαμε την ερώτηση και είναι ευκαιρία μέσα σε αυτή την τωρινή διαδικασία να μας πείτε τι έχει γίνει, τι υπάρχει.

 Εδώ είναι η διαφάνεια. Μην κρύβετε τίποτα και απαντήστε.

Κυρίες και κύριοι συνάδελφοι, για εμάς στο ΠΑΣΟΚ και στο Κίνημα Αλλαγής οι πολιτικές στον τομέα της κοινωνικής προστασίας δεν αποτελούν μουσειακό έκθεμα που απλά θαυμάζουμε και υπερηφανευόμαστε για αυτό.

 Αποτελούν όμως την ιστορική μας παρακαταθήκη την οποία μετατρέπουμε καθημερινά με συνέπεια και με σκληρή δουλειά σε ζώσα συνέχεια της πολιτικής μας δράσης και των ιδεών μας.

 Για εμάς το Κίνημα Αλλαγής η κοινωνική δικαιοσύνη και η ισότιμη συμμετοχή όλων των πολιτών στην κοινωνία αποτελεί πυρήνα της σκέψης και των πράξεών μας. Είναι η απάντηση στον κοινωνικό αποκλεισμό, στην ανισότητα, στην περιθωριοποίηση, στις διακρίσεις, στο στιγματισμό με σεβασμό στους ευάλωτους και στις ευπαθείς ομάδες.

 Στηρίζουμε πολιτικές με κέντρο τον άνθρωπο, για αυτό και επιμένουμε για επιδόματα αξιοπρεπούς διαβίωσης και όχι παροχές προνοιακής φτωχοποίησης.

 Για αυτό, κύριε Υπουργέ, και επιμένουμε στην αναγκαιότητα χάραξης νέας εθνικής στρατηγικής για την κοινωνική προστασία και ένταξη με ενέργειες για καθολικές υπηρεσίες, φροντίδας για την εξασφάλιση επιπέδου αξιοπρεπούς διαβίωσης, για την προάσπιση των κοινωνικών δικαιωμάτων.

 Για αυτό, κύριε Υπουργέ, μαχόμαστε για ένα μόνιμο σύστημα στήριξης των χαμηλοσυνταξιούχων τους οποίους τους έχετε ρημάξει.

 Για αυτό παλεύουμε για ένα δικαιότερο και αποτελεσματικότερο δημόσιο σύστημα κοινωνικής ασφάλισης που εγγυάται την αξιοπρέπεια για όλους τους πολίτες.

 Για αυτό μαχόμαστε για την ένταξη των υγειονομικών του ΕΣΥ στα βαρέα και ανθυγιεινά με τροπολογία την οποία έχουμε καταθέσει – ακούσατε, κυρίες και κύριοι συνάδελφοι - έξι φορές και έχει απορριφθεί σιωπηρά έξι φορές από την κυβέρνηση.

 Σας προκαλούμε τώρα πάλι, πέστε γιατί την έχετε απορρίψει;

 Πέστε στους υγειονομικούς γιατί την έχετε απορρίψει;

Πέστε τί εξυπηρετεί αυτή η άρνησή σας;

Πέστε κάτι και μην το απορρίπτετε σιωπηρά. Είναι εμπαιγμός στους υγειονομικούς που δίνουν μάχη και αγώνα. Αρκετά οι ειρωνείες και αρκετά τα προσχήματα.

Εμείς αντιπαλεύουμε και για αυτό αντιπαλεύουμε με την ανάπτυξη χωρίς ή με φθηνές θέσεις εργασίας και την αγορά εργασίας δύο ταχυτήτων με εργαζόμενους εντός και εκτός των τειχών των προνομίων.

 Για αυτό και έχουμε αναδείξει, κύριε Υπουργέ, την ανικανότητα της κυβέρνησης αν όχι να εκδώσετε τις εκκρεμείς συντάξεις, να τις τελειώσετε, τουλάχιστον, να περιορίσετε τον αριθμό τους. Σε διάστημα 15 μηνών διακυβέρνησή σας αυξήσατε τις εκκρεμείς κύριες συντάξεις κατά 30%. Αυτή είναι η ερμηνεία η πραγματική και όχι όπως θέλετε να την περάσετε και να την δώσετε στη δημοσιότητα με πάλι επικοινωνιακή λογική - και όχι προσωπική δική σας - αυτή της κυβέρνησης, τη γνωστή επικοινωνιακή λογική.

 Τα δικά σας υποδείγματα γραφής αυτής της κυβέρνησης και με αυτό το νομοσχέδιο παρά τις επιμέρους - και το σημειώνω - θετικές προβλέψεις του, δυστυχώς, έχουν διαφορετική κατεύθυνση από τις δικές μας θέσεις και προτάσεις.

Σας ευχαριστώ, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Συγγνώμη για τη φωνή, είναι έργο της κυβέρνησης από τα χημικά της.

Καταρχήν, να εκφράσουμε τα θερμά συλλυπητήρια για το θάνατο του γιατρού, του Ιωάννη Μητρόπουλου, στην οικογένειά του. Η στάση του ως γιατρού και ως ανθρώπου τον έκανε αγαπητό σε όλους και με προθυμία και φροντίδα αντιμετώπιζε τον καθένα μας.

Το αντιδραστικό και αντεργατικό, αντιλαϊκό νομοθετικό έργο της κυβέρνησης, όπως φαίνεται, δεν πάει στην καραντίνα, δεν επιδέχεται καθυστερήσεις. Συνεχίζει με φανατισμό, με μεγάλη προσήλωση, να φέρνει για ρύθμιση τις αξιώσεις των επιχειρηματικών ομίλων.

Η πανδημία για το κεφάλαιο και το πολιτικό του προσωπικό, αποτελεί ευκαιρία για να ξεμπερδέψουν - έτσι τουλάχιστον νομίζουν - με δικαιώματα των εργαζομένων και του λαού που υποχρεώθηκαν να παραχωρήσουν κάτω από σκληρούς αγώνες και κάτω από άλλους ταξικούς και πολιτικούς συσχετισμούς. Οι χουντικές πρακτικές των απαγορεύσεων των συναθροίσεων πάνω από τέσσερα άτομα, δεν είναι μέτρο για τη μη διασπορά του ιού της πανδημίας, αλλά μέτρο για τη μη διασπορά του ιού της αμφισβήτησης και τις αγωνιστικής στάσης των εργαζομένων και του λαού. Νομίζετε, ότι με το «αποφασίζομεν και διατάσσομεν», με την άγρια τρομοκρατία και την καταστολή, θα πετύχετε την κατάργηση της πάλης των τάξεων. Θα σταματήσετε τους αγώνες των εργαζομένων και του λαού. Έχετε αυταπάτες κύριοι, ότι μπορείτε να βάλετε το κίνημα σε καραντίνα, ώστε να υλοποιούνται απρόσκοπτα οι αντεργατικές αντιλαϊκές πολιτικές. Το όργιο τρομοκρατίας και αυταρχισμού, η σκληρότητα των κατασταλτικών μηχανισμών απέναντι στο λαό, μη νομίζετε, ότι θα έχει το αποτέλεσμα που θέλετε. Δηλαδή, την υποταγή, το συμβιβασμό και την αποδοχή από τον λαό, της χαμοζωής που του εξασφαλίζετε.

Φτάσατε να στέλνετε το κατασταλτικό μηχανισμό έξω από εργατικά κέντρα, έξω από συνδικαλιστικές οργανώσεις και να κόβετε πρόστιμα σε μέλη της διοίκησης που επιτελούν το έργο τους. Ντροπή σας. Θέλετε με αυτόν τον τρόπο να αναστείλετε την λειτουργία των εργατικών οργανώσεων, να τις κλείσετε, να δυσκολέψετε την οργάνωση των αγώνων της. Το εργατικό κίνημα έχει πείρα. Ξέρει, ότι με γραμμή απειθαρχίας, ανυπακοής και σύγκρουσης κατέκτησε όσα δικαιώματα. Με την ίδια γραμμή και χωρίς φόβο, με μεγαλύτερη ορμή και μεγαλύτερη συμμετοχή και δυναμική, θα σταθεί απέναντι στις εξαγγελίες σας για κατάργηση του σταθερού ημερήσιου χρόνου εργασίας του οκταώρου, της θέσης του δεκαώρου, ύστερα από 134 χρόνια, την κατάργηση της αμοιβής των υπερωριών, τον νέο και αντιδραστικότερο νόμο 330 με ηλεκτρονικό φακέλωμα πια που η συνδικαλιστική δράση θα είναι ιδιώνυμο αδίκημα. Θα ποινικοποιείται και θα διώκεται κάθε μορφής πάλης των εργαζομένων. Πάντως, αν ζούσε ο Λάσκαρης. ή θα πάθαινε κατάθλιψη ή θα αυτοκτονούσε γιατί του παίρνετε τη φήμη κ. Βρούτση.

Η απεργία στις 26 Νοεμβρίου, παρά την καθολική προσπάθεια των μηχανισμών του κράτους και της εργοδοσίας του εργοδοτικού και κοινωνικού συνδικαλισμού να εμποδίσει τη συμμετοχή, θα δώσει ισχυρή απάντηση στην πολιτική σας.

Η κυβέρνηση επιχειρεί να θωρακίσει τους μονοπωλιακούς και επιχειρηματικούς ομίλους, από όσους τολμούν να διεκδικούν μέτρα προστασίας της υγείας, της ζωής και των δικαιωμάτων του, γιατί αυτά κοστίζουν και μειώνουν την ανταγωνιστικότητα, την κερδοφορία τους.

Γι’ αυτό αρνείστε να προσλάβετε ούτε γιατρούς και νοσηλευτικό προσωπικό που λείπει. Να ανοίξετε τα νοσοκομεία που κλείσατε. Να εξασφαλίσετε τα αναγκαία κρεβάτια και Μ.Ε.Θ. σύμφωνα με τα διεθνή πρότυπα και αποκλείετε βέβαια, κάθε πρόταση για επίτευξη του ιδιωτικού τομέα της υγείας που είναι αναγκαία αφού έχουμε πόλεμο.

Αρνείστε να δημιουργήσετε νέες αίθουσες διδασκαλίας για να εξασφαλιστεί η συνέχεια στην εκπαίδευση με 15 παιδιά στην τάξη και τα άλλα υγειονομικά πρωτόκολλα και πάτε με την τηλεκπαίδευση, με όλη αυτή την τραγωδία, να πείτε, ότι επιτελείται το έργο της εκπαίδευσης.

Αρνείστε να προσλάβετε οδηγούς στα Μέσα Μαζικής Μεταφοράς, να επιτάξετε λεωφορεία για να σταματήσει η υγειονομική βόμβα κατά τη μετακίνηση των εργαζομένων. Αρνείστε να κάνετε ελέγχους και την εφαρμογή των αναγκαίων μέτρων στους χώρους δουλειάς, στις διάφορες δομές, όπως στα γηροκομεία.

Αρνείστε να εξασφαλίσετε αξιοπρεπές εισόδημα στους εργαζόμενους και τους ανέργους που πλήττονται από τα μέτρα για τη μη διασπορά του κοροναϊού.

Η κυβέρνηση, ενώ προσαρμόζει τα υγειονομικά πρωτόκολλα στις ανάγκες των επιχειρηματικών ομίλων θέτοντας σε κίνδυνο την ίδια τη ζωή του λαού, κουνά το δάχτυλο στο λαό και στην νεολαία μιλά για ατομική ευθύνη. Μας ρωτάτε απορημένοι: «Μα η κυβέρνηση θέλει να αυξάνονται τα κρούσματα; Οι διασωληνωμένοι; Οι νεκροί;» Το ερώτημα όμως δεν είναι αυτό κύριοι, αλλά γιατί δεν παίρνετε όλα τα παραπάνω μέτρα. Δεν τα παίρνετε, γιατί ακριβώς η κυβέρνηση θέτει ως προτεραιότητα τη λειτουργία της καπιταλιστικής οικονομίας και όχι την υγεία του λαού. Αντίθετα, όμως, παίρνετε όλα εκείνα τα μέτρα που απαιτεί το κεφάλαιο. Το επιβεβαιώνουν οι πράξεις νομοθετικού περιεχομένου και όλο το νομοθετικό έργο που δημιουργεί αυτό που επικαλείστε όλοι σας, το φιλικό επενδυτικό περιβάλλον, που ο κ. Μακρόπουλος σήμερα το είπε στη τοποθέτησή του. Και αυτό δεν είναι άλλο από τη φτηνή εργατική δύναμη. Ο εργαζόμενος να παράγει αληθινό πλούτο και να λείπει το πιάτο με το φαΐ από το τραπέζι.

Η προσήλωση της κυβέρνησης στις ανάγκες του κεφαλαίου, επιβεβαιώνεται και από την παράδοση κάθε χρηματοδοτικού εργαλείου στο κεφάλαιο με ζεστό χρήμα από τον ιδρώτα και το αίμα των εργαζομένων και του λαού. Επιβεβαιώνονται και το σημερινό νομοσχέδιο που έχει τίτλο «Μέτρα ενίσχυσης των εργαζομένων και ευάλωτων κοινωνικών ομάδων, κοινωνικοασφαλιστικές ρυθμίσεις και διατάξεις για την ενίσχυση των ανέργων». Ένα νομοσχέδιο, όμως, που στα Μέσα Μαζικής Ενημέρωσης τιτλοφορείται ως νομοσχέδιο μείωσης των ασφαλιστικών εισφορών. Ιδού λοιπόν το κύριο ζήτημα του νομοσχεδίου.

Βλέπετε λοιπόν, λίγο ενδιαφέρον έχουν οι άστεγοι, οι ευάλωτοι που δημιουργεί η πολιτική σας. Το ενδιαφέρον συγκεντρώνεται στην απαίτηση του κεφαλαίου για τη μείωση της τιμής εργατικής δύναμης που το παρουσιάζετε ως μείωση του μη μισθολογικού κόστους. Είναι ρύθμιση ενταγμένη στην κατεύθυνση απαλλαγής του κράτους και της εργοδοσίας από την ασφάλιση, της μετατροπής της ασφάλισης από κοινωνική σε ατομική ευθύνη του εργαζόμενου. Η μείωση εισφορών, είναι στρατηγική του κεφαλαίου σε όλες τις χώρες της Ευρωπαϊκής Ένωσης και σε όλο τον κόσμο, στην κατεύθυνση πλήρης απαλλαγής τους. Οι κατευθύνσεις αυτές περιλαμβάνονται και στο πόρισμα Πισσαρίδη. Με φανατισμό υπηρετήσατε όλοι σας την κατάργηση του κοινωνικού χαρακτήρα της ασφάλισης, με βαριές συνέπειες για τους εργαζόμενους και τους συνταξιούχους. Απόδειξη, οι συντάξεις πείνας σε μεγάλο ποσοστό και οι ελάχιστες έως ανύπαρκτες ασφαλιστικές παροχές για τους εργαζόμενους.

Η νέα μείωση των εισφορών και ίσως ακολουθήσουν και άλλες που είναι μόνιμες, σημαίνει μείωση των πόρων στο σύστημα και δημιουργείτε εσείς οι ίδιοι την αιτιολογική βάση για μεγαλύτερες μειώσεις ασφαλιστικών παροχών και συντάξεων στο μέλλον. Εντάσσεται αυτή η μείωση σε μια προοπτική στη δημιουργία του λεγόμενου ατομικού λογαριασμού ή ατομικού κουμπαρά με την ενοποίηση κύριας και επικουρικής σύνταξης, ώστε εκτός από το μέρος της λεγόμενης εθνικής σύνταξης, τα ψίχουλα δηλαδή, όλο το υπόλοιπο κομμάτι που είναι η ανταποδοτική, να ενταχθεί στο κεφαλαιοποιητικό σύστημα. Η μείωση των ασφαλιστικών εισφορών κατά τρεις ποσοστιαίες μονάδες από 01/01/2021 μαζί με την προηγούμενη μείωση κατά 0,9 μονάδες που ισχύει ήδη από τον Ιούνιο, θα μειώσει τα έσοδα του ΑΕΠ το 2021 περίπου 1,2 δις ετησίως. Απ’ αυτό το σύνολο περίπου, 840 εκατομμύρια ευρώ αναλογούν σε εισφορές για αντιμετώπιση της ανεργίας και 360 εκατομμύρια αφορούν και θα λείψουν από κοινωνικά προγράμματα κοινωνικού τουρισμού, παιδικές κατασκηνώσεις, αγορά βιβλίων, εισιτηρίων και θέατρα.

Οι προτεινόμενες μειώσεις θα έχουν μεγάλες επιπτώσεις στην ελλιπέστατη σήμερα προστασία των ανέργων, αλλά στη συνέχεια και στην υγεία και στα ασφαλιστικά δικαιώματα. Η υλοποίηση αυτών των μέτρων θα μεγαλώσει τα ελλείμματα του ΕΦΚΑ με μεγάλες επιπτώσεις στα ασφαλιστικά δικαιώματα, καθώς μειώνεται και η χρηματική χρηματοδότηση για ασφάλιση, υγεία, σύνταξη.

Έχετε το θράσος να κάνετε υπολογισμούς για το πόσα θα βάλει στην τσέπη του εργαζόμενος. Τα όσα είπατε και ακούγονται, ότι οι εργαζόμενοι θα βάλουν στην τσέπη τους κάποια χρήματα είναι πρόκληση. Όταν την ίδια στιγμή η κυβέρνηση, όπως και οι προηγούμενες, τσάκισαν συμβάσεις, δικαιώματα και μισθούς. Φτάνοντας σε μισθούς 200 ευρώ και μάλιστα το 12% αμείβεται με αυτό το ποσό.

Από τη μείωση των εισφορών κατά τρεις ποσοστιαίες μονάδες, το κέρδος των μισθωτών θα είναι αθροιστικά 1,21 μονάδες. Αυτό σημαίνει: ότι στον κατώτερο μισθό των 650 ευρώ, οι εισφορές του μισθωτού θα μειωθούν κατά 8 ευρώ το μήνα. Στο μικτό μισθό των 700 ευρώ κατά 13 ευρώ και στο μικτό μισθό των 1000 ευρώ κατά 16 ευρώ το μήνα. Λέμε τα νούμερα αυτά για να γίνει κατανοητό και από τους πιο δύσπιστους εργαζόμενους, ποιος κερδίζει και ποιος χάνει από αυτή σας την πολιτική, από αυτήν τη ρύθμιση που φέρνετε.

Ο ΟΑΕΔ, από Οργανισμός στήριξης και προστασίας των ανέργων έχει μετατραπεί σε οργανισμό χρηματοδότησης των επιχειρηματικών ομίλων και εξεύρεσης φτηνού εργατικού δυναμικού. Ενώ η καταγεγραμμένη ανεργία είναι σχεδόν 1.100.000 επιδοτείται μόνο το 16% με το ισχνό επίδομα από 200 έως 399, 25 ευρώ και για λίγους μήνες έως, βέβαια, με ένα έτος για όσους έχουν πολλά χρόνια. Οι θέσεις των εργαζομένων που έχει επιδεινωθεί αυτήν την περίοδο με πρόσχημα την πανδημία καλούνται από όλους τους μηχανισμούς της δικτατορίας του κεφαλαίου να αποδεχθούν και να φορτωθούν τις συνέπειες και της νέας κρίσης. Μια εργαζόμενη, μου έλεγε χθες, ότι ζει σε συνθήκες lockdown εδώ και πολλά χρόνια με στέρηση βασικών αναγκών, όπως βέβαια και πάρα πολλοί εργαζόμενοι. Μεγάλος αριθμός εργαζομένων σε κλάδους που πλήττονται από την πανδημία ζουν χωρίς εισόδημα και όλοι χωρίς αξιοπρεπές εισόδημα. Τα 399, 25 ευρώ για τους άνεργους για δύο μήνες ακόμα και τα 200 ευρώ για τους δικαιούχους μακροχρόνια ανέργους, η κυβέρνηση το αποκαλεί «στήριξη» Μπράβο σας!

Σε αυτό το σημείο, θέλω να θέσω ένα ζήτημα που άμεσα μπορεί να λυθεί. Σε έγγραφο του Σωματείου Ξενοδοχοϋπαλλήλων Κέρκυρας που σας έχει αποσταλεί, αναδεικνύεται ότι μεγάλος αριθμός εργαζομένων στον τουρισμό με δικαίωμα υποχρεωτικής επαναπρόσληψης και δικαιούχοι του επιδόματος στήριξης ειδικού σκοπού, λόγω σύγχυσης ή λαθεμένων δηλώσεων των λογιστών τους, αιτήθηκαν το έκτακτο επίδομα του ΟΑΕΔ με αποτέλεσμα να μην έχουν ασφαλιστική κάλυψη. Να έχουν λάβει λιγότερα χρήματα από όσα μπορούσαν λόγω του της αναστολής. Και επειδή αυτή η εξέλιξη είναι πραγματικά άδικη, ζητάμε να τους δοθεί η δυνατότητα να λάβουν το επίδομα στήριξης ειδικού σκοπού για τους μήνες μετά τον Αύγουστο που ολοκληρώθηκε το τρίμηνο επιδότησης τους, ώστε να εξασφαλιστούν και οι 50 ημέρες ασφάλισης το Σεπτέμβριο- Οκτώβριο, για να μπορέσουν να επιδοτηθούν ως εποχιακοί από τον ΟΑΕΔ.

Κύροι, η πραγματικότητα δεν κρύβεται ότι η μεγάλη μάζα των ανέργων είναι εγκαταλελειμμένη αφού τα διάφορα προγράμματα απασχόλησης έχουν μεταφερθεί στα θησαυροφυλάκια των επιχειρηματικών ομίλων, εκατοντάδες δισ. ευρώ αποτέλεσε ο ΟΑΕΔ τον βραχίονα ανατροπής των εργασιακών σχέσεων, της κατάργησης των Συλλογικών Συμβάσεων. Θυμίζουμε τα τοπικά σύμφωνα απασχόλησης έργο του ΠΑ.ΣΟ.Κ., κύριε Μουλκιώτη, της μείωσης των αποδοχών των εργαζομένων. Το αποτέλεσμα γνωστό: η ανακύκλωση της ανεργίας με χαρακτηριστική την αποτύπωση κάθε χρόνο, ο ενεργός πληθυσμός να εναλλάσσεται με τις ετήσιες απολύσεις και να είναι παραπάνω από τις ετήσιες προσλήψεις.

Στον ΟΑΕΔ έχουν ενσωματωθεί ο ΟΑΕΕ και η Εργατική Εστία. Έχετε καταργήσει το στεγαστικό πρόγραμμα, καθώς και τα προγράμματα κοινωνικού τουρισμού, εκδρομών, εισιτηρίων για θέατρα και αγοράς βιβλίων.

Η δημιουργία του ΕΦΚΑ, ένα άλλο μέρος του νομοσχεδίου με την ενοποίηση και όσες αλλαγές έγιναν είναι προς το χειρότερο. Δεν υπάρχει ακόμα ενιαίος κανονισμός παροχών, αποχώρησαν λόγω συνταξιοδότησης 40% του συνόλου των εργαζομένων των ταμείων που έχουν ενοποιηθεί, δίχως να γίνουν προσλήψεις με αποτέλεσμα να υπάρχουν, πέραν των άλλων, μεγάλες καθυστερήσεις στην έκδοση συντάξεων, αλλά και διαφόρων παροχών. Με την πληροφορική και τις ηλεκτρονικές φόρμες που έχουν αναρτηθεί δεν μπορούν να δοθούν απαντήσεις και λύσεις σε όλα τα ζητήματα. «Η σύνταξη σε μια μέρα με ένα κουμπί», όπως λέει ο Υπουργός, είναι μέχρι στιγμής «λόγια του αέρα» και θυμόμουν όσους περιμένουν έως πέντε χρόνια να πάρουν τη σύνταξη τους. Όσους περιμένουν δύο και τρία χρόνια που έχουν δικαίωμα από τον Οργανισμό να καταμετρηθούν τα ένσημα τους.

Οι ενοποιήσεις διαφόρων υποκαταστημάτων κεντρικά και σε όλη τη χώρα οδήγησαν στο κλείσιμο. Συρρικνώθηκαν αναγκαίες υπηρεσίες και το προσωπικό, με αποτέλεσμα οι ασφαλισμένοι να διανύουν πολλά χιλιόμετρα για να κάνουν τη δουλειά τους. Λείπουν οι εργαζόμενοι από πολλές επιχειρήσεις, λείπουν αυτοί που έχουν την πείρα να εκδώσουν συντάξεις. Όλες οι τεχνικές υπηρεσίες του ΕΦΚΑ που υπήρχαν έχουν απαξιωθεί και συρρικνωθεί. Όλες οι εργασίες και οι αναγκαίες συντηρήσεις δίνονται σε εργολαβικές εταιρείες. Παντού, λοιπόν, οι ιδιώτες.

Το ίδια είναι και στις υπηρεσίες μεταφορών, καθώς τα συνεργεία επισκευών και συντήρησης των αυτοκινήτων του Οργανισμού και τώρα το μεγαλύτερο μέρος αυτών γίνονται με Leasing. Ο καθαρισμός των χώρων, ουσιαστικά, έχει παραδοθεί στη χειρότερη μορφή εκμετάλλευσης τους εργολάβους, αντί να προσληφθεί προσωπικό με σταθερή θέση εργασίας και ωράρια. Το σύστημα μηχανοργάνωσης του ΕΦΚΑ τις αναγκαίες υπηρεσίες του τις διαχειρίζονται ιδιωτικές εταιρείες με πολλά εκατομμύρια κάθε χρόνο. Ακόμη για παροχή υπηρεσιών πληρώνει και στη θυγατρική του Οργανισμού στην ΗΔΙΚΑ Α.Ε. που λειτουργεί με ιδιωτικοοικονομικά κριτήρια. Για όλα αυτά που βασανίζουν τους ασφαλισμένους και τους εργαζόμενους «τηρείται σιγή ιχθύος».

Τέλος, όλες οι ρυθμίσεις που προβλέπονται στα άρθρα για την πρόνοια αποτελούν επιμέρους και αποσπασματικές ρυθμίσεις που είναι όλες ενταγμένες και υπηρετούν τη συνέχιση της πολιτικής των περικοπών και της πιστής εφαρμογής των αντιλαϊκών δημοσιονομικών στόχων. Σε ορισμένες διατάξεις που σχετίζονται με παροχές σε εργαζόμενους, συνταξιούχους, παιδιά, ευάλωτες ομάδες θα ψηφίσουμε «υπέρ» προκειμένου, έστω και αυτές οι ανεπαρκείς παροχές να αξιοποιηθούν από αυτούς τους ανθρώπους.

Αυτές, όμως, δεν μπορούν να απαντήσουν στην απαράδεκτη κατάσταση που επικρατεί στα ιδρύματα πρόνοιας χρόνιων παθήσεων, στα γηροκομεία. Δεν απαντούν στην κατάσταση που βιώνουν χιλιάδες ανάπηροι και χρόνια πάσχοντες που μένουν χωρίς το επίδομα και τη σύνταξη αναπηρίας, είτε με απόφαση των ΚΕΠΑ, είτε ως αποτέλεσμα του μπλοκαρίσματος στα ΚΕΠΑ λόγω της καραντίνας. Δεν απαντούν στα αιτήματα και τις διεκδικήσεις για αξιοπρεπές εισόδημα και συντάξεις για την προστασία των ανασφάλιστων και τις παροχές ιατροφαρμακευτικής περίθαλψης για την λαϊκή οικογένεια και τα παιδιά. Ο βασικός πυρήνας των μέτρων παραμένει ο ίδιος και η κυρία Λιάνα Κανέλλη, θα πει περισσότερο γύρω από το θέμα της πρόνοιας.

Ωστόσο, θα ήθελα να πω, ότι είναι τεράστιες οι ευθύνες της κυβέρνησης στον προνοιακό τομέα μέσα στην πανδημία οπότε και οι κλειστές μονάδες με τη χρόνια υποχρηματοδότηση και υποστελέχωση και χωρίς τα μέτρα προστασίας των φιλοξενουμένων, δυστυχώς, έχουν τραγικά αποτελέσματα. Οι Μονάδες Φροντίδας Ηλικιωμένων αλώθηκαν από τον κοροναϊό και μάλιστα με πολλούς νεκρούς. Φαίνεται, κύριε Υπουργέ, εδώ βρήκατε τη λύση στην απάνθρωπη αγωνία που λέτε ότι «δεν πεθαίνουν κιόλας». Είναι τραγικό μέσα στην πανδημία να κόβονται τα επιδόματα των ορφανών παιδιών ΑμεΑ ενώ τα «πακέτα» ενίσχυσης των επιχειρηματιών να πηγαινοέρχονται ανενόχλητα.

Με όλο αυτό το αντιλαϊκό οπλοστάσιο που μαρτυρά τη σύμπλευση σας, γιατί δυστυχώς, η φτώχεια, η ανέχεια, η ανεργία είναι αποτέλεσμα αυτών των πολιτικών που στηρίζουν τις ανάγκες του μεγάλου κεφαλαίου, επιβεβαιώνουν ότι ένας δρόμος υπάρχει: Ο αγώνας της σύγκρουσης και της ανατροπής με αυτή την πολιτική. Γιατί σήμερα, υπάρχουν όλες οι δυνατότητες να ικανοποιηθούν οι σύγχρονες ανάγκες των εργαζομένων και του λαού. Εμπόδιο στέκεται αυτή η μορφή οργάνωσης της οικονομίας και της κοινωνίας και ο λαός δεν έχει άλλο δρόμο, παρά τον αγώνα του για τη νέα μορφή οργάνωσης που θα ικανοποιεί τις δικές τους ανάγκες από την παιδική ηλικία μέχρι το τέλος της ζωής τους.

Εμείς, επειδή, το νομοσχέδιο πράγματι είναι αυτό που τιτλοφορείται στα Μέσα Μαζικής Ενημέρωσης και έχει αυτήν την κατεύθυνση, ψηφίζουμε «όχι» επί της αρχής.

 **ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης-Κυριάκος Βελόπουλος):** Ευχαριστώ, κύριε Πρόεδρε.

Οι επιπτώσεις της οικονομικής κρίσης και της πανδημίας του κορονοϊού είναι ορατές και αισθητές σε όλους τους τομείς του δημόσιου βίου, πόσο, μάλλον σε επίπεδο εργασιακό.

Πριν αναφερθώ στις διατάξεις του σημερινού νομοσχεδίου θα ήθελα να επισημάνω τα εξής. Τα νοσοκομεία μας βρίσκονται σε κατάσταση πολέμου. Σε λίγο θα απαγορεύεται να αρρωστήσουμε από οτιδήποτε άλλο εκτός του Covid-19, γιατί δεν υπάρχουν κλίνες για να αντιμετωπιστούν άλλα περιστατικά. Πρέπει να ανοίξουν τα νοσοκομεία που έχουν κλείσει για την αντιμετώπιση του κορονοϊού και να στελεχωθούν άμεσα με μόνιμο υγειονομικό προσωπικό. Πρέπει, επιτέλους να ξεπεραστεί η γραφειοκρατία, κύριε Υπουργέ.

 Το δημογραφικό αποτελεί σήμερα ένα από τα μεγαλύτερα προβλήματα της Ελλάδας, αφού οι θάνατοι υπερβαίνουν, πλέον, τις γεννήσεις, ενώ η μαζική μετανάστευση των νέων δεν έχει μόνο τρομακτικά αρνητικά αποτελέσματα στο ΑΕΠ της χώρας, αλλά στα έσοδα του δημοσίου, στο ασφαλιστικό και λοιπά, αλλά, επίσης στη μείωση του πληθυσμού κατά 6% το 2015.

Η Ελληνική Λύση πιστεύει πως η συνταγή της επίλυσης είναι μία και μοναδική, η παραγωγή πλούτου στην πατρίδα μας, η οποία θα προκαλέσει την επιστροφή των νέων, θα αυξήσει τις γεννήσεις, θα μειώσει τους θανάτους, θα περιορίσει την ανεργία, θα αυξήσει τους μισθούς, θα στηρίξει τις συντάξεις.

Ειδικά όσον αφορά στο συνταξιοδοτικό προτείνει, επιπλέον, ένα συνδυασμό ανταποδοτικού και αναδιανεμητικού συστήματος, έτσι, ώστε αφενός μεν να αμείβονται οι συνταξιούχοι ανάλογα με τις εισφορές τους, αφετέρου να επιβοηθούνται από τα ασφαλιστικά ταμεία αυτοί που πραγματικά έχουν ανάγκη.

«Πρώτα η Ελλάδα, πρώτα οι Έλληνες» λέμε και εμείς στην Ελληνική Λύση ότι λέμε το εννοούμε.

Όσον αφορά στη σημερινή συνεδρίαση θα ήθελα να επισημάνω τα εξής.

 Στο άρθρο 1 που αφορά στα Κέντρα Δημιουργικής Απασχόλησης Παιδιών θα προτείναμε τα Κέντρα Δημιουργικής Απασχόλησης Παιδιών να είναι οι δομές κοινωνικής πρόνοιας παιδαγωγικού χαρακτήρα στις οποίες απασχολούνται δημιουργικά παιδιά ηλικίας από τεσσάρων έως δώδεκα ετών για ένα χρονικό διάστημα της ημέρας εκτός του σχολικού ωραρίου. Αν και στο τέλος της παραγράφου 7 γίνεται αναφορά στο ότι τα ηλικιακά όρια δύναται να αναπροσαρμόζονται από τους Υπουργούς Παιδείας και Θρησκευμάτων και Εργασίας και Κοινωνικών Υποθέσεων, προτείνουμε το ηλικιακό όριο των παιδιών να ξεκινάει από τα 4 έτη, καθώς με την εφαρμογή της δίχρονης υποχρεωτικής εκπαίδευσης των νηπίων τα παιδιά αυτής της ηλικίας, προνήπια, στερούνται της δυνατότητας δημιουργικών δραστηριοτήτων εκτός του σχολικού ωραρίου, απογεύματα και καλοκαίρι. Πρόκειται για αίτημα που εκφράζεται έντονα και κατ’ επανάληψη τα τελευταία χρόνια προς τους εργαζόμενους στα ΚΔΑΠ από τους ίδιους τους γονείς.

Επιπλέον, σκοπός των ΚΔΑΠ, πέρα από τον προφανή που περιγράφεται στην διατύπωση του σχεδίου νόμου και αφορά στα ίδια τα παιδιά πρέπει να είναι αναμφίβολα και η πολύπλευρη στήριξη του θεσμού της οικογένειας, η πολυδιάστατη βοήθεια που παρέχεται στους ίδιους τους γονείς, μέσω της συμμετοχής των παιδιών τους στα ΚΔΑΠ και εξηγώ ότι η βοήθεια μπορεί να παρέχεται λόγου χάρη σε οικονομικό επίπεδο. Οι γονείς έχουν τη δυνατότητα να παρέχουν στα παιδιά τους μεγάλη ποικιλία παιδαγωγικών και ψυχαγωγικών υπηρεσιών, υψηλού ποιοτικού επιπέδου, εντελώς δωρεάν. Ιδιαίτερα, γονείς από τα ασθενέστερα οικονομικά στρώματα, οι πολύτεκνοι, οι μονογονεϊκές οικογένειες οι οποίοι αξιοποιώντας τα οφέλη των επιδοτούμενων προγραμμάτων, παραδείγματος χάριν, «Εναρμόνιση», δίνουν την ευκαιρία στα παιδιά τους να συμμετέχουν σε δημιουργικές δραστηριότητες τις οποίες δεν θα είχαν την οικονομική δυνατότητα να παρακολουθήσουν σε άλλες δομές και χώρους που θα χρειάζονταν να πληρώσουν γι’ αυτές.

 Μπορεί να είναι σε εργασιακό επίπεδο. Οι γονείς διατηρούν τη δυνατότητα να ανταποκρίνονται στις αυξημένες απαιτήσεις της εργασίας τους, έχοντας εξασφαλίσει τη δημιουργική απασχόληση των παιδιών τους εκτός σχολικού ωραρίου τα απογεύματα στους ασφαλείς και φιλόξενους χώρους του ΚΔΑΠ, αντί να πρέπει είτε ο ένας από τους δύο γονείς να μην εργάζεται για να είναι στο σπίτι με τα παιδιά είτε να επιβαρύνεται ο οικογενειακός προϋπολογισμός με επιπλέον έξοδα για φύλαξη των παιδιών στο σπίτι, όσο οι γονείς εργάζονται, κάτι που στις μέρες μας, λίγες οικογένειες μπορούν να καλύψουν οικονομικά.

 Θα μπορούσε να είναι βοήθεια που παρέχεται σε κοινωνικό επίπεδο, δημογραφικό. Η ανάσα προσωπικού και οικογενειακού χρόνου, ατομικής, σωματικής άσκησης και υγείας, ακόμα και χαλάρωσης, ξεκούρασης που εξασφαλίζουν οι γονείς, ενώ τα παιδιά τους βρίσκονται στο ΚΔΑΠ, είναι χωρίς υπερβολή, ανεκτίμητη. Είναι αυτή που θα δώσει σε ένα ζευγάρι τις ευνοϊκές εκείνες συνθήκες που χρειάζεται για να πάρει την πολύ δύσκολη, στις μέρες μας, απόφαση να κάνει ένα δεύτερο ή ακόμα και ένα τρίτο παιδί.

 Η ίδια λειτουργία των ΚΔΑΠ, είναι ένα από τα εργαλεία που πρέπει να αξιοποιήσει η χώρα μας για τη δημιουργία ολοένα και περισσότερων θετικών συνθηκών για την υποστήριξη των οικογενειών στην εθνική προσπάθεια αντιμετώπισης του δημογραφικού ζητήματος.

Για τους παραπάνω ενδεικτικούς λόγους προτείνουμε να συμπληρωθεί στους σκοπούς των ΚΔΑΠ, πέρα από το παιδαγωγικό τους ρόλο και η διάσταση της κοινωνικής τους προσφοράς προς τους γονείς και στις οικογένειες των παιδιών.

Στο εν λόγω νομοσχέδιο διαπιστώσαμε ότι πουθενά δεν αναφέρεται ως στόχοι της νομοθετικής παρέμβασης ούτε η μέριμνα, πολιτική βούληση για την επίλυση του εργασιακού προβλήματος του προσωπικού, μόνιμες και ασφαλείς θέσεις εργασίας ούτε η μέριμνα, πολιτική βούληση για περαιτέρω επιμόρφωση και κατάρτιση του εξειδικευμένου προσωπικού των δομών για να επικαιροποιούνται οι γνώσεις τους πάνω στις ειδικότητες τους. Αντίθετα, προτείνονται, ίσως δυσλειτουργικές για τη φιλοσοφία των δομών, καινοτόμες ρυθμίσεις, οι οποίες αντί να κάνουν πιο εύκολο το έργο των εργαζομένων το δυσχεραίνουν. Αντί να εξυπηρετούν το σκοπό για τον οποίο προτείνονται, ενδεχομένως θα προκαλέσουν νέα επιμέρους προβλήματα στη λειτουργία τους και θα προκαλέσουν υποβάθμιση της ποιότητας των παρεχόμενων υπηρεσιών, παιδαγωγικών, δημιουργικών δραστηριοτήτων.

Για το άρθρο 2 περί ΚΔΑΠ ΑΜΕΑ. Στην παράγραφο 3, είναι θετικό το να λειτουργήσει ΚΔΑΠ ΑΜΕΑ σε σχολικό σχολείο. Όφειλε, όμως, να προταχθεί η προτεραιότητα να φιλοξενούνται τέτοιες δομές σε ειδικά σχολεία είτε πρωτοβάθμιας είτε δευτεροβάθμιας κατηγορίας, αφού οι εν λόγω χώροι είναι κατάλληλα προετοιμασμένοι να υποδεχτούν ΑμεΑ μαθητές παιδιά, άρα και αντίστοιχους ενήλικες.

Επίσης, δεν προβλέπεται η διαμετακομιδή με σχολικά λεωφορεία προς και από τις δομές αυτές με δαπάνη του δημοσίου, καθώς και η λήξη της απασχόλησης σε προχωρημένη απογευματινή ώρα, πράγματα που είναι άκρως κρίσιμα για τους γονείς. Η μετακίνηση αυτή οφείλει να παρέχεται προς και από την κατοικία κάθε ωφελούμενου παιδιού, ακόμα και στις περιπτώσεις όπου ένα ΚΔΑΠ ΑΜΕΑ λειτουργεί εντός σχολικού ιδρύματος.

Στην παράγραφο 6 είναι απαράδεκτο να παραπέμπεται σε απόφαση του Υπουργού το θέμα των προδιαγραφών λειτουργίας του χώρου των ΚΔΑΠ ΑΜΕΑ.

Από πλευράς υλικοτεχνικής, θα έπρεπε για τα σχετικά θέματα καταλληλότητας να γνωμοδοτεί ομάδα επιστημόνων αποτελούμενη από τις ειδικότητες εργοθεραπείας και ειδικής παιδαγωγικής.

Τα ΚΔΑΠ ΑΜΕΑ θα πρέπει να εκσυγχρονιστούν, προκειμένου να ανταποκριθούν στις σύγχρονες ανάγκες να προωθούν την ανεξάρτητη διαβίωση των ατόμων με αναπηρία και χρόνιες παθήσεις και να συνάδουν με τη σύγχρονη δικαιωματική προσέγγιση για την αναπηρία, όπου αυτή έχει κατοχυρωθεί από τη Σύμβαση των Ηνωμένων Εθνών για τα δικαιώματα των Ατόμων με Αναπηρία, νόμος 4074 του 2012.

Το ελληνικό κράτος, ανέκαθεν ήταν ανάλγητο και αδιάφορο απέναντι στις ανάγκες των ατόμων με αναπηρία. Τραγική απόδειξη είναι το πρόσφατο περιστατικό με τον 45χρονο με βαριά νοητική και κινητική στέρηση, στην Καβάλα, που ζούσε αγκαλιά για πάνω από δύο μέρες με την νεκρή μητέρα του από κορονοϊό, μετά από σύσταση του ΕΟΔΥ «να μείνετε σπίτι».

 Οι κυβερνήσεις που πέρασαν αντιμετώπισαν τα ΑμεΑ σαν να είναι πολίτες δεύτερης κατηγορίας, ενώ τα πενιχρά επιδόματα που τους παρείχαν και τα οποία περιέκοψαν, δόθηκαν ύστερα από πιέσεις της Ευρωπαϊκής Ένωσης. Επρόκειτο, δηλαδή για προσπάθεια των κυβερνήσεων να συμβαδίσουν με την πολιτική της Ευρωπαϊκής Ένωσης και όχι για έμπρακτη εκδήλωση της ευαισθησίας και του σεβασμού απέναντι στα ΑμεΑ.

 Η Ελληνική Λύση υπερασπίζεται τα δικαιώματα των Ελλήνων πολιτών με αναπηρίες και ειδικές ικανότητες που τόσα χρόνια ήταν παραγκωνισμένοι από τις κυβερνήσεις και βρίσκονταν στο περιθώριο του κοινωνικού βίου. Ελπίζουμε να σταθείτε πραγματικός αρωγός των προβλημάτων των ΑμεΑ και να είστε υπέρμαχος των δίκαιων αιτημάτων τους.

Στο άρθρο 4, σύμφωνα με την Εθνική Συνομοσπονδία Ατόμων με Αναπηρία, πρέπει να καταργηθεί από τις γνωματεύσεις των ΚΕΠΑ ο όρος «ανίκανος για κάθε βιοποριστικό επάγγελμα», γιατί ο πολίτης που φέρει το συγκεκριμένο χαρακτηρισμό δεν έχει δικαίωμα να κάνει εγγραφή στα μητρώα ανέργων του ΟΑΕΔ, να εργαστεί ή να κάνει χρήση άλλων ευεργετικών διατάξεων.

Επίσης, ο όρος αυτός έρχεται σε αντίθεση με το Σύνταγμα της χώρας και τις απαιτήσεις της Διεθνούς Σύμβασης για τα Δικαιώματα των Ατόμων με Αναπηρία, την οποία η χώρα μας μαζί με το προαιρετικό πρωτόκολλό της, κύρωσε με το νόμο 4074 του 2012 και πρόσφατα θέσπισε με το νόμο 4488 του 2017 τις κατευθυντήριες οργανωτικές διατάξεις για την υλοποίησή τους. Ως εκ τούτου, πρέπει να καταργηθεί από την τελευταία παράγραφο ο όρος «ανίκανος για εργασία», καθώς και ο χαρακτηρισμός «ως μη δυνάμενοι για εργασία» των ατόμων με αναπηρία ή χρόνια πάθηση που βιώνουν διακρίσεις και αποκλεισμό από την εργασία.

Σχετικά με το άρθρο 5 που αναφέρεται στα τροφεία-νοσήλεια των κέντρων ΚΔΗΦ και διημέρευσης η πρόβλεψη έρχεται εκ των υστέρων να θεραπεύσει μια διατάραξη της λειτουργίας των χώρων αυτών που δεν θα έπρεπε να λάβει χώρα εξ αρχής. Δεν έπρεπε να διακοπεί καθόλου η κανονική λειτουργία των εν λόγω κέντρων αφού αποτελούν δομές που παρέχουν υπηρεσίες ισότιμες με εκείνες της νοσοκομειακής φροντίδας για τα ΑΜεΑ παιδιά. Αντιθέτως, έπρεπε να ενισχυθεί η θωράκιση τους από οικονομικής πλευράς με επιπλέον προσωπικό και υλικές προμήθειες υγειονομικού υλικού απολύμανσης. Οι επιπλοκές και το σοκ που προκύπτει στα ΑΜεΑ από μία ανωμαλία της καθημερινής ρουτίνας είναι δυνατόν να προκαλέσει βλάβη ίδιου επιπέδου με την οργανική αρρώστια στα εν λόγω παιδιά. Κάθε ανωμαλία και διατάραξη της ομαλής ροής των καλύψεων, που απολαμβάνουν οι ως άνω χώροι, αποβαίνουν εις βάρος των ΑΜεΑ παιδιών, καθώς σε περίπτωση που οι υπεύθυνοι των ως άνω κέντρων είτε βρεθούν σε δυσχερή θέση είτε υποψιαστούν ότι θα βρεθούν προ αδιεξόδου όσον αφορά στα της χρηματοδότησης του κέντρου τους αναστέλλουν τη λειτουργία τους ή καλούν τους γονείς να επωμιστούν οικονομικά βάρη με αποτέλεσμα συχνά να διακοπεί η υποστήριξη του παιδιού λόγω ανέχειας των γονέων.

Στο άρθρο 6 περί αναδόχων οικογενειών ίσως θα έπρεπε να ορίζεται ανώτατο ποσοστό αναπηρίας των μελών σε σχέση με τη σωματική τους ικανότητα καθώς είναι διαφορετικό να μπαίνει ένα παιδάκι σε οικογένεια που ήδη μέλος ή μέλη της αντιμετωπίζουν υφιστάμενο ζήτημα προφανώς ορθοπεδικό και διαφορετικό να το φέρνει η ζωή.

Ακολούθως αξίζει να αναφέρουμε, ότι έχει επανειλημμένα εντοπισθεί από επιστημονικές μελέτες και σχετικές έρευνες, ότι η ιδρυματική περίθαλψη βρεφών και μικρών σε ηλικία παιδιών δημιουργεί σοβαρές και μη αναστρέψιμες βλάβες στη σωματική και ψυχική ανάπτυξη των παιδιών.

Επιπλέον, για να είμαστε συνεπείς στη συνταγματική υποχρέωση για ισότητα και ισοπολιτεία όλων των παιδιών που ζουν στα όρια της ελληνικής επικράτειας -και κυρίως αυτών που είχαν την ατυχία να στερηθούν την οικογένειά τους- είναι ανάγκη να λάβουμε υπόψη μας ότι πρέπει έγκαιρα να τους δοθούν ευκαιρίες για μια καλύτερη υγεία, περίθαλψη, εκπαίδευση, κοινωνικά και περιβαλλοντικά ερεθίσματα που θα ευνοήσουν την ισότιμη ανάπτυξη ενός παιδιού, χωρίς διαφοροποίηση από τα υπόλοιπα που έχουν την οικογένειά τους να τα φροντίζει.

Είναι σημαντικό να μην ξεχνούμε ότι η φροντίδα της παιδικής ηλικίας εκτός από τη συνταγματική μας υποχρέωση αποτελεί τρόπο για να διαφυλάξουμε την υγεία και κυρίως την ψυχική υγεία των παιδιών αυτών, που συχνά παραμένουν σε ιδρύματα αποκόπτονται από υγιή κοινωνικά πρότυπα, στερούνται σημαντικών προσώπων αναφοράς για όλη την υπόλοιπη ζωή τους. Κρίνεται αναγκαίο, λοιπόν, να μεριμνήσετε ώστε με πρόσθετη διάταξη σύμφωνα με την οποία κανένας ανήλικος ηλικίας από 0 έως 6 ετών δεν θα τοποθετείται σε ίδρυμα-μονάδα παιδικής προστασίας οποιασδήποτε μορφής εσωτερικής οργάνωσης και παιδαγωγικού πλαισίου και για κανένα λόγο. Εάν είναι αδύνατον να βρεθεί μόνιμη ανάδοχη οικογένεια ή θετή οικογένεια την οικογένεια τη φροντίδα του ανηλίκου θα αναλαμβάνουν ανάδοχοι γονείς πρώτης φροντίδας. Σε περίπτωση αδυναμίας εξεύρεσης οποιασδήποτε ανάδοχης οικογένειας ιδιαίτερα σε περιπτώσεις σοβαρών αναπηριών και ασθενειών ο ανήλικος θα τοποθετείται σε δομή προστασίας ανηλίκων στην οποία θα λαμβάνονται όλα τα μέτρα εξεύρεσης ανάδοχης οικογένειας και σύνδεσης του ανηλίκου με εθελοντές του φορέα.

Στο άρθρο 11, επιθυμούμε να μας γνωστοποιηθεί ποιες είναι επακριβώς οι κοινωνικές πολιτικές που θα ασκηθούν με τα έσοδα από το κρατικό Πρωτοχρονιάτικο Λαχείο. Αναφορικά με την επιχορήγηση Ν.Π.Ι.Δ. κρίνεται σκόπιμη συμπλήρωση του όρου «ειδικά πιστοποιημένα ως προς το σύνολο των δομών ή δράσεων τους». Σε διαφορετική περίπτωση ελλοχεύουν κίνδυνοι διασπάθισης δημοσίου χρήματος.

Στα άρθρα 13 και 14, περιγράφονται ρυθμίσεις για την προστασία των ασυνόδευτων ανηλίκων που εισχωρούν στην ελληνική επικράτεια. Όλες οι κυβερνήσεις ενδιαφέρονται μόνο για την ευημερία των μεταναστών. Η μετανάστευση και δη η παράνομη ανέκαθεν αποτελούσε ένα αγκάθι για κάθε ελληνική κυβέρνηση. Στις ελληνικές πόλεις έχουν δημιουργηθεί hot spot. Παρά το ότι η εγκληματικότητα έχει αυξηθεί κατακόρυφα το κράτος αδιαφορεί και οι Έλληνες είναι μονίμως εκτεθειμένοι σε κακοποιά και εγκληματικά στοιχεία. Πρέπει να γίνεται εξονυχιστικός έλεγχος για να ελέγχεται ενδελεχώς ποιοι είναι ασυνόδευτοι ανήλικοι. Γιατί πολλές φορές έχουμε δει 20άρηδες και άνω να χαρακτηρίζονται ως ανήλικοι. Απαράδεκτο. Η Ελλάδα υποφέρει από τον λαθρομεταναστευτικό. Από την παράνομη μετανάστευση κινδυνεύει η κοινωνική και οικονομική συμμετοχή της χώρας μας. Οι Έλληνες πρέπει να είμαστε πολύ προσεκτικοί για να διαφυλάξουμε τα ήθη τον πολιτισμό και τη θρησκεία μας.

Ευχαριστώ, κύριε πρόεδρε τα υπόλοιπα στην άλλη συνεδρίαση.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τελειώνουμε με την κυρία Μαρία Απατζίδη, Ειδική Αγορήτρια του ΜέΡΑ25.

**ΜΑΡΙΑ ΑΠΑΤΖΙΔΗ** **(Ειδική Αγορήτρια του ΜέΡΑ25):** Σας ευχαριστώ πολύ κύριε Πρόεδρε.

Κύριοι Υπουργοί, κυρίες και κύριοι συνάδελφοι, δεδομένης της φύσης του νομοσχεδίου αλλά και του τίτλου του «Μέτρα ενίσχυσης των εργαζομένων και ευάλωτων κοινωνικών ομάδων, κοινωνικοασφαλιστικές ρυθμίσεις και διατάξεις για την ενίσχυση των ανέργων» πιστεύω ότι αξίζει η περιγραφή ενός εισαγωγικού πλαισίου σχετικά με το τι συνιστά κοινωνική πρόνοια και αλληλεγγύη για την κυβέρνηση αφενός και για τους πολιτικούς χώρους όπως αυτός που εκπροσωπώ αφετέρου, διότι αυτή η διαφορά προσφέρει ένα ριζικά διαφορετικό πλαίσιο για κάθε προτεινόμενο μέτρο.

Πρέπει να σημειωθεί ότι αναπόφευκτα κοινωνική πρόνοια και αλληλεγγύη για την εγχώρια νεοδημοκρατική εκδοχή του νεοφιλελευθερισμού σημαίνει τη διευθέτηση και μερική αντιμετώπιση ενός αναγκαίου κακού. Το αναγκαίο κακό στην κοινωνία μας υφίστανται και όσοι δεν πέτυχαν με την νεοφιλελεύθερη, νεοδημοκρατική έννοια της ατομικής επιτυχίας ξεκινώντας υποτίθεται από το ίδιο και ταυτόσημο σημείο εκκίνησης για όλους. Σαν να μην υπήρχαν ποτέ ταξικές διαφορές. Το αναγκαίο κακό είναι ότι την υφίστανται αδύναμοι ευάλωτοι συμπολίτες μας. Συμπολίτες οι οποίοι χρειάζονται αρωγή και υποστήριξη, οι οποίοι βέβαια σύμφωνα με τα κριτήρια της κρατούσας ιδεολογίας απέτυχαν στη ζωή, καθώς δεν έδειξαν την ίδια κλίση στα προτάγματα της αριστείας της ατομικής πρωτοβουλίας και ενδεχομένως της επιχειρηματικότητας.

Και ναι μεν κακό του κεφαλιού τους, καθότι, σύμφωνα με την ιδεολογία της κυβέρνησης η ευθύνη είναι όλη δική τους, αλλά προκύπτει το ερώτημα του τι κάνουμε σε πρακτικό επίπεδο. Ως εκ τούτου, οποιαδήποτε διευθέτηση ζητημάτων πρόνοιας και αλληλεγγύης από την κυβέρνηση της Νέας Δημοκρατίας -αν αυτή θέλει να είναι πιστή στην ιδεολογία της, αλλά και στον τρόπο με το οποίο πορεύεται και πολιτεύεται διαρκώς και με συνέπεια- αποτελεί μια ενόχληση, η οποία όμως πρέπει να αντιμετωπιστεί με τον ελάχιστο κοινό παρονομαστή που αφενός δεν θα διακινδυνεύσει το ενδεχόμενο της αύξησης κοινωνικής κινητικότητας, η οποία θα απέρριπτε βασικά σημεία στο ιδεολόγημα της αριστείας όπως το αντιλαμβάνεται και το προωθεί η κυβέρνηση επιχειρώντας όμως παράλληλα να τηρήσει την ανοχή των πολιτών καθότι ακόμη και οι ασθενέστεροι αυτών φέρνουν δικαιώματα ψήφου στις εκλογές.

Από την άλλη, το περιεχόμενο της κοινωνικής προνοίας και της αλληλεγγύης για πολιτικούς χώρους όπως αυτός που έχω την τιμή να εκπροσωπώ πλαισιώνεται με ριζικά διαφορετικό τρόπο. Στο πλαίσιο των όποιων πολιτικών αντιλήψεων η αλληλεγγύη είναι ο μόνος τρόπος κοινωνικής προόδου και η αυτονόητη, απολύτως απαραίτητη και υποτυπώδης αυτονομία της κοινωνίας στο νόμο της ζούγκλας ο οποίος θα ίσχυε ανεμπόδιστα χωρίς αυτήν.

Στο νόμο της ζούγκλας των ταξικών διαφορών, των ριζικά διαφορετικών σημείων εκκίνησης από τα οποία ξεκινάει ο καθένας στη ζωή, των ουσιαστικά διαφορετικών μέσων και περιθωρίων άμυνας του καθενός μας σε δυσκολίες ή ανατροπές της ζωής ανάλογα με τα υλικά μέσα τα οποία δεν εξαρτώνται από την προσωπική αξία του καθενός, αλλά σχετίζονται με τη δεδομένη κοινωνικοοικονομική του τάξη.

Δεν θα επεκταθώ περισσότερο σε αυτή την προβληματική λογική, αλλά θα ήθελα να σημειώσω και να υπογραμμίσω ότι είναι σε ένα τέτοιο πλαίσιο που πρέπει να κατανοηθεί η διαφορά του ελάχιστου εγγυημένου εισοδήματος όπως αυτό περιγράφεται από τον κυβερνητικό λόγο. Δηλαδή, ως μια παροχή με στόχο την απλή επιβίωση συγκεκριμένων και αριθμητικά περιορισμένων ομάδων πολιτών από τη μια μεριά και από την άλλη σε μια αντίληψη για την οποία αυτή τη στιγμή λαμβάνει χώρα μια συζήτηση σε παγκόσμιο επίπεδο, δηλαδή την αντίληψη που λέει καθολικό βασικό εισόδημα.

Χρήματα τα οποία δίνονται σε όλους τους πολίτες ανεξαιρέτως έτσι ώστε ο καθένας θα μπορεί να ορίσει τη ζωή του όπως επιθυμεί. Μιλάμε ακριβώς για ότι εγκρίνεται και υποστηρίζεται από σειρά δεξαμενών σκέψης στην Αμερική και αλλού στον κόσμο, αλλά κατασυκοφαντείται στην Ελλάδα ως λεφτόδεντρο στο πλαίσιο της συμπυκνωμένη σοφίας και ωριμότητας της ελληνικής καθεστωτικής δημόσιας συζήτησης. Ο διάλογος για το καθεδρικό βασικό εισόδημα είναι εντός. Ειδικά εφόσον λαμβάνει χώρα σε μια εποχή με μεγάλη τεχνολογική πρόοδο. Το αναφέρω αυτό διότι είναι απολύτως σχετικό με την επικείμενη συζήτηση με τα παρωχημένα μέτρα πρόνοιας της κυβέρνησης η οποία αντιλαμβάνεται την πρόνοια ως κρατική ελεημοσύνη.

Τα κατορθώματα από εταιρείες τεχνολογιών αιχμής συνεχώς αλλάζουν τα δεδομένα στην αγορά εργασίας. Υπό αυτό το πρίσμα είναι ακριβώς οι εταιρείες της Silicon Valley. Στη μητρόπολη μιας σύγχρονης καπιταλιστικής πρωτοπορίας -όσο ειρωνικό και αν είναι αυτό- καθώς και πολλές δεξαμενές σκέψης εισηγούνται να έχουν όλοι οι πολίτες ένα εγγυημένο εισόδημα.

Θεωρούμε, όμως, κρίσιμο το σημείο άντλησης του χρήματος, καθώς δεν πρέπει να έρχεται από επιπλέον φορολογία ούτε από το κράτος. Με άλλα λόγια, οι πολίτες να μην πληρώνουν τον εαυτό τους, ούτε οι εταιρείες να πληρώνουν φόρο για κάτι παραπάνω. Πιστεύουμε ότι η πηγή πρέπει να είναι μια μορφή κοινωνικού μερίσματος στα κέρδη του κεφαλαίου. Ένα ποσοστό κέρδους το οποίο ανήκει σε όλους τους πολίτες. Ειδικά στις εταιρείες που εκμεταλλεύονται εμπορικά την τεχνολογία που έχει αναπτυχθεί με δημόσια χρηματοδότηση.

Πώς όμως μπορεί να επιτευχθεί;

Προτείνουμε τη δημιουργία ενός παγκόσμιου ανεξάρτητου και διαφανους οργανισμού-φορέα που θα δρα σαν συλλέκτης, διανομέας και ελεγκτής του μερίσματος. Έναν οργανισμό που πραγματικά θα εκπροσωπεί το συμφέρον των πολιτών χωρίς να στηρίζεται στο επιφανειακό ενδιαφέρον του καπιταλισμού για κοινωνική δικαιοσύνη. Όμως, αυτή η συζήτηση απαιτεί και προϋποθέτει ένα διεθνές κοινό, στο πλαίσιο του οποίου ήδη διεξάγεται.

Επιστρέφω στην επί της αρχής συζήτηση για το νομοσχέδιο που εισάγεται στη Διαρκή Επιτροπή Κοινωνικών Υποθέσεων μέσα στις πρωτοφανείς συνθήκες που ζούμε. Έρχεται σε μια εξαιρετικά κρίσιμη και δύσκολη περίοδο για την ελληνική κοινωνία και οικονομία εν μέσω πανδημίας, απαγορεύσεων κυκλοφορίας και εκτίναξης των

 Με την ανεργία να καλπάζει και την εργασιακή επισφάλεια να κυριαρχεί. Με τα εισοδήματα των πολιτών να πιέζονται ασφυκτικά και τους ίδιους να ζουν υπό καθεστώς νέων περιοριστικών μέτρων. Με την κοινωνία στο σύνολό της να βρίσκεται στα όρια των αντοχών της. Ενδεικτικά είναι τα εξής στοιχεία σύμφωνα με Έκθεση του Ινστιτούτου Εργασίας της ΓΣΕΕ. Το δεύτερο τρίμηνο του 2020 ο μέσος μηνιαίος μισθός μειώθηκε κατά περίπου 10% σε σχέση με το ίδιο τρίμηνο του 2019, ενώ η αναστολή εργασίας και εκ περιτροπής εργασίας πίεζε ακόμη περισσότερο τους Έλληνες πολίτες. Περισσότεροι από 7 στους 10 εργαζόμενους έχουν αποδοχές λιγότερες των 1.000 ευρώ, ενώ το ποσοστό των απασχολούμενων με μισθό ως 200 ευρώ έχει εκτοξευτεί εν μέσω πανδημίας. Εκτινάχθηκε από το 1% το πρώτο τρίμηνο του 2019 στο 12% το ίδιο τρίμηνο του 2020 και αναμένεται να προσεγγίσει το 15%. Μισθοί των 200 ευρώ, αλλά η πανδημία και η διαχείρισή της δεν έχουν ταξικά χαρακτηριστικά. Η ανεργία βρίσκεται περίπου στο 20%. Αριθμός που μεταφράζεται για την τρέχουσα χρονιά σε μείωση της απασχόλησης κατά περίπου 150.000 άτομα. Ενώ αναμένεται μέχρι το τέλος του έτους να προσεγγίσει το 22%. Ταυτόχρονα, στη ζώνη της αναστολής συμβάσεων, δηλαδή μεταξύ υποαπασχόληση και ανεργίας βρίσκονται περίπου 180.000 εργαζόμενοι.

Ο κίνδυνος μαζικής φτωχοποίησης είναι τεράστιος. Γίνεται ακόμα εντονότερος, καθώς οι περισσότεροι εξ αυτών λαμβάνουν αποδοχές μειωμένες κατά τουλάχιστον 50% σε σχέση με τον πραγματικό μισθό. Ασφαλώς και το τρέχον lockdown, το οποίο θα μπορούσαμε να είχαμε αποφύγει, είναι αποτέλεσμα πολιτικής ανεπάρκειας και ταξικής μεροληψίας από πλευράς Κυβέρνησης. Ένα lockdown που οφείλεται στην ανεπαρκή πρόνοια και την έλλειψη σχεδιασμού. Σε λάθη και ολιγωρίες που προκύπτουν από το γνωστό δόγμα «πολύ λίγο, πολύ αργά», για το οποίο κινείται η Κυβέρνηση καθώς και τις σκοπιμότητες που σχετίζονται με τις ιδεολογικές αγκυλώσεις και εμμονές της.

Παράλληλα, είναι αδύνατο να μη σημειώσουμε την ειρωνεία του χρόνου που η Κυβέρνηση καταθέτει προς συζήτηση ένα σχέδιο νόμου με τίτλο «Μέτρα ενίσχυσης των εργαζομένων και ευάλωτων κοινωνικών ομάδων, κοινωνικοασφαλιστικές ρυθμίσεις και διατάξεις για την ενίσχυση των ανέργων». Η Κυβέρνηση πρόσφατα κατέστησε νόμο του κράτους στον Πτωχευτικό Κώδικα. Έναν ισοπεδωτικό νόμο, τερατούργημα μέσω του οποίου δρομολογείται η γενικευμένη λεηλασία από ξένα ταμεία του ιδιωτικού πλούτου που έχει απομείνει στην Ελλάδα. Η μεταφορά των ιδιωτικών περιουσιών πολλώ κυρίως των μικρομεσαίων και των πιο αδύναμων στα αρπακτικά και η απαλλοτρίωση και η μαζική εξαγωγή τους από τη χώρα μας. Αυτό το καταστρεπτικό νομοθετικό έκτρωμα που παραβιάζει το Σύνταγμα, θα το ακολουθήσει το αναθεωρημένο σχέδιο Προϋπολογισμού της Κυβέρνησης της Νέας Δημοκρατίας για το 2021, που προβλέπει μείωση των δαπανών για το εθνικό σύστημα υγείας και με έναν νέο χρόνο, δηλαδή το 2021, θα ακολουθήσει ένα πέμπτο Μνημόνιο. Το πρώτο πολυνομοσχέδιο το οποίο αποτελεί ο Πτωχευτικός Νόμος, ο οποίος μετατρέπει τη χώρα σε συνονθύλευμα πολλαπλών μικρών φυλακών ιδιωτικού χρέους, που θα συντηρήσει το συνολικό καθεστώς χρονοδουλοπαροικίας.

Κυρίες και κύριοι συνάδελφοι, στην τοποθέτησή μου προσπάθησα να υπηρετήσω τη λογική της επί της αρχής συζήτηση για ένα σχέδιο νόμου στην αρμόδια Επιτροπή σκιαγραφώντας το πλαίσιο εντός του οποίου η Κυβέρνηση έρχεται να εισηγηθεί μέτρα ενίσχυσης των εργαζομένων και ευάλωτων κοινωνικών ομάδων κοινωνικοασφαλιστικές ρυθμίσεις και διατάξεις για την ενίσχυση των ανέργων. Διότι, χωρίς αυτό το πλαίσιο είναι αδύνατον να προσεγγίσουμε την ουσία των προτεινόμενων νομοθετικών ρυθμίσεων. Προσβλέπω στη δυνατότητα των επί των άρθρων συζήτηση, προκειμένου να σχολιαστούν τα συγκεκριμένα μέτρα, τα οποία εντάσσονται σε αυτό το γενικό και σαφώς από αποκαρδιωτικό πλαίσιο. Ευχαριστώ πολύ.

*Στο σημείο αυτό γίνεται η β΄ανάγνωση του καταλόγου των μελών της Επιτροπής.*

*Πρόντες ήταν οι Βουλευτές κ.κ.: Ακτύπης Διονύσιος, Βαρτζοπούλος Δημήτριος, Βρυζίδου Παρασκεύη, Γιόγιακας Βασίλειος, Ευθυμίου Άννα, Ιατρίδη Τσαμπίκα(Μίκα), Καλογιάννης Σταύρος, Κεφάλα Μαρία- Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Οικονόμου Βασίλειος, Μπλούχος Κωνσταντίνος, Πνευματικός Σπυρίδων,Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσαβδαρίδης Λάζαρος, Τσιλιγγίρης Σπυρίδων (Σπύρος), Φωτήλας Ιάσων, Ξανθός Ανδρέας, Ξενογιαννακοπούλου Μαρία-Ελίζα(Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Κατσώτης Χρήστος, Λαμπρούλης Γεώργιος, Κανέλλη Γαριφαλλιά (Λιάνα), Αθανασίου Μαρία, Ασημακοπούλου Σοφία - Χάιδω, Απατζίδη Μαρία και Γρηγοριάδης Κλέων.*

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Έχουμε πάρει από όλα τα κόμματα τις προτάσεις για τους φορείς. Καταλήγουμε στους εξής φορείς που θα καλέσουμε. Το Οικονομικό Επιμελητήριο Ελλάδος, ο Δικηγορικός Σύλλογος Αθηνών, Πανελλήνιος Ιατρικός Σύλλογος, Πανελλήνιος Σύλλογος Ιδιωτικών ΚΔΑΠ, ΕΣΑΜΕΑ, ΠΟΣΓΚΑμεΑ, Σύνδεσμος Κοινωνικών Λειτουργών Ελλάδος, Πανελλήνια Ένωση Μονάδων Φροντίδας Ηλικιωμένων, Κεντρική Ένωση Δήμων Ελλάδος, ΓΣΕΒΕΕ, ΑΔΕΔΥ, Ομοσπονδία Υπαλλήλων ΟΑΕΔ, Πανελλήνιος Σύλλογος Εργαζομένων σε ΚΔΑΠ, Πανελλήνιο Σωματείο Εργαζομένων ΕΚΑ, ΓΣΕΕ. Είναι γύρω στους 15 φορείς.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ)**: Είναι και η Ομοσπονδία των Εργαζομένων στα Ασφαλιστικά Ταμεία. Δεν την είπατε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Δεν τα είπα όλα. Βλέπετε να λείπει κάτι πολύ κρίσιμο;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ)**: Από αυτά που δώσαμε είναι μέσα κύριε Πρόεδρε;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Ας ξεκινήσουμε με αυτά και αν μας λείπει κάποιος κρίσιμος φορέας ας συμπληρώσουμε έναν ακόμα.

Το λόγο έχει ο κ. Υπουργός.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων)**: Κυρίες και κύριοι συνάδελφοι, η Κυβέρνηση εισηγείται σήμερα ένα νομοσχέδιο, το οποίο ουσιαστικά στηρίζεται σε δύο σημαντικούς πυλώνες. Ο ένας πυλώνας είναι κοινωνικές παρεμβάσεις υπέρ των αδύναμων των ευάλωτων κοινωνικών ομάδων. Ο άλλος πυλώνας έρχεται να διευθετήσει ζητήματα ήσσονος αλλά σημαντικής και ουσιαστικής σημασίας. Ζητήματα τα οποία θα επηρεάσουν τη ζωή των εργαζομένων και θα αποτελέσουν οξυγόνο στην αγορά εργασίας και τις επιχειρήσεις.

 Ξεκινώντας οφείλω να πω ότι ο τίτλος γι’ αυτό το νομοσχέδιο θα έλεγα ότι έχει ένα διπλό πρόσημο και κοινωνικό και αναπτυξιακό. Ταυτόχρονα, οφείλω να δώσω συγχαρητήρια προς τον Εισηγητή της Νέας Δημοκρατίας, τον κ. Δημήτρη Μαρκόπουλο, για το στιβαρό, υπεύθυνο και πλήρη ηγετικό του ρόλο στο συγκεκριμένο νομοσχέδιο. Επίσης προς την πλευρά της αντιπολίτευσης να πω ότι λυπάμαι. Λυπάμαι διότι είδα και πάλι μία μικροψυχία, η οποία δεν πρέπει να διέπει το πολιτικό μας σύστημα ειδικά αυτές τις κρίσιμες στιγμές. Ένα νομοσχέδιο με θετικό πρόσημο προσπάθησαν τα κόμματα της αντιπολίτευσης να το ακυρώσουν πλήρως, με λάθος όμως τρόπο. Μπορώ να κατανοήσω «απολιθωματικού» χαρακτήρα απόψεις του ΚΚΕ, αλλά δεν μπορώ να κατανοήσω τον ΣΥΡΙΖΑ που κυβέρνησε 4,5 χρόνια να έρχεται εδώ και να τοποθετείται με ένα τρόπο, ο οποίος δεν δείχνει ότι είναι κόμμα που κυβέρνησε. Αλλά και προς την πλευρά του ΚΙΝΑΛ. Κύριε συνάδελφε, δίνετε την εικόνα δυστυχώς για το κόμμα σας ότι πάσχετε από κρίση ταυτότητας. Διότι είτε τη μία σύρεστε πίσω από το ΣΥΡΙΖΑ είτε κινείστε σε μια λογική αντιφατικότητας με όλα αυτά τα οποία είπατε. Και θα εξηγήσω. Σήμερα, κυρίες και κύριοι συνάδελφοι, η Κυβέρνηση ανακοίνωσε μια μεγάλη θετική κοινωνική παρέμβαση υπέρ των ευάλωτων κοινωνικών ομάδων λέγοντας ότι θα καταβάλει επιπλέον μία ισόποση δόση του ελάχιστου εγγυημένου εισοδήματος σε 256.562 νοικοκυριά που αφορούν σε 482.335 ευάλωτα άτομα.

Αυτή η παρέμβαση έρχεται να δοθεί διαμέσου του μηχανισμού που λέγεται ελάχιστο εγγυημένο εισόδημα. Το ελάχιστο εγγυημένο εισόδημα - για την ιστορία και επειδή καμιά φορά και η ίδια η ζωή τα φέρνει έτσι - είναι αυτός ο μηχανισμός που δημιουργήθηκε το 2013 στο Υπουργείο Εργασίας και η κυρία Φωτίου - που ως Εισηγήτρια, πριν από λίγο κατέβηκε από αυτό εδώ το βήμα - το είχε καταψηφίσει, λέγοντάς το ως παγίδα φτώχειας και σήμερα, έρχεται να το υπερασπιστεί, όπως και με καθυστέρηση, όταν έγινε Κυβέρνηση ο ΣΥ.ΡΙΖ.Α.. Και είναι ο μηχανισμός που λέγεται ελάχιστο εγγυημένο εισόδημα, που πέρυσι ακριβώς, στις 19 Νοεμβρίου, ο Πρωθυπουργός Κυριάκος Μητσοτάκης το εισηγήθηκε στο Σύνταγμα και πέρασε με τις ψήφους της Νέας Δημοκρατίας, να κατοχυρωθεί συνταγματικά το ελάχιστο εγγυημένο εισόδημα και ο ΣΥ.ΡΙΖ.Α., το καταψήφισε. Αυτός είναι ο μηχανισμός που σήμερα εμείς χρησιμοποιούμε. Λαϊκός μηχανισμός, μηχανισμός ο οποίος δημιουργήθηκε επί ημερών μας, ένας χρήσιμος μηχανισμός που έρχεται να καλύψει κάθε αδύναμο πολίτη, κάτω από το ηλεκτρονικό δίκτυο που έχει. Με αυτές τις δημοσιονομικές δυνατότητες που έχουμε, που παραμένουν αναλλοίωτες, ακόμα και τώρα, την περίοδο της πανδημίας. Αυτή είναι η πραγματικότητα.

Το δεύτερο έχει να κάνει με τα θέματα τα οποία θίξατε, όσον αφορά στο άρθρο, το οποίο, με παρέμβασή της η Κυβέρνηση, θα δώσει το επίδομα σε γιατρούς, σε μηχανικούς, σε οικονομολόγους και σε δικηγόρους. Μην βιάζεστε, διότι με τροπολογία που θα έρθει στη Βουλή και θα υπάρχουν και άλλα πράγματα, τα οποία θα εκτεθείτε - προς το ΣΥ.ΡΙΖ.Α. απευθύνομαι - θα συμπεριληφθούν και εκείνες οι κατηγορίες, οι επιστημονικοί κλάδοι, που ζήτησαν από το Υπουργείο Εργασίας να μπουν, να διεκδικήσουν από το ταμείο, στο οποίο δικαιωματικά μπορούν να ζητήσουν, το ταμείο αυτό που θα είναι και οι γιατροί και οι οδοντίατροι και οι γεωτεχνικοί και οι δικαστικοί επιμελητές. Άρα, και αυτοί στην τροπολογία που θα έρθει, μετά από αίτημά τους, μπαίνουν και αυτοί μέσα στη διαδικασία του επιδόματος που θα κατανεμηθεί.

Τρίτο ζήτημα. Το τρίτο ζήτημα αφορά αυτό για το οποίο υποτίμησε ο ΣΥ.ΡΙΖ.Α. και φυσικά η πλευρά σας, κύριε Μουλκιώτη, το ΚΙΝ.ΑΛ. ή ΠΑΣΟΚ, όπως το λέτε, λέω ότι πάσχει από κρίση ταυτότητας και είναι κακό για σας. Είναι κακό για σας, διότι θα αναφερθώ τώρα στο κρίσιμο και εμβληματικό άρθρο, το οποίο είναι η μείωση των ασφαλιστικών εισφορών, που ο ΣΥ.ΡΙΖ.Α. υποτίμησε επιδεικτικά. Θυμίζω, ότι η χώρα μας, στο πλαίσιο της ανταγωνιστικότητας, υστερούσε σημαντικά στο κομμάτι της φορολόγησης της μισθωτής εργασίας. Υστερούσε σημαντικά, γιατί είχαμε από τα ακριβότερα μη μισθολογικά κόστη σε ολόκληρο τον κόσμο, 46,6. Αυτό ήταν η παρέμβαση που είχαμε ως κράτος στους μισθούς των εργαζομένων. Το 2012 ήταν τόσο, 46,6. Το 2012- 2014, πάλι ως Υπουργός, με εκείνη τη θεσμική παρέμβαση, τη σημαντική, με πάλι αντίπαλο το ΣΥ.ΡΙΖ.Α., που διαφωνούσε και τότε, μειώσαμε κατά έξι μονάδες το μη μισθολογικό κόστος. Και είπα και σε επίκαιρη ερώτηση που μου έκανε η κυρία Ξενογιαννακόπουλου προχθές, ότι οι τέσσερις μεγάλες θεσμικές παρεμβάσεις που κάναμε, το καινοτόμο σύστημα ΕΡΓΑΝΗ, το οποίο αποτελεί ηλεκτρονική ασπίδα για τους εργαζόμενους, η μείωση των ασφαλιστικών εισφορών, το γύρισμα της οικονομίας από ύφεση σε ανάπτυξη, αλλά και το 10.500 πρόστιμο, το οποίο το αρνηθήκατε τότε, αυτές οι τέσσερις παρεμβάσεις, οδήγησαν δύο κρίσιμους σημαντικούς δείκτες να μειωθούν. Εφιαλτικούς δείκτες. Την ανεργία από το 27,3 να πέσει από το 2013, συνεχώς, μέχρι το Μάρτιο του 2020, καθώς εκεί η αποκλιμάκωση σταμάτησε, λόγω, δυστυχώς, της πανδημίας. Και δεύτερον, την αδήλωτη εργασία, από το 42,5 να είναι, σήμερα, κάτω από τις 7 μονάδες. Αυτό κάναμε εμείς. Με αυτά τα θεσμικά πραγματικά και υπεύθυνα όπλα πολεμήσαμε. Έξι μονάδες το 2012-2014.

Και κάνω την ερώτηση, λοιπόν, προς τον ΣΥ.ΡΙΖ.Α.. Όταν παραλάβατε την κυβέρνηση το 2015 δεν είχε καταστραφεί ο ΟΑΕΔ; Ο ΟΑΕΔ που επικαλείστε σήμερα, ότι με τις 3,9- 4 μονάδες θα καταστραφεί, θα κλείσει, τότε δεν έκλεισε με τις 6 μονάδες; Και αφού ήσασταν κυβέρνηση, γιατί δεν ξανά αυξήσατε τις εισφορές; Αυτά τα ερωτηματικά να ξέρετε ότι φτάνουν στον κόσμο. Και επειδή ο κόσμος έχει και γνώση και κρίση, σας εκθέτουν και θα παραμείνετε εκεί που είστε για αρκετό καιρό. Δείχνουν ένα στοιχείο ανευθυνότητας και έναν πολιτικό καιροσκοπισμό. Δεν έχετε πολιτική πλεύση. Και αυτό δεν πρέπει να είναι σήμερα ένα κόμμα της Αξιωματικής Αντιπολίτευσης, όπως δεν ήμασταν εμείς 4,5 χρόνια από τα έδρανα της Αντιπολίτευσης, που κρατηθήκαμε με αξιοπρέπεια και αξιοπιστία στον πολιτικό μας λόγο.

Έρχομαι τώρα προς στον κ. Μουλκιώτη του ΚΙΝ.ΑΛ.. Κύριε Μουλκιώτη, έξι μονάδες, μαζί τις μειώσαμε. Τότε ο ΟΑΕΔ δεν είχε πρόβλημα; Ο ΟΑΕΔ το 2012-2014 δεν είχε πρόβλημα με τις έξι μονάδες; Υπάρχουν ερωτήματα. Θίγεστε με τις 4 μονάδες, που μειώνουμε. Τις 6 μονάδες που μαζί τις μειώσαμε; Δική μου πρωτοβουλία ήταν ως Υπουργού, εγώ παίρνω πάνω μου την ευθύνη κι ήταν σωστή πολιτική επιλογή. Αλλά τότε δεν υπήρχε πρόβλημα με τον ΟΑΕΔ; Και δεν είπατε τι θα κάνετε. Θα ψηφίσετε ή δεν θα ψηφίσετε τη μείωση των εισφορών; Θα γίνετε πίσω από το ΣΥ.ΡΙΖ.Α. ουρά ή θα αποκτήσετε αυτόνομη πολιτική παρουσία; Θα δούμε στο τέλος τι θα κάνετε με τις εισφορές.

Πάω τώρα στο ζήτημα των εισφορών. Κυρίες και κύριοι συνάδελφοι, η μείωση των ασφαλιστικών εισφορών είναι μία μεγάλη διαρθρωτική αλλαγή. Σημαντικότατη, θα έλεγα, η οποία θα ενισχύσει και την ανταγωνιστικότητα της οικονομίας μας και θα δώσει οξυγόνο στις επιχειρήσεις, αλλά το σημαντικότερο, πέρα από τις αυξήσεις στο εισόδημα το πραγματικό σε επιχειρήσεις και στην τσέπη του εργαζόμενου, είναι ότι θα διευρύνει και θα ενισχύσει την αγορά εργασίας, κάνοντας πιο ελκυστικές προσλήψεις. Διότι, στο τέλος της διαδικασίας, αν μας ενδιαφέρει κάτι, είναι να αποκτήσουν δουλειά περισσότεροι Έλληνες, ειδικά μόλις θα βγούμε από την πανδημία, να συνεχίσει να αποκλιμακώνεται η ανεργία και να βελτιωθεί το εισόδημα των εργαζομένων. Αυτός είναι στόχος και ο σκοπός της Κυβέρνησής μας και η πολιτική μας στόχευση. Αλλά για να το πετύχουμε αυτό, ένα από τα σημαντικά εργαλεία, είναι η μείωση των ασφαλιστικών εισφορών, του ονομαζόμενου μη μισθολογικού κόστους, που μετά τη μείωση σωρευτικά 3,9 μονάδες από 1.1.2021, θα αποτελέσει μια πραγματική ανάσα στην τσέπη των εργαζομένων, οξυγόνο για τις επιχειρήσεις και ενίσχυση της αγοράς εργασίας. Πόσους αφορά; Αφορά, λοιπόν, επειδή το υποτίμησε ο ΣΥ.ΡΙΖ.Α, 265.216 επιχειρήσεις στην Ελλάδα, οι οποίες απασχολούν μισθωτούς εργαζόμενους, κύριοι του ΣΥ.ΡΙΖ.Α.. Και πόσους εργαζόμενους; Από τα στοιχεία της ΕΡΓΑΝΗ είναι τα στοιχεία που θα σας πω, που παρακολουθεί τη μισθωτή απασχόληση. Ένα εκατομμύριο 986 χιλιάδες 336 εργαζόμενους μισθωτούς, περισσότερο, λιγότερο, αλλά ακουμπάει όλη τη μισθωτή εργασία. Και θα φέρει ένα εισόδημα. Το υποτιμάτε. Εγώ δεν λέω ότι γίνεται κάποιος πλούσιος με αυτό, αλλά είναι μία ουσιαστική αύξηση στην τσέπη του κάθε εργαζόμενου, που δεν πρέπει να μας αφήσει αδιάφορους.

Συγκεκριμένα. Για να δούμε μερικά παραδείγματα. Εργαζόμενος με 650 ευρώ. Σε ετήσια βάση, η επιχείρηση με τις 3,9 μονάδες σωρευτικά, θα έχει ένα όφελος 207 ευρώ, ενώ ο εργαζόμενος 148 ευρώ. Τα υποτιμάμε το 148 ευρώ; Μισθός 700 ευρώ. Η επιχείρηση θα έχει όφελος 222 ευρώ, ενώ ο εργαζόμενος 160 ευρώ. Εργαζόμενος με 900 ευρώ. Η επιχείρηση 286 ευρώ, 205 ευρώ ο εργαζόμενος. Εργαζόμενος με 1500 ευρώ. Η επιχείρηση 477 ευρώ, 342 ευρώ ο εργαζόμενος, με σωρευτική μείωση από 1.1.2021, 3,9 μονάδες. Τα υποτιμάτε αυτά κύριοι του ΚΙΝ.ΑΛ., ως παρέμβαση θεσμική; Είναι αυτό που τώρα λέτε, ότι θα καταστρέψει τους εργαζόμενους και είναι κάτι ασήμαντο; Ένα εκατομμύριο 986 χιλιάδες 336 εργαζόμενοι θα επηρεαστούν, 265.216 επιχειρήσεις θα ανακουφιστούν, που έχουν μισθωτούς εργαζόμενους, συν ότι αυτό θα επηρεάσει συνολικά την αγορά εργασίας.

Με το Κ.Κ.Ε., ειδικά σ’ αυτό το ζήτημα, είμαστε μέρα με νύχτα. Έχει μία άλλη ιδεολογική προσέγγιση. Να μην υπάρχουν εισφορές καθόλου, να υπάρχει ένας ενιαίος μισθός κρατικός για όλες τις επιχειρήσεις, ανεξάρτητα αν ο μισθός που προτείνει το Κ.Κ.Ε., θα έχει μία αξία πολύ- πολύ χαμηλότερη από αυτήν που μπορεί σήμερα να έχει ως αγοραστική αξία ένας εργαζόμενος και να μπορεί να ζήσει ένα αξιοπρεπές βιοτικό επίπεδο.

Αυτή είναι η πραγματικότητα και είμαστε περήφανοι για τη διαρθρωτική αυτή αλλαγή που ήταν και δέσμευσή μας προεκλογική, μια δέσμευση που ο Κυριάκος ο Μητσοτάκης ως Αρχηγός της Αξιωματικής Αντιπολίτευσης από αυτά εδώ τα έδρανα και εγώ προσωπικά με το χαρτοφυλάκιο το συγκεκριμένο το είχαμε εξαγγείλει πολλές φορές ότι θα το κάνουμε πράξη, το βάλαμε στον προγραμματικό μας λόγο προεκλογικά και σήμερα να, που το κάνουμε και αυτό πράξη. Και το ερώτημα είναι θα το ψηφίσετε ή δεν θα το ψηφίσετε;

 Είστε με τους εργαζόμενους και την οικονομία που θα τη δυναμώσουμε ή είστε απέναντι μόνο για συντεχνιακούς και μικροκομματικά πείσματα;

 Το ζήτημα το οποίο αφορά στον ΟΑΕΔ. Καθόλου δεν επηρεάζεται ο ΟΑΕΔ, αλλά θα συνεχίσει να κάνει απρόσκοπτα τη δουλειά του όπως ξέρει να την κάνει. Θα καλύψουμε πλήρως το όποιο κενό δημιουργείται και θα το δείτε στον προϋπολογισμό που θα κατατεθεί αύριο Παρασκευή στη Βουλή. Το 1 δισεκατομμύριο το οποίο περιγράψατε είναι λίγο λιγότερο 850 εκατομμύρια από τις τρεις ποσοστιαίες μονάδες των ασφαλιστικών εισφορών και στο τέλος - τέλος και να ξέρετε η μείωση των ασφαλιστικών εισφορών ήταν κάτι που το ήθελε όλη η κοινωνία και οι εργαζόμενοι οι οποίοι φωνάζουν «μειώστε τις ασφαλιστικές εισφορές». Πρώτα και κύρια οι εργαζόμενοι και οι επιχειρήσεις της χώρας το χαιρετίζουν.

 Με έκπληξή μου άκουσα κριτική από το ΣΥΡΙΖΑ όσο αφορά αυτό εδώ το οποίο συνέβη για πρώτη φορά στη χώρα μας.

 Αυτό λέγεται Έκθεση «ΑΤΛΑΣ», κατατέθηκε πρώτη φορά χθες και είχα την τιμή να το παρουσιάσω στην Ελλάδα, η οποία Έκθεση «ΑΤΛΑΣ» είναι το αποτέλεσμα μιας πολιτικής που ασκήσαμε το 2013 - 2014 για να μπορέσουμε να κάνουμε το μεγάλο επίτευγμα των ψηφιακών συντάξεων, αυτό το οποίο ανέκοψε ο ΣΥΡΙΖΑ, όταν παρέλαβε την εξουσία και θα μπορούσαν να υπάρχουν ψηφιακές συντάξεις στην Ελλάδα, συντάξεις, δηλαδή, σε ένα δευτερόλεπτο από την 1η Ιανουαρίου του 2017.

Το σταματήσατε για ιδεοληπτικούς λόγους. Δικαίωμά σας. Κρίμα για τους συνταξιούχους που σταμάτησε αυτό το οποίο θα μπορούσε να έχει εφαρμογή από τότε.

 Σήμερα η ψηφιακή σύνταξη «ΑΤΛΑΣ» έχει μπει, ήδη, σε εφαρμογή. Από τις 17 Απριλίου του 2020 οι πρώτες συντάξεις των αγροτών και οι συντάξεις χηρείας βγαίνουν πλέον ψηφιακά σε ένα δευτερόλεπτο και ο στόχος είναι αυτές οι νέες συντάξεις έως τις 31.12. 2021 να έχει ολοκληρωθεί όλο το φάσμα των εργαζομένων οι οποίοι ζητούν τη σύνταξή τους.

Συγκεκριμένα, το Μάρτιο του 2021 σειρά θα έχουν οι συντάξεις αναπηρίας και οι γιατροί. το Σεπτέμβριο του 2021 σειρά θα έχουν οι μισθωτοί εργαζόμενοι του ιδιωτικού και του δημόσιου τομέα και οι μηχανικοί και το Δεκέμβριο του 2021 οι δικηγόροι, οι δημοσιογράφοι και οι αυτοαπασχολούμενοι και από τότε πλέον μπαίνουμε σε μια άλλη φάση στο ασφαλιστικό σύστημα που όλες οι συντάξεις θα βγαίνουν ψηφιακά.

 Αυτή είναι η κυβέρνησή μας, η κυβέρνηση υπεύθυνη που ό,τι λέει το κάνει πράξη και κυρία Φωτίου και απευθύνομαι προς το ΣΥΡΙΖΑ, αυτή η έκδοση «ΑΤΛΑΣ» που θα βγαίνει κάθε μήνα και θα δώσει στο φως της δημοσιότητας αυτό που κάναμε με τον «ΗΛΙΟ» και πλέον αναγκάζομαι να το νομοθετήσω και την «ΕΡΓΑΝΗ» και το ΚΕΑΟ, τα οποία ανέκοψε ο ΣΥΡΙΖΑ και δεν τα δημοσιοποιούσε, παραδείγματος χάρη τον «ΗΛΙΟ» που είναι τα στοιχεία του ασφαλιστικού, για να αποκρύψει τα στοιχεία του ασφαλιστικού. Επί ενάμιση χρόνο δεν είχαν βγει τα στοιχεία του «ΗΛΙΟΣ» και γίναμε κυβέρνηση και ξαναεμφανίστηκε ο «ΗΛΙΟΣ» και δώσαμε τα στοιχεία.

Τέλος πάντων, με το σύστημα «ΑΤΛΑΣ» που κάθε μήνα θα δημοσιοποιείται και επιπλέον με διάταξη νόμου θα είναι υποχρεωμένος ο κάθε Υπουργός Εργασίας και η κάθε κυβέρνηση να παρουσιάζει τα στοιχεία στους Έλληνες πολίτες, κανένας Υπουργός Εργασίας δεν θα ξαναβάλει σε τσουβάλια για να κρύψει συντάξεις.

Αυτό είναι που κρύβεται μέσα εδώ και όλοι πλέον θα έχουν μία εικόνα καθαρή, ποια είναι η πραγματικότητα.

 Κλείνω, κυρίες και κύριοι συνάδελφοι, γιατί υπάρχουν πολλές θετικές διατάξεις και κοινωνικού ενδιαφέροντος που θα αναπτυχθούν από την κυρία Μιχαηλίδου που πραγματικά δεν είδα να υπάρχει καμία διαφωνία σε αυτά που έχει περιγράψει το νομοσχέδιο, άρα περιμένω να ψηφιστούν και με τα δύο χέρια από την Αντιπολίτευση.

Να σας πω πολύ απλά ότι στην περίοδο αυτή της πανδημίας ασκήσαμε από το Υπουργείο Εργασίας πολιτικές πρωτόγνωρες υπό την έννοια ότι έπρεπε να σχεδιάσουμε πολιτικές που δεν είχαν γραφτεί ποτέ σε βιβλίο, πολιτικές οι οποίες έπρεπε να αντιμετωπίσουν μία πανδημία η οποία έπρεπε σε ένα περιβάλλον άγνωστο, αχαρτογράφητο. Η κυβέρνηση, το Υπουργείο Εργασίας μαζί με το Υπουργείο Οικονομικών να σχεδιάσουν πολιτικές που να στηρίξουν ταυτόχρονα τους εργαζόμενους, τη διατήρηση θέσεων εργασίας και τις επιχειρήσεις, διότι αν κάποιος από αυτούς τους κρίκους χανόταν θα έπεφτε όλο το οικονομικό οικοδόμημα της χώρας.

 Εμείς δίνουμε στην κοινωνία αυτά που μπορούμε.

Μιλάμε με καθαρό πρόσωπο απέναντι σε όλους για τις πολιτικές μας.

 Κάνουμε ό,τι μπορούμε για να στηρίξουμε κάθε Έλληνα πολίτη, αλλά δεν ήταν μόνο η δική μας φωνή, ήρθαν Εκθέσεις από το εξωτερικό. Π.χ. χθες η έκθεση της Ευρωπαϊκής Επιτροπής που πηγαίνει σε όλες τις ευρωπαϊκές χώρες και αναδεικνύει την Ελλάδα ως παράδειγμα καλύτερων πολιτικών στην αγορά εργασίας. Δίνει εύσημα στην Ελλάδα η Ευρωπαϊκή Επιτροπή και αυτό το κείμενο πάει σε όλη την Ευρώπη.

Χθες πάλι το άρθρο της Έκθεσης VOX EU στο οποίο γράφουν παγκοσμίου φήμης οικονομολόγοι από την παγκόσμια τράπεζα επευφημούν την Ελλάδα και μάλιστα λένε «Lessons from the Greek experience».

Αυτό είναι που κάναμε εδώ στην Ελλάδα στην κυβέρνησή μας στο Υπουργείο Εργασίας για να στηρίξουμε τους εργαζόμενους, τις επιχειρήσεις, την αγορά εργασίας, την πατρίδα μας τη δύσκολη αυτή περίοδο πάντα όμως με υπευθυνότητα, με ρεαλισμό, γιατί μπορούμε και κοιτάμε τους Έλληνες κατάματα, γιατί αυτή η παράταξη διαχρονικά είχε μέσα της την ευθύνη, τον πατριωτισμό και τον λαϊκό χαρακτήρα, όπως είπε και φίλος μου ο Δημήτρης ο Μαρκόπουλος.

 Αυτές είναι οι αξίες μας, αυτές τις αρχές υπηρετούμε. Αυτή είναι η ιδεολογία της Νέας Δημοκρατίας, μια παράταξη που φτιάχτηκε το 1974 και από τότε μέχρι σήμερα μένει πρώτη προτεραιότητα στη συνείδηση των Ελλήνων και όχι τυχαία, γιατί έχουμε ρίζες στην κοινωνία και η κοινωνία μας εμπιστεύεται ειδικά τα δύσκολα χρόνια να κρατάμε το τιμόνι της χώρας.

 Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Το λόγο έχει η κυρία Κανέλλη.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ**: Ευχαριστώ, κύριε Πρόεδρε.

Έχω πλήρη κατανόηση ακόμα και αν θελήσουν να μιλήσουν οι συνάδελφοι μεταξύ μας, ακόμα και αν γίνεται λίγος θόρυβος - μην ανησυχείτε - διότι με τις μάσκες για να συνεννοηθεί κάποιος ακόμα και με τον διπλανό του εκ των πραγμάτων υποχρεώνεται να ανεβάσει την φωνή του.

 Λυπάμαι που θα με ακούσετε εσείς, κυρία Υπουργέ, που μένετε στη θέση του αποχωρήσαντος Υπουργού. Καλό θα ήταν να με ακούσει εκείνος, γιατί καμιά φορά και προσωπικός τόνος δείχνει άλλα πράγματα και εγώ δεν τον υποτιμώ.

Κατ΄ αρχήν, ο μόλις αποχωρήσασας Υπουργός είναι σκράπας στα κουκουέδικα μαθηματικά, σκράπας όμως. Στην καπιταλιστική χημεία είναι μάγκας και όταν λέω μάγκας είναι μάγκας στην καπιταλιστική χημεία τόσο πολύ, ώστε πιστεύει ότι ενδεχομένως τα δακρυγόνα απέναντι στους εργαζόμενους που επιτίθενται στα πνευμόνια των ανθρώπων είναι το καλύτερο φάρμακο για τον κορονοϊό.

Έχουμε πειστεί πια ότι αυτού του είδους είναι η χημεία, διότι σε κόσμο που βγήκε και ούτε έσπαγε ούτε χάλαγε και διαδήλωνε ειρηνικά χρειάστηκε να του βρωμίσουν την καθαρή ατμόσφαιρα του δρόμου και να πάνε κατευθείαν στα πνευμόνια του για να μπορέσει να αναπνεύσει και μετά να τον κατηγορούν ότι θα επιβαρύνει τις Πνευμονολογικές Κλινικές γιατί θα πάει εκεί πέρα με συμπτώματα ασφυξίας.

Ακριβώς όπως ο κορονοϊός είναι και ο καπιταλισμός, ακριβώς ίδια και η καταστολή του. Επιτίθεται κατευθείαν στο καρδιοαναπνευστικό και αφήνει τους ανθρώπους στον τόπο κυριολεκτικά.

 Γιατί το λέω αυτό; Όχι, το λέω. Διότι ακούσαμε εδώ φανφάρες φοβερές. Πρώτον, ότι η Νέα Δημοκρατία είναι το μοναδικό πατριωτικό κόμμα. Όλοι οι υπόλοιποι δεν είμαστε πατριώτες. Όχι, το μονοπώλιο του πατριωτισμού ήρθε εδώ και μας το πούλησε.

Εγώ αλλά πράγματα ήθελα να πω. Ήθελα να μιλήσω για το κομμάτι της πρόνοιας και να λύσουμε το κομμάτι της επί της αρχής. Ειλικρινά, δεν μπορείτε να παρουσιάζετε μέτρα υπό ψίχουλων και πόντων, ως τη μεγαλύτερη προσφορά που έχει γίνει ποτέ από καταβολής σε συνθήκες κρίσης και πανδημίας στους εργαζόμενους. Αυτό δεν είναι μαθηματικά. Αυτό είναι υπερεγώ το οποίο κυκλοφορεί, στα σύννεφα. Είσαστε σε ένα cloud ευδαιμονίας και προσπαθείτε εκεί να καταγράψετε ιστορία.

Έρχεται εδώ ο Υπουργός και μας λέει, ότι παίρνει συγχαρητήρια, ότι η Ελλάδα είναι το ιδανικό εργασιακό περιβάλλον; Βέβαια, το ξέρουμε. Μας είπε κάτι καινούργιο; Θα βρεις στους φθηνότερους, τους πιο απελπισμένους εργαζόμενους που περιμένουν μία πρόνοια και μία σύνταξη από καταληστευμένα ταμεία που τους έχουν πάρει τα αποθεματικά, που επί 20 χρόνια οι κυβερνήσεις τα έχουμε παίξει στα χρηματιστήρια, ό,τι δεν πήραν κυβερνήσεις τα πήραν τα μνημόνια, ό,τι δεν πήραν τα μνημόνια το πήραν οι τράπεζες για να ανακεφαλαιοποιηθούν. Το πήραν οι μεγάλοι, πλουτίζουν σήμερα και έρχεστε και μας λέτε, ότι σηκώνετε τον Άτλαντα πάνω σας, γιατί σε ένα δευτερόλεπτο θα βγάζει σύνταξη. Δεν μου λέτε, ποια σύνταξη θα βγάλεις; Άμα βγάλεις σε ένα δευτερόλεπτο μια σύνταξη η οποία είναι ανίκανη να ζήσει και μυρμήγκι, -να με συγχωρήσουν και τα μυρμήγκια- γιατί τώρα σας έχει πιάσει και μια μανία για τρωκτικά, για τούτα, για εκείνα, για τα άλλα. Ας με συγχωρήσουν τα μυρμήγκια, ακόμα και τα τζιτζίκια του μύθου πρέπει να με συγχωρήσουν σήμερα.

Εγώ για παράδειγμα, σας είπε ο σύντροφος ο Κατσώτης, ότι εμείς θα καταψηφίσουμε επί της αρχής. Θα εκπλαγείτε που θα ψηφίσουμε αρκετά από τα άρθρα και σας το λέμε εν ψυχρώ, θα τα ψηφίσουμε με την απελπισία του πιστολιού στον κρόταφο για να μη στερήσουμε τα ψίχουλα που περισσεύουν για να δώσετε. Θα σας φέρω 1 - 2 χαρακτηριστικά παραδείγματα. Λέτε, ότι θα φτιάξετε λειτουργία καινούργια για τα Κέντρα Δημιουργικής Απασχόλησης. Πρώτα απ’ όλα δεν προαναγγέλλεται η δημιουργία νέων Κέντρων Δημιουργικής Απασχόλησης. Τα ελάχιστα που υπάρχουν στους δήμους, έχουν γίνει η αιτία να πολλαπλασιάζονται τα ιδιωτικά. Στην πραγματικότητα αυτό θα γίνει. Ιδιωτικά θα γίνουν Κέντρα Δημιουργικής Απασχόλησης. Δεν επαρκούν καν αυτά που υπάρχουν και κανένας δεν σκέφτηκε ποτέ πως θα πηγαίνουν και θα έρχονται τα παιδιά σε αυτά τα Κέντρα Δημιουργικής Απασχόλησης με τα παρόντα μέσα μεταφοράς. Καπάκι σε αυτό, δεν μπορείτε να κατανοήσετε, ότι όταν εμείς ψηφίζουμε ή δεν ψηφίζουμε ένα άρθρο και μιλάμε για παιδιά ηλικίας 5 έως 12 ετών, σας μιλάμε για ένα πρόγραμμα το οποίο θα είναι ενιαίο, ίδιο σε όλη την Ελλάδα. Που είναι το κακό; Θα είναι ανάλογα με τα λεφτά, το χορηγό, τη δυνατότητα απ’ τους γονείς το πήγαινε – έλα; Ανάλογα τη συνοικία, το κοντά ή όχι; Να υπάρχει ένα πρόγραμμα ενιαίο. Να είναι δωρεάν, να μην έχει εισοδηματικά κριτήρια. Να πηγαίνουν όλοι.

Να προχωρήσω σε κάτι άλλο. Πάτε στους άστεγους ως ωφελούμενη μονάδα του ελάχιστου εγγυημένου εισοδήματος. Μας φαντάζεστε να λέμε όχι; Αποκλείεται να πούμε όχι. Όμως πρέπει να ανεχθείτε την ουσία μιας βαθιάς πολιτικής κριτικής για αυτό το ζήτημα. Η πολιτική σας, αναπαράγει τους αστέγους, αναπαράγει τους φτωχούς. Έρχεστε και να τους τιμωρήσετε και να τους βασανίσετε. Γιατί με ό,τι και να κάνετε, με αυτή την παράταση των δύο περιόδων, - θα τα πούμε αυτά στη δεύτερη ανάγνωση πολύ αναλυτικά - στην πραγματικότητα τι κάνετε; Δίνετε κάτι ελάχιστα σε δύσκολους καιρούς. Ένα επίδομα που είναι πολύ μακριά από τις στοιχειώδεις ανάγκες για αστέγους που έχουν τεράστια δυσκολία να βρεθούν από δομές αστέγων. Οι οποίες δομές των αστέγων είναι οι ξενώνες των γυναικών, των θυμάτων βίας, τα υπνωτήρια, οι ξενώνες μεταβατικής φιλοξενίας, οι άστεγοι. Αυτοί πώς θα συνδεθούν με την εργασία; Από την ώρα λοιπόν που είναι ψίχουλα, εκ των πραγμάτων θα πει κάποιος, «Ναι, δεν μπορείς να στερήσεις τα ψίχουλα από τους απολύτως φτωχούς», αλλά δεν μπορείς και να πεις, ότι αυτό το πράγμα είναι μία εκπληκτική κοινωνική πολιτική. Θα φέρω ένα παράδειγμα. Τι κάνετε; Συνεχίζεται στην κοινωνική πολιτική από τα έσοδα του κρατικού λαχείου, την ανάθεση του κράτους των προνοιακών δομών που; Φιλανθρωπία, εθελοντισμός, επιχείρηση τζόγου. Έτσι, αυτή είναι η κοινωνική πολιτική δεκαετίες τώρα. Και έρχεστε και καυχάστε σήμερα. Εθελοντισμός, φιλανθρωπία και επιχειρήσεις τζόγου. Και έρχεται το Κ.Κ.Ε. και σας λέει, το κράτος πρέπει να τα κάνει αυτά. Και αυτό το αίτημα γίνεται πιο επιτακτικό σε συνθήκες επιδημίας, πολύ πιο επιτακτικό και πολύ πιο ουσιαστικό.

Κλείνοντας, αν το καλοσκεφτείτε, εκεί που θα ακούσετε και ναι και όχι και υπέρ, - δεν θα μπω σε λεπτομέρειες γιατί δεν μου μένει ο χρόνος - έχετε αφαιρέσει αυτό που λέμε την κοινωνική λογική. Και όταν λέω την κοινωνική λογική, θα σας φέρω ένα παράδειγμα αντίφασης που συνδυάζει κυριολεκτικά αυτό που σας είπα πριν για τα μαθηματικά και τη χημεία με την πραγματικότητα. Στο άρθρο 24, στο επίδομα στεγαστικής συνδρομής ανασφάλιστων υπερηλίκων, προβλέπετε εσείς οι ίδιοι - και θα παρακαλέσω τους συναδέλφους να με ακούσουν αυτή τη στιγμή - αύξηση του ορίου ηλικίας από τα 65 στα 67 για τους νέους δικαιούχους. Αυτοί που θα πάρουνε δηλαδή το επίδομα των 326 ευρώ για να μην μείνουν άστεγοι μετά τα 65 – εγώ είμαι 66 – το πήγατε στα 67 πως έρχεστε και μας λέτε, ότι κάνετε καλό πράγμα; Δηλαδή αυτοί οι καινούργιοι σε σχέση με τους παλιούς, σε συνθήκες πανδημίας, με προτεραιότητα να πάνε εμβολιαστούν στα 65, αυτό δεν λέτε που να με πάρει και να με σηκώσει όλοι σας; Ότι όταν θα φέρετε τα εμβόλια, οι άνθρωποι άνω των 65 είναι ομάδα ευπαθής και πρέπει να εμβολιαστεί πρώτη. Ως άστεγοι; Και την έχετε πάει στα 67; Έρχεστε μέσα στο άρθρο και λέτε, ότι θα το πάτε εκεί. Και προσέξτε τι άλλο κάνετε. Αν δεν διαθέτουν δικό τους σπίτι, ούτε σύνταξη, ούτε εισόδημα άνω των 4.320€. Μα μοιράστε 4.320€ σε 12 μήνες. Βάλτε τα αυτά και πείτε μου, κάποιος αν θεωρείτε επειδή τα έχει, αντέχει από τα 65 ως στα 67 σε αυτές τις συνθήκες να περιμένει το επίδομα. Και δεν του ζητάτε μόνο αυτό. Αν του ζητούσατε μόνο αυτό, θα λέγαμε ας το ψηφίσουμε. Ξέρετε τι του ζητάτε; Να πέσει στα γόνατα και να λέει «Άφεριμ, άφεριμ αφέντη μου, κυβερνησάρα μου της Νέας Δημοκρατίας που με έσωσες και θα με στεγάσεις μετά τα 67 και δεν θα μένω στους δρόμους».

Έχει μείνει η κοινή λογική στους δρόμους. Αφιππεύσατε του καλάμου του αυτοθαυμασμού γιατί σας έχει πάρει και σας έχει σηκώσει. Έχετε χάσει την μπάλα, έχετε χάσει τη στήριξη του λαού ο οποίος έξω, αν νομίζετε ότι δεν θα πάψει να μιλάει, δεν οφείλεται σε αμηχανία, οφείλεται στην απόπειρα να δοκιμάσει να καταλάβει το χάος των προσφορών. Γιατί είναι τόσες πολλές, που δεν προλαβαίνει να εξαργυρώσει τα λαχεία που του χαρίσατε.

 **ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε, κυρία Κανέλλη.Κύριε Λιούπη, έχετε το λόγο για πέντε λεπτά.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε. Κύριε Υπουργέ, κ.κ. συνάδελφοι, θα αναφερθώ μόνο στο νομοσχέδιο. Ένα σημαντικό νομοσχέδιο που βάζει τα θεμέλια για μια συνολική αναθεώρηση της προνομιακής μας πολιτικής. Είναι νομοσχέδιο με κοινωνικό πρόσημο και πρόσωπο, φιλολαϊκό και μεταρρυθμιστικό που στην κορύφωση της μάχης για την πανδημία απλώνει ένα δίχτυ προστασίας για όλους τους ευάλωτους.

Όλοι γνωρίζουμε, το γραφειοκρατικό και δυσκίνητο σύστημα του δημοσίου που είναι συχνά εχθρικό απέναντι στις ομάδες που έχουν περισσότερο ανάγκη. Άτομα με αναπηρία, άστεγοι, άτομα που διαβιούν στα όρια της φτώχειας, παιδιά που βρίσκονται σε αναμονή υιοθεσίας, γυναίκες θύματα κακοποίησης. Είναι ακόμα πιο σημαντικό, ότι οι αλλαγές έρχονται εν μέσω της πανδημίας. Τώρα, περισσότερο από ποτέ, οι ευάλωτοι συμπολίτες μας, μας χρειάζονται. Η υγειονομική κρίση που διανύουμε δεν πρέπει να επιτρέψουμε να μετατραπεί σε κρίση επιβίωσης για συμπολίτες μας. Στο πρώτο μέρος του νομοσχεδίου γίνονται καίριες παρεμβάσεις στο σύστημα κοινωνικής πρόνοιας. Δημιουργείται για πρώτη φορά ένα σαφές πλαίσιο λειτουργίας για τα Κέντρα Δημιουργικής Απασχόλησης και τα ΚΔΑΠ ΑμεΑ.

 Πρόκειται για δημόσιες και ιδιωτικές δομές που απευθύνονται σε παιδιά 5 έως 12 ετών και σε Άτομα με Αναπηρία. Τα τελευταία χρόνια, καταγράφηκε κατακόρυφη αύξηση του αριθμού των ΚΔΑΠ συνεπεία της κρατικής ενίσχυσης που λαμβάνουν. Προσδιορίζεται με σαφήνεια ο πολύπλευρος χαρακτήρας των Κέντρων τα οποία οφείλουν να προάγουν τη σωματική, νοητική, συναισθηματική και κοινωνική ανάπτυξη των παιδιών. Με Κοινή Υπουργική Απόφαση προσδιορίζονται λεπτομερώς οι όροι λειτουργίας, ο αριθμός των παιδιών, οι προδιαγραφές του Κέντρου, ο εξοπλισμός, θέματα προσωπικού του, οι προϋποθέσεις αδειοδότησης. Ήταν δύσκολη αλλά και γενναία και απαραίτητη απόφαση που ελήφθη να παραμείνουν ανοιχτά τα ΚΔΑΠ ΑμεΑ μέσα στην πανδημία. Τα Κέντρα αυτά επιτελούν ένα σπουδαίο ρόλο στην καθημερινότητα των Ατόμων με Αναπηρία. Βεβαίως, λαμβάνονται όλα τα απαραίτητα μέτρα προστασίας και για τους εργαζόμενους και για τα παιδιά που συμμετέχουν σε αυτά με εβδομαδιαία rapid-tests.

Λαμβάνεται ειδική μέριμνα για τους αστέγους και τις γυναίκες θύματα ενδοοικογενειακής βίας που διαμένουν σε ξενώνες φιλοξενίας. Για πρώτη φορά το Ελάχιστο Εγγυημένο Εισόδημα θα δίνεται και σε αυτές τις δύο κατηγορίες ευάλωτων πολιτών. Το κράτος οφείλει να στέκεται δίπλα στους πολίτες του αλλά και να τους βοηθά να αποκτούν τα εφόδια για να ορθοποδήσουν και όχι απλώς να επιβιώνουν μέσα προνοιακές παροχές και επιδόματα. Θέλουμε πολίτες δημιουργικούς, ενεργούς και λειτουργικούς και όχι περιθωριοποιημένους.

Γι’ αυτό, ένα από τα πλέον εμβληματικά κεφάλαια του νομοσχεδίου είναι η στέγαση και η εργασία για τους αστέγους. Το πρόγραμμα καλύπτει το μεγαλύτερο φάσμα αναγκών για έναν άστεγο ή για μια οικογένεια αστέγων. Φυσικά εκτυλίσσεται σε τρεις πυλώνες: πρώτον, επιδότηση ενοικίου για 24 μήνες και κάλυψη του κόστους οικοσκευής, ψυχοκοινωνική υποστήριξη και τρίτον, ένταξη στην αγορά εργασίας με πολλούς τρόπους: όπως επιδότηση εργασίας, κατάρτιση για απόκτηση δεξιοτήτων, ακόμα και επιδότηση για τη δημιουργία επιχείρησης.

Συνεχίζονται οι μεταρρυθμίσεις στο στόχο που έθεσε εξαρχής η κυβέρνηση για εκσυγχρονισμό του συστήματος υιοθεσίας και αναδοχής. Ήδη οι αλλαγές που έχουν γίνει αρχίζουν και αποδίδουν για να αποκτήσουμε ένα αποτελεσματικό σύστημα που θα φέρνει περισσότερο πιο κοντά οικογένειες και παιδιά. Με το σημερινό νομοσχέδιο, σταματά και ο αποκλεισμός από το θεσμό της υιοθεσίας και της αναδοχής για οικογένειες που έχουν παιδί με αναπηρία.

Λόγω των έκτακτων συνθηκών που επικρατούν, δίνεται ξανά μέχρι τέλος του έτους, νέα προθεσμία στις οικογένειες που για κάποιο λόγο δεν υπέβαλαν έγκαιρα την αίτηση για το επίδομα γέννησης τέκνου και είναι κρίσιμο σ αυτήν την εποχή να στηριχτεί κάθε οικογένεια και δεν γίνεται να χάσει αυτό το βοήθημα εξαιτίας ενός λάθους.

Με το δεύτερο μέρος του νομοσχεδίου, συνεχίζουν οι παρεμβάσεις για τη βελτίωση του ασφαλιστικού συστήματος. Σε μια κρίσιμη περίοδο για την επιχειρηματικότητα και γενικώς για την οικονομία μειώνονται οι ασφαλιστικές εισφορές του εργοδότη και του εργαζομένου κατά 3 ποσοστιαίες μονάδες από την 1/1/2021 στοχεύοντας στην απασχόληση και στην ανάπτυξη. Αντιμετωπίζονται με τη δέουσα επιείκεια όσοι έχασαν τη ρύθμιση των ασφαλιστικών τους εισφορών και τους δίνεται η δυνατότητα να επανέλθουν στη ρύθμιση με τους ίδιους όρους.

Μια παρατήρηση, κυρία Υπουργέ, στο άρθρο 38, που μου είπαν. Περιγράφει την απαλλαγή από τις ασφαλιστικές εισφορές του ΟΕΕΚ για όσους διετέλεσαν Πρόεδροι, Διευθύνοντες Σύμβουλοι και μέλη Δ.Σ.. Ποτέ ο ΟΕΕΚ δεν είχε Διευθύνοντες Συμβούλους, αντιθέτως, είχε Αντιπροέδρους και ίσως πρέπει να προβλεφθούν μέσα σε αυτό.

Στηρίζεται εμπράκτως μια ιδιαίτερη κατηγορία τα παιδιά που είναι ορφανά και από τους δύο γονείς, διπλασιάζεται τη σύνταξη που παίρνουν από το 25% στο 50%.

Τελειώνοντας, κύριε Πρόεδρε, λαμβάνουν για πρώτη φορά- ακούσαμε και από τον Υπουργό- εφάπαξ οικονομική ενίσχυση από τον αντίστοιχο λογαριασμό του ΟΑΕΔ οι αυτοαπασχολούμενοι δικηγόροι, γιατροί, μηχανικοί και άλλοι απ’ ότι ακούσαμε επιστήμονες.

Συνολικά, πρόκειται για ένα νομοσχέδιο που έχει στον πυρήνα του την πρόνοια και τη στήριξη των ευάλωτων πολιτών.

Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Το λόγο έχει η κυρία Ξενογιαννακοπούλου.

**ΜΑΡΙΑ- ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε.

Ακούσαμε τον κύριο Υπουργό, προηγουμένως, να είναι με ιδιαίτερα προκλητικό τρόπο, τελικά να κάνει άλλη μια φορά αντιπολίτευση στην αντιπολίτευση, αντί να έρχεται εδώ και να εξηγήσει ποια είναι ακριβώς η δική τους ως κυβέρνηση συνεισφορά σε αυτή τη μεγάλη οικονομική και κοινωνική δοκιμασία που περνάμε με την κρίση της πανδημίας.

Είναι σαφές, ότι και το νομοσχέδιο που συζητάμε σήμερα αλλά και οι ανακοινώσεις που έγιναν το πρωί, από τον κ. Σταϊκούρα και από τον κ. Βρούτση, είναι τελείως αναντίστοιχες με την σοβαρότητα της οικονομικής και κοινωνικής κρίσης και με τις βαθιές συνέπειες που έχει. Είναι επίσης φανερό, ότι είναι επιλογή της κυβέρνησης Ν.Δ. οι συγκεκριμένες πολιτικές που για τρίτη φορά σήμερα ανακοινώθηκαν, κατ’ ευφημισμόν νέα μέτρα, τα οποία επιδοτούν την ανεργία αντί να στηρίζουν την εργασία και βέβαια, είδαμε να αναφέρονται σε ένα επίδομα το οποίο στην πραγματικότητα αντιστοιχεί, απ’ ότι έχουμε καταλάβει, μόνο σε ένα περιορισμένο αριθμό ακραίας φτώχειας, όπως και η Εισηγήτρια μας, η κυρία Φωτίου, ανέφερε προηγουμένως, της τάξης των 54 εκατ. ευρώ, όταν ακόμα και στις πιο δύσκολες μνημονιακές εποχές η κυβέρνηση του ΣΥΡΙΖΑ έδινε μέρισμα το οποίο ξεπερνούσε τα 700 εκατομμύρια. Αυτά, για να βάζουμε τα πράγματα σε μία ακριβή σειρά και στο σωστό πλαίσιο.

Επίσης, ακούσαμε το πρωί, αυτάρεσκα ο κ. Υπουργός, να επιβεβαιώνει άλλη μια φορά, ότι θα δοθεί μειωμένο δώρο Χριστουγέννων στους εργαζόμενους, στη βάση, δηλαδή, του επιδόματος αναστολής των 534 ευρώ ή του μειωμένου μισθού που έχουν όσοι συμμετέχουν στην εκ περιτροπής εργασία του προγράμματος «ΣΥΝΕΡΓΑΣΙΑ». Γι’ αυτό το λόγο κύριε Υπουργέ, ο ΣΥΡΙΖΑ- Προοδευτική Συμμαχία, σήμερα κατέθεσε δύο τροπολογίες. Αναφέρθηκε και η κυρία Φωτίου, προηγουμένως, η μία τροπολογία αποσκοπεί, προκειμένου να καλυφθεί πλήρως από το κράτος το δώρο Χριστουγέννων που αφορά στους εργαζόμενους που πλήττονται, δηλαδή, στη βάση του ονομαστικού μισθού και με αυτόν τον τρόπο να μην επιβαρυνθούν και οι επιχειρήσεις, ιδιαίτερα οι μικρομεσαίες επιχειρήσεις που δοκιμάζονται όλη αυτή την περίοδο αλλά αντίθετα, να μπορέσουν οι εργαζόμενοι να πάρουν αυτό που δικαιούνται στα αλήθεια για τα Χριστούγεννα. Όπως, επίσης, και την τροπολογία για το εισόδημα έκτακτης ανάγκης το οποίο ουσιαστικά να καλύψει όλους αυτούς που σήμερα αντιμετωπίζουν τεράστια προβλήματα και την ακραία φτώχεια και την περιθωριοποίηση αλλά και όλους αυτούς τους «αόρατους» ανθρώπους για την κυβέρνηση, τους ανθρώπους του πολιτισμού, τους εποχικούς εργαζόμενους, όλους αυτούς οι οποίοι είδαν πραγματικά τα εισοδήματά τους να μειώνονται δραματικά ή και να μηδενίζονται και αυτή τη στιγμή, να έχουν ουσιαστικό πρόβλημα επιβίωσης. Δεν περιμένουμε, βέβαια, ότι θα δεχτείτε τις τροπολογίες. Εμείς, παρόλα αυτά τις καταθέτουμε, γιατί θέλουμε συνεχώς να αναδεικνύουμε ότι υπάρχει η δυνατότητα άσκησης μιας άλλης πολιτικής και εδώ στη Βουλή κατ’ εξοχήν οφείλουμε να το πράττουμε.

Η κυρία Φωτίου, έκανε μία πολύ αναλυτική παρουσίαση των θέσεων μας απέναντι στο σχέδιο νόμου που καταθέσατε, δηλώνοντας εξαρχής ότι είναι αναντίστοιχο όσον αφορά τις πραγματικές ανάγκες σήμερα του ελληνικού λαού, και ιδιαίτερα τις κοινωνικές ανάγκες, αλλά και ότι είναι περισσότερο μια σειρά από διευθετήσεις με ελάχιστες θετικές, στα αλήθεια, ρυθμίσεις.

Εγώ θα σταθώ, κύριε Υπουργέ σε τρία θέματα.

Πρώτα απ’ όλα το ζήτημα της μείωσης των ασφαλιστικών εισφορών. Δεν είναι όπως τα παρουσίασε ο κ. Υπουργός. Η μείωση των ασφαλιστικών εισφορών την οποία προτείνετε, η οποία έρχεται σε συνέχεια της μείωσης που προηγήθηκε τον Ιούλιο, συνολικά, αυτή τη στιγμή θα έχει πολύ μικρό όφελος για τη μεγάλη πλειονότητα των εργαζομένων. Δηλαδή, χαρακτηριστικά για το 50% των εργαζομένων που έχουν μισθούς περί τα 500 με 600 ευρώ θα δουν ένα όφελος το μήνα 6 ευρώ, αντίστοιχα μικρό και το όφελος για τη συντριπτική πλειονότητα των επιχειρήσεων που έχουν λίγους εργαζόμενους. Αντίθετα θα είναι ένα πολύ μεγάλο όφελος και εκεί, προφανώς η δική σας αυτή ρύθμιση στοχεύει στις μεγάλες επιχειρήσεις.

Αν όμως είναι όντως για ένα χρόνο -γιατί εδώ τα μπέρδεψε λίγο ο κύριος Υπουργός και θέλουμε και μια σαφή απάντηση, κύριε Υπουργέ - είναι τελικά μία ρύθμιση, όπως μας είπε, «διαρθρωτική», άρα για να μείνει ή είναι απλώς για ένα χρόνο, για το 2021; Αν είναι για το 2021, όπως, τουλάχιστον το σχέδιο νόμου λέει, γιατί, λοιπόν να κάνετε ένα μέτρο το οποίο θα έχει ένα τεράστιο κόστος για τα έσοδα του ΟΑΕΔ, 1.2 δις, τη στιγμή που ο ΟΑΕΔ αυτή τη στιγμή έχει, ήδη, έλλειμμα διακοσίων εκατομμυρίων και ξέρετε πολύ καλά ότι βάσει του νόμου, ο Κρατικός Προϋπολογισμός μπορεί να χρηματοδοτήσει πίσω μόνο τα έσοδά του ΟΑΕΔ όσον αφορά στο επίδομα ανεργίας. Τι θα γίνει με όλα τα άλλα, τα προγράμματα εργασίας, κατάρτισης, τις άλλες κοινωνικές πολιτικές που οι περισσότεροι Εισηγητές μας εδώ της Αντιπολίτευσης ανέφεραν προηγουμένως. Δεν υπάρχει απάντηση γι’ αυτό.

 Στην ερώτηση που υπέβαλα στον κύριο Υπουργό τη Δευτέρα, μιλάγαμε επί ένα τέταρτο, ανταλλάσσαμε ερώτηση, απάντηση, δεν είπε μία φορά τη λέξη «ΟΑΕΔ». Μήπως τελικά αυτός είναι στόχος; Μήπως είναι o στόχος και εδώ θα συμφωνήσω με τον Εισηγητή του Κομμουνιστικού Κόμματος και το είπα και εγώ τη Δευτέρα, ο ΟΑΕΔ αντί να είναι ο δημόσιος φορέας, βραχίονας άσκησης πολιτικής αντιμετώπισης της ανεργίας και υπέρ της απασχόλησης και της κατάρτισης να γίνει απλώς ένας φορέας που θα χρηματοδοτεί τον ιδιωτικό τομέα στην κατάρτιση και σε συμβουλευτική στην προοπτική, μάλιστα του πακτωλού, όπως λέτε, των χρημάτων που θα έρθουν από το Ταμείο Ανάκαμψης; Θα επανέλθουμε σε αυτά και θέλουμε σαφείς απαντήσεις και θα επανέλθουμε και αύριο στην κατ’ άρθρον συζήτηση.

Εγώ θέλω να πω δύο σημεία γιατί δεν θα ήθελα να κάνω κατάχρηση γιατί είναι και οι συνάδελφοι που είναι διαδικτυακά, θα τα αναφέρω με τίτλους. Είναι κυριολεκτικά διοικητικό πραξικόπημα του Επιτελικού Κράτους της Νέας Δημοκρατίας να έρχεται και να πηγαίνει κόντρα ακόμα και στην τροπολογία που έφερε ο κ. Θεωδορικάκος πριν από μερικές εβδομάδες και να καταργεί για 51 διευθυντικά στελέχη του Υπουργείου Εργασίας τη διαδικασία κρίσεων που είναι σε εξέλιξη και έχει φτάσει στο επίπεδο να έχει ανακοινωθεί και η μοριοδότηση. Ντροπή αν θεωρείτε ότι αυτό είναι αξιοκρατία, ακόμα και στις όσες παρεκτροπές έκανε η Κυβέρνηση της Νέας Δημοκρατίας να ερχόμαστε εσείς ως Υπουργείο Εργασίας και να καταργείτε ακόμα και την κεντρική διάταξη του Υπουργείου Εσωτερικών. Και βέβαια θα τοποθετηθώ αύριο και για την επικοινωνιακή φούσκα της ψηφιακής σύνταξης. Επειδή ο κύριος Υπουργός μίλησε για την έκθεση ΑΤΛΑΣ, επιτέλους ας φέρει τα πραγματικά στοιχεία και να τα καταθέσει στη Βουλή και στο Γραφείο Προϋπολογισμού της Βουλής, γιατί αυτή τη στιγμή, από το Σεπτέμβρη μέχρι σήμερα, έχουν αυξηθεί οι εκκρεμείς συντάξεις από 300.000 που είχε αναφέρει ο κύριος Ρέγκλινγκ το Σεπτέμβρη, είναι 360.000. Ας μας διαψεύσει, καταθέτοντας, επιτέλους τα επίσημα στοιχεία στη Βουλή.

Ευχαριστώ για την κατανόηση, κύριε Πρόεδρε.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής):** Τον λόγο έχει ο κύριος κ. Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ.

Κυρίες και κύριοι συνάδελφοι θα ήθελα στη σημερινήσυνεδρίαση να συγχαρώ την αρμόδια Υφυπουργό για θέματα πρόνοιας, την κυρία Μιχαηλίδου, για την πολύπλευρη και καίρια νομοθετική πρωτοβουλία που πήρε, προκειμένου να επιλύσει το πλήθος θεμάτων που αφορούν την κοινωνική αλληλεγγύη. Εν μέσω μιας έκτακτης συνθήκης που διαμόρφωσε το δεύτερο κύμα του κορονοϊού, το Υπουργείο Εργασίας λαμβάνει μέτρα για πλήθος ευπαθών ομάδων, αποδεικνύοντας στην πράξη την κοινωνική ευαισθησία της Νέας Δημοκρατίας και της φιλελεύθερης παράταξης.

 Θα ήθελα να ξεχωρίσω μερικά από τα πιο σημαντικά μέτρα που περιλαμβάνονται στο νομοσχέδιο, όπως την επέκταση των δικαιούχων του ελάχιστου εγγυημένου εισοδήματος που μέσα σε μια δύσκολη συγκυρία καλύπτει για πρώτη φορά τους αστέγους, γυναίκες, θύματα βίας που διαβιούν σε ξενώνες φιλοξενίας.

Ένα άλλο σημαντικό μέτρο είναι η διευκόλυνση της καταβολής του επιδόματος στεγαστικής συνδρομής στους ηλικιωμένους ανασφάλιστους συμπολίτες μας. Δημιουργείται για αυτό το σκοπό ειδική ηλεκτρονική πλατφόρμα χορήγησης του επιδόματος από τον ΟΠΕΚΑ. Αυτή η διάταξη έρχεται σε συνέχεια της αντίστοιχης επιτυχημένης πρωτοβουλίας του Υπουργείου Εργασίας για την καταβολή του επιδόματος ορεινών και μειονεκτικών περιοχών στους δικαιούχους που είχε ξεχάσει ο ΣΥΡΙΖΑ επί δύο χρόνια.

 Από την άλλη, εξίσου σημαντικό είναι και το πρόγραμμα «Στέγαση και Εργασία» που στηρίζει τη μετάβαση αστέγων σε αυτόνομη διαβίωση με τη διασφάλιση μιας θέσης εργασίας γι’ αυτούς μέσω ΟΑΕΔ. Το σημείο που διακρίνει τη νέα αυτή πρωτοβουλία από τις προηγούμενες είναι ότι, πλέον, αποκτά χαρακτήρα μόνιμης δημόσιας πολιτικής με την πρόβλεψη για ανά διετία εφαρμογή του προγράμματος με εγγυημένη κρατική χρηματοδότηση.

 Άλλη πτυχή της ασκούμενης προνοιακής πολιτικής είναι και η προστασία των κέντρων κοινωνικής πρόνοιας και μονάδων φροντίδας ηλικιωμένων από το δεύτερο κύμα του κορονοϊού. Αυτή αφορά στην κάλυψη του συνόλου του προσωπικού όλων των μονάδων φροντίδας ηλικιωμένων, καθώς και των κέντρων κοινωνικής πρόνοιας με μέσα ατομικής προστασίας για τους εργαζόμενούς τους, αλλά και στην κάλυψη του κόστους διεξαγωγής rapid- test για όλους. Πρόκειται για 8.000 χιλιάδες εργαζόμενους συνολικά σε ευαίσθητες δημόσιες και ιδιωτικές δομές που φροντίζουν δεκάδες χιλιάδες ευάλωτους συμπολίτες μας. Η εμπειρία έδειξε ότι ορθότατα αποτελούν προτεραιότητα της Κυβέρνησης και πρέπει να παραμείνουν στο κέντρο του ενδιαφέροντος όλων μας.

Θα μου επιτρέψετε να έρθω και στο δεύτερο μέρος του νομοσχεδίου που αφορά στον «e-ΕΦΚΑ» και θέματα κοινωνικής ασφάλισης. Δεν υπάρχει αμφιβολία ότι οι διατάξεις που περιλαμβάνει είναι θετικές. Ποιος μπορεί να διαφωνήσει με τη μείωση των ασφαλιστικών εισφορών εργοδότη, εργαζόμενου; Λογικά κανείς δεν μπορεί να έχει αντίρρηση για την παροχή δυνατότητας νέας ρύθμισης ασφαλιστικών οφειλών ή για την επανενεργοποίηση χαμένων ρυθμίσεων λόγω κορονοϊού.

 Στην ίδια αυτονόητη κατεύθυνση κινείται και η διάταξη για την αύξηση της σύνταξης των ορφανών παιδιών, αλλά και η εφάπαξ οικονομική ενίσχυση μηχανικών ,δικηγόρων και οικονομολόγων από τον ΟΑΕΔ, ενώ πρέπει να χαιρετίσουμε και τη σημερινή τοποθέτηση του Υπουργού, του κ. Βρούτση, που συμπεριλαμβάνει μέσα και τους υγειονομικούς.

Πρόκειται για αναγκαίες σημειακές παρεμβάσεις που όμως δεν αφορούν στο δομικό πρόβλημα της κοινωνικής ασφάλισης στη χώρα μας kαι αυτό δεν είναι άλλο από τον ίδιο τον e-ΕΦΚΑ. Όλα τα ζητήματα είναι σημαντικά, αλλά περιφερειακά. Ο πυρήνας του προβλήματος είναι η δυσλειτουργία του μεγαλύτερου ασφαλιστικού maw ταμείου και συγκεκριμένα των τομέων παροχών της κύριας, της επικουρικής σύνταξης και του εφάπαξ. Για όλα αυτά, οφείλουμε να μιλήσουμε θαρρετά και να πάρουμε δομικά μέτρα με την αναδιάρθρωση του e-ΕΦΚΑ. Πρέπει όλοι εδώ να είμαστε ειλικρινείς. Ο Υπουργός μίλησε πολλές φορές για τις παθογένειες που κληρονόμησε από τον ΣΥΡΙΖΑ, φάκελοι συνταξιοδότησης καταχωνιασμένοι σε σακιά, ασφαλιστικές υποθέσεις που αγνοήθηκαν επί πέντε χρόνια και δεν καταχωρήθηκαν ποτέ ούτε καν σαν εκκρεμότητες. Ένας ΕΦΚΑ, λοιπόν, υδροκέφαλος, χωρίς ενδυναμωμένες περιφερειακές υπηρεσίες απονομής συντάξεων, με χαμηλά ποσοστά ψηφιοποίησης ασφαλιστικών δεδομένων και ανύπαρκτες ηλεκτρονικές παροχές. Όλα αυτά όντως είναι αληθή. Πράγματι, ο ΣΥΡΙΖΑ ευθύνεται γι’ αυτά εξαιτίας του ερασιτεχνισμού που επέδειξε και μιας κακής νοοτροπίας που έβλεπε τον ΕΦΚΑ σαν μαγαζί του πατέρα, του εκάστοτε αρμόδιου υπουργού. Χαρακτηριστικό παράδειγμα η κρυφή υποχρέωση ύψους άνω του μισού δισ. ευρώ που μετακύλησε νύχτα η προηγούμενη κυβέρνηση στο ΕΤΕΑΕΠ και την οποία μας κληροδότησε ο ΣΥΡΙΖΑ για το προσωπικό της Εθνικής Τράπεζας. Μάλιστα, αυτή η μαύρη τρύπα είχε αρνητικές συνέπειες όχι μόνο δημοσιονομικές, αλλά και στην αξιοπιστία της χώρας μας την οποία κάλεσε η Eurostat να προβεί σε αναδρομικές διορθώσεις των οικονομικών στοιχείων.

Συμφωνώ, λοιπόν, με τον κ. Υπουργό ότι για όλες αυτές τις παθογένειες της κοινωνικής ασφάλισης και για πολλές άλλες πράγματι ευθύνεται ο ΣΥΡΙΖΑ, που θεώρησε ότι θα μπορούσε να κρύψει κάτω από το χαλί του ενοποιημένου ΕΦΚΑ ανεπάρκειες πολλών δεκαετιών. Προφανώς, δεν τα κατάφερε και προφανώς σήμερα καλούμαστε να απαντήσουμε στα ίδια ακριβώς ερωτήματα.

Εννέα μήνες μετά την επανεκκίνηση του ΕΦΚΑ με τη μορφή του e-ΕΦΚΑ οφείλουμε να κάνουμε ορισμένες διαπιστώσεις. Βασικότερη εξ αυτών είναι η έλλειψη κρίσιμων εσωτερικών αλλαγών που θα καθιστούσαν το νέο σχήμα λειτουργικό. Λόγω του τεράστιου μεγέθους του e-ΕΦΚΑ και παρά τις φιλότιμες προσπάθειες διοίκησης και υπαλλήλων ο οργανισμός όπως προέκυψε αντιμετωπίζει μέσα από τις διαδοχικές συγχωνεύσεις διογκωμένα προβλήματα. Μιλώ, κυρίως, για τις καθυστερήσεις στην απονομή συντάξεων που έχουν προκύψει όλο αυτό το χρονικό διάστημα που βρίσκεται στην κυβέρνηση η Νέα Δημοκρατία. Σηκώνει, λοιπόν, ένα πελώριο διοικητικό βάρος το οποίο αντικειμενικά κανείς δεν μπορεί να αντιμετωπίσει ανεξαρτήτως καλών προθέσεων και ικανοτήτων. Έτσι τα προβλήματα πλέον διαχέονται σε όλους τους τομείς του οργανισμού όπως η ηλεκτρονική ασφαλιστική ενημερότητα, η ψηφιακή ενσωμάτωση δεδομένων στο ασφαλιστικό βιογραφικό ΑΤΛΑΣ ή ο νέος κανονισμός παροχών του e-ΕΦΚΑ. Αυτή είναι η μεγάλη συζήτηση για την κοινωνική ασφάλιση που θεωρώ ότι πρέπει κάποια στιγμή με ειλικρίνεια να ξεκινήσουμε στην Επιτροπή μας. Αυτή την πρακτική σκέψη κάνουμε, το οφείλουμε στους πολίτες και ελπίζω να το κάνουμε πάρα πολύ σύντομα. Σας ευχαριστώ.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής):** Κυρία Ασημακοπούλου έχετε λόγο για 3 λεπτά.

**ΑΣΗΜΑΚΟΠΟΥΛΟΥ ΣΟΦΙΑ–ΧΑΙΔΩ:** Σας ευχαριστώ, κύριε Πρόεδρε.

Κυρίες και κύριοι συνάδελφοι από την στιγμή που ο αριθμός των Ελλήνων που ζουν στην ανασφάλεια,στην φτώχεια και τελικά στην οικονομική εξαθλίωση αυξάνεται διαρκώς η προσπάθεια της Κυβέρνησης να τους καλύψει είναι πια ανεπαρκής. Οι συνθήκες που βιώνουμε είναι δυσβάσταχτες για πολλούς συμπολίτες μας και έχουν οδυνηρές συνέπειες.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής):** Τον λόγο έχει η κυρία Μπίτζιου.

**ΣΤΕΡΓΙΑΝΗ (ΣΤΕΛΛΑ) ΜΠΙΖΙΟΥ:** Καλησπέρα, κύριε Πρόεδρε. Παρόλο που η κοινωνική πολιτική δεν είναι το δυνατό μας σημείο εμείς εμπράκτως αποδεικνύουμε το αντίθετο. Η κοινωνική πολιτική αποτελεί προτεραιότητα στο πρόγραμμα της κυβέρνησής μας με κεντρικό στόχο την αντιμετώπιση των κοινωνικών προβλημάτων με δράσεις που αποβλέπουν στην καταπολέμηση της φτώχειας και του κοινωνικού αποκλεισμού και την προστασία των αδυνάτων. Δράσεις που συνεχίζονται ακόμα και υπό τις συνθήκες της πανδημίας. Κορωνίδα της κοινωνικής μας πολιτικής δεν μπορεί παρά να είναι τα παιδιά. Οι τρεις βασικοί πυλώνες της κοινωνικής πολιτικής είναι η αναδοχή των παιδιών, η υιοθεσία, δημογραφικό ζήτημα, η στέγη και η εργασία για τους άστεγους.

Στο πρώτο κομμάτι τώρα, το θέμα της αναδοχής υιοθεσίας. Όπως επεσήμανε πολλές φορές ο Πρωθυπουργός, αλλά και η υφυπουργός, η κυρία Μιχαηλίδου, η μέριμνα των παιδιών που βρίσκονται υπό την προστασία του κράτους είναι προτεραιότητα της κυβέρνησης και θα γίνουν όλες οι απαραίτητες διεργασίες προκειμένου να δημιουργηθεί ένα ασφαλές και λειτουργικό πλαίσιο για να μπει επιτέλους ένα τέλος στην αναμονή οικογενειών που περιμένουν για ένα παιδί και στα παιδιά που μένουν στα ιδρύματα και στερούνται την αγκαλιά μιας οικογένειας. Γιατί ακόμη και τα ιδρύματα, που λειτουργούν με τις καλύτερες συνθήκες, δεν υποκαθιστούν ποτέ ένα σπίτι και μια ανθρώπινη αγκαλιά.

Παρά την πανδημία και τα έκτακτα ζητήματα που προέκυψαν, το υπουργείο προχωρά ταχύτατα το θέμα της υιοθεσίας και αναδοχής ώστε από την αίτηση μέχρι την σύνδεση των παιδιών που φιλοξενούνται σε δομές προστασίας με υποψήφιους γονείς να χρειάζεται το πολύ ένας χρόνος. Προς αυτό το στόχο έχουν γίνει ουσιώδη βήματα.

Πρώτον, ολοκληρώθηκε η καταγραφή των παιδιών από ογδόντα και πλέον δομές παιδικής προστασίας σε ένα κοινό εθνικό μητρώο.

Δεύτερον, ξεκίνησε και ολοκληρώθηκε με τηλεδιασκέψεις εν μέσω κορονοϊού η κατάρτιση 130 δημόσιων λειτουργών όλη την Ελλάδα στην εκπαίδευση υποψήφιων αναδόχων και των γονιών τρίτων.

Τρίτον, ξεκίνησε από το Μάιο η δίμηνη εκπαίδευση των υποψήφιων γονέων με εκπαιδευτικά σεμινάρια σε κάθε περιφέρεια της χώρας. Τα εκπαιδευτικά προγράμματα γονέων είναι προϋπόθεση απαραίτητη για την ένταξη των γονέων στο εθνικό μητρώο.

Τέταρτον, τον Ιανουάριο ολοκληρώσαμε την καταγραφή όλων των παιδιών στο πληροφοριακό σύστημα. Εν μέσω της πανδημίας αξιοποιήσαμε τεχνολογικά μέσα για να επιμορφώσουμε 130 δημόσιους λειτουργούς από όλη την Ελλάδα προκειμένου να οργανωθούν τα εκπαιδευτικά σεμινάρια.

Τέλος, ξεκίνησε η ψηφιακή σύνδεση παιδιών με υποψήφιους γονείς και πραγματοποιήθηκαν ήδη 202 προτάσεις σύνδεσης παιδιών που παρέμεναν αναιτιολόγητα σε δομές. Ενισχύουμε και ενδυναμώνουμε περισσότερο το θεσμό της αναδοχής και της υιοθεσίας με το να αυξάνουμε την δεξαμενή των πιθανών αναδόχων και θετών γονέων συμπεριλαμβάνοντας και οικογένειες που έχουν παιδιά με αναπηρία. Η πολιτεία οφείλει να είναι το συλλογικό υπόδειγμα για τους πολίτες. Οφείλει να διαπαιδαγωγεί τους πολίτες, να εμπνέει σε αυτούς τις αρχές της συμπερίληψης και της ισότητας, να μην αναπαράγει διακρίσεις και αποκλεισμούς. Γι’ αυτό και ο αποκλεισμός των οικογενειών που έχουν παιδιά με αναπηρία από τη διαδικασία της αναδοχής και υιοθεσίας δεν ήταν μόνο μία άδικη διάκριση. Είναι κυρίως μια παράλογη και αστήριχτη διάκριση. Με το παρόν νομοσχέδιο αυτό το κριτήριο καταργείται πλέον.

Ο δεύτερος πυλώνας είναι το δημογραφικό. Αναμφίβολα το δημογραφικό είναι σήμερα μία από τις μεγάλες προκλήσεις που αντιμετωπίζει η χώρα και πολύ ψηλά στην ατζέντα της Νέας Δημοκρατίας που δεσμεύτηκε να αντιμετωπίσει και το έκανε με το νομοσχέδιο του προηγούμενου Ιανουαρίου. Η ενίσχυση των γεννήσεων και η στήριξη της οικογένειας ήταν και είναι πρωταρχικός μας στόχος. Η δημογραφία αποτελεί καθοριστικό παράγοντα για το μέλλον του λαού μας. Παράγοντα που δεν έχουμε πλέον την πολυτέλεια να υποτιμούμε. Η μείωση του πληθυσμού αυτή καθαυτή καθώς και η αλλαγή στη δομή και τη σύνθεση είναι μία μεγάλη δημογραφική πρόκληση που καλούμαστε να αντιμετωπίσουμε. Έχουμε μια στοχευμένη δημογραφική πολιτική που δίνει κίνητρα στα νέα ζευγάρια να προχωρήσουν στην τεκνοποίηση. Στο πλαίσιο της συνεκτικής πολιτικής μας για τη στήριξη οικογένειας, του ζευγαριού, της γυναίκας που θέλει να τεκνοποιήσει δίνεται παράταση στην υποβολή αιτήσεων για το επίδομα της γέννησης.

Τέλος, έχουμε και τον πυλώνα άστεγοι και εργασία για άστεγους. Το πρόβλημα της φτώχειας και του κοινωνικού αποκλεισμού είναι ένα μείζον πρόβλημα στην εποχή μας. Απασχολεί όχι μόνο την Ελλάδα αλλά ολόκληρη την Ευρωπαϊκή Ένωση. Οι αρνητικές συνέπειες από την έλλειψη στέγης είναι μεγάλες και απειλητικές για την κοινωνική συνοχή. Είναι επιτακτική ανάγκη να λαμβάνουμε μέτρα και πολιτικές για την αντιμετώπιση και την πρόληψη του φαινομένου. Εξυπακούεται βέβαια ότι το μεγαλύτερο κίνδυνο αστεγίας τον αντιμετωπίζουν οι άνεργοι Η βασικότερη συνέπεια της φτώχειας και της αστεγίας είναι η αποστέρηση βασικών αναγκών όπως η τροφή, το νερό, τα φάρμακα, η περίθαλψη και η εκπαίδευση. Αυτά οδηγούν τον άνθρωπο στην εξαθλίωση και τραυματίζουν την αξιοπρέπειά του.

 Για την αντιμετώπιση αυτού του φαινομένου, για την αντιμετώπιση των αναγκών του άτυπου πληθυσμού, χρειάζεται ένα γενικότερο στρατηγικό πλάνο κοινωνικής πολιτικής, το οποίο να κοιτάζει σε βάθος χρόνου. Αναμφίβολα το πλέον σημαντικό είναι να δώσουμε στο άστεγο άτομο τη δυνατότητα να αυτονομηθεί και να ξεφύγει από την κατάσταση της αστεγίας και της φτώχειας. Με αυτά τα δεδομένα, η εύρεση της εργασίας με στόχο μετέπειτα την εύρεση κατοικίας, είναι προτεραιότητα. Γι’ αυτό και ένας από τους βασικούς πυλώνες αυτού του νομοσχεδίου στο θέμα της αντιμετώπισης της φτώχειας, είναι οι υπηρεσίες κατάρτισης και προώθησης του άστεγου στο χώρο της εργασίας.

Τέλος, θεσμοθετούνται προγράμματα κοινωφελούς εργασίας, εργασιακής συμβουλευτικής από τον ΟΑΕΔ και ένταξης των άστεγων σε σχολείο δεύτερης ευκαιρίας. Πρόκειται για πραγματικά εργαλεία και πραγματικά εφόδια στη ζωή ενός ατόμου που βρίσκεται σε αυτή την κατάσταση. Όπως είπε ο Εισηγητής μας το μεταρρυθμιστικό μας έργο συνεχίζεται ασταμάτητα. Ευχαριστώ πολύ.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής)**: Το λόγο έχει η κυρία Ευθυμίου.

**ΑΝΝΑ ΕΥΘΥΜΙΟΥ**: Τοποθετούμε στο νομοσχέδιο αυτό διότι έχω ιδιαίτερη ευαισθησία την οποία αντλώ από πέντε λόγους. Ο πρώτος λόγος διότι είμαι εργατολόγος. Δεν ξέρω αν υπάρχει κάποιος βουλευτής στην Κοινοβουλευτική Ομάδα της Νέας Δημοκρατίας με αυτή την ιδιότητα.

Δεύτερον, διότι έχω μια μακρόχρονη πορεία στη Νέα Δημοκρατία από τα φοιτητικά μου χρόνια και από διάφορες θέσεις που έχω λάβει - άμισθες βέβαια - στις θέσεις του κόμματος και της παράταξής μας.

Τρίτον, διότι με τον κύριο Υπουργό, ο οποίος δεν είναι παρών αυτή τη στιγμή, ήμασταν μαζί στον τομέα εργασίας με επικεφαλής τον ίδιο προεκλογικά και κάποια πράγματα που πρέπει να απαντηθούν μέσα από το νομοσχέδιο ήταν προεκλογικές μας δεσμεύσεις.

Τέταρτον, διότι είμαι η μικρότερη σε ηλικία Βουλευτής, στην Α΄ Περιφέρεια Θεσσαλονίκης στην παράταξή μου και έχω ιδιαίτερο δεσμό με τους νέους ανθρώπους, με νέους άνεργους ανθρώπους.

Πέμπτον, ως Βουλευτής όχι για την προσωπική μου πορεία, αλλά έχω ένα ιδιαίτερο καθήκον για την παράταξή μου, για τους ανθρώπους που έτρεξαν μαζί μας, για τους ανθρώπους που μας εμπιστεύτηκαν με την ψήφο τους, να δώσουμε κάποιες απαντήσεις σε καίρια ερωτήματα. Αυτές οι απαντήσεις είναι απαραίτητο να δοθούν και για έναν ακόμα λόγο. Για την υποστήριξη του κυβερνητικού έργου, για την υποστήριξη των προσπαθειών που καταβάλλει ο Πρωθυπουργός σε τόσο δυσμενείς συνθήκες που βιώνουμε αυτήν την περίοδο. Δυστυχώς, δεν είναι ο Υπουργός εδώ για να δώσει τις κατάλληλες απαντήσεις. Όμως, δεν μπορώ να μην αναφέρω ότι έχω καταθέσει δύο ερωτήσεις για το θέμα των εκκρεμών συντάξεων. Η μία στις 12/5/2020 και η άλλη στις 12/10/2020. Δεν έχω λάβει καμία απάντηση. Όμως είδα ότι απάντησε σε Βουλευτή του ΚΙΝΑΛ σε επίκαιρη ερώτηση. Δεν θεωρώ ότι είναι δόκιμο να μη μας δίνει ο κύριος Υπουργός τα εφόδια για να απαντήσουμε σε τόσο κρίσιμα ερωτήματα που αφορούν βιοποριστικούς λόγους των ασφαλισμένων. Και επίσης, να μη μας δίνει τα εφόδια να υποστηρίξουμε το κυβερνητικό έργο.

Θα κρατήσω από τα συγκεκριμένα ερωτήματα που έχω για το θέμα των εκκρεμών συμπράξεων και άλλων ζητημάτων που άπτονται της λειτουργίας του ΕΦΚΑ ελπίζοντας στις επόμενες συνεδριάσεις ο Υπουργός να είναι παρόν και να μπορέσει να μου τα απαντήσει.

 Σε ότι αφορά στο νομοσχέδιο θα πω συγκεκριμένα πράγματα και επιφυλάσσομαι και επί την κατ’ άρθρον τοποθέτησή μου. Συγκεκριμένα, είδατε πράγματι κάποιες μεταρρυθμίσεις που είναι προς τη θετική κατεύθυνση. Θα αναφέρω δύο συγκεκριμένα με τις οποίες έχω ασχοληθεί. Η πρώτη αφορά στην επέκταση δικαιούχων ελάχιστου εγγυημένου εισοδήματος. Στους ανέργους και στις κακοποιημένες γυναίκες. Εδώ θα ήθελα να καταθέσω – την είχα καταθέσει στην Επιτροπή Ισότητας Νεολαίας της Βουλής - την πρότασή μου να ενταχθούν οι κακοποιημένες γυναίκες, διότι όλοι γνωρίζουμε ότι είναι πάρα πολύ δύσκολη η επανένταξή τους στην αγορά εργασίας, στο πρόγραμμα της επιδότησης των 100.000 θέσεων εργασίας που έχει θεσμοθετηθεί από τη Βουλή με μία επιπρόσθετη επιδότηση 400 ευρώ, όπως γίνεται αντίστοιχα για τους μακροχρόνια ανέργους. Είναι ένα μέτρο που έχει μικρό δημοσιονομικό κόστος, έχει όμως πολύ μεγάλο κοινωνικό αποτύπωμα. Ένα πολύ μεγάλο κοινωνικό μήνυμα.

Σε ότι αφορά στην αναδοχή. Είναι πράγματι ένας θεσμός που δεν είναι βαθιά εμποτισμένος στην ελληνική κοινωνία. Έτσι πιστεύω ότι είναι σημαντικό που αναδεικνύεται και από νομοσχέδιο και από όλες τις πρωτοβουλίες που έχει κάνει η Κυβέρνηση για το θέμα της αναδοχής και θα ήθελα να θέσω δύο ζητήματα προς εξέταση από το Υπουργείο και από την κυρία Υφυπουργό.

Το πρώτο είναι επειδή στόχος είναι η υλοποιήση του νομοσχεδίου που είχε περάσει ένα παιδί για κάθε οικογένεια, αν υπάρχει για την αποϊδρυματοποίηση η δυνατότητα της αναπροσαρμογής των ορίων ηλικίας αναδόχων γονέων, διότι σε άλλες χώρες του εξωτερικού έχει γίνει και τα αποτελέσματα είναι προς τη θετική κατεύθυνση. Επίσης, θα ήθελα να ρωτήσω σε ποιο στάδιο βρίσκεται η θέσπιση της επαγγελματικής αναδοχής.

Ως προς το κομμάτι του εργατικού και του ασφαλιστικού, θεωρώ πως είναι προς τη σωστή κατεύθυνση η μείωση των ασφαλιστικών εισφορών. Διότι, έχει μία αναπτυξιακή διάσταση, βοηθάει στην καταπολέμηση της ανεργίας, την καταπολέμηση επίσης της αδήλωτης εργασίας. Μάλιστα αποτέλεσε και δική μου πρόταση προς τον Πρωθυπουργό όταν ήρθε στη Θεσσαλονίκη εν όψη της ΔΕΘ, διότι χρειάζεται να δώσουμε κίνητρα στους εργοδότες. Πρέπει να το καταλάβουμε καλά. Αν δεν δώσουμε κίνητρα στους εργοδότες, αν δεν δώσουμε κίνητρα στους επιχειρηματίες, δεν θα υπάρχουν εργαζόμενοι. Και το λέω και για έναν επιπρόσθετο λόγο. Διότι, εκ του αποτελέσματος, τα αποτελέσματα του προγράμματος συνεργασία δεν ήταν τα αναμενόμενα. Πρέπει να δούμε πώς θα τους κινητοδοτήσουμε. Διότι, στηρίζοντας την επιχειρηματικότητα, στηρίζουμε τις θέσεις απασχόλησης. Και αυτό είναι μείζον. Και ιδίως θέσεις απασχόλησης για νέους ανθρώπους που έχουμε ανάγκη να παραμείνουν στην πατρίδα μας.

Σε ότι αφορά στις συντάξεις. Όπως είπα επειδή δεν είναι παρών ο Υπουργός θα αναφερθώ σε επόμενες συνεδριάσεις που ελπίζω να είναι παρών ως το τέλος. Θα ήθελα, όμως, για το άρθρο που αφορά στην ψηφιοποίηση της σύνταξης των δημοσίων υπαλλήλων να θέσω ως προϋπόθεση και θα την κάνω ως ερώτηση, ότι προφανώς έχει ληφθεί υπόψη για να θεσμοθετηθεί αυτό το άρθρο ότι πρέπει να έχει δημιουργηθεί μια πλατφόρμα, μία μηχανογράφηση όλων των στοιχείων που χρειάζεται για να εκδοθεί μια σύνταξη, όπως οι αποδοχές, όπως οι κρατήσεις των δημοσίων υπαλλήλων, όπως αντίστοιχα υπάρχει και η πλατφόρμα αυτή για το πρώην ΙΚΑ, που ούτως ή άλλως είχε γίνει από το 2001 και μετά. Τώρα, όμως, έχουν ενταχθεί πάρα πολλά στοιχεία. Θεωρώ, λοιπόν, ότι αυτό εύλογα θα έχει ληφθεί.

Καταλήγοντας, θα ήθελα να κάνω μια πρόταση πάνω στο συγκεκριμένο κομμάτι, διότι προφανώς υπήρξε μία θεσμοθέτηση προς την πολύ σωστή κατεύθυνση το ποσό της προσωρινής σύνταξης να αυξηθεί για τους μισθωτούς από 50% στο 80% και για τους ελεύθερους επαγγελματίες από 50% σε 70%. Θεωρώ ότι είναι εύλογο επειδή υπάρχει ένας τεράστιος χρόνος αναμονή για την έκδοση συντάξεων ιδίως των δημοσίων υπαλλήλων όπου καταβάλλεται ως προσωρινή σύνταξη το 50%. Αυτό να γίνει 80%. Σας ευχαριστώ πολύ.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής)**: Το λόγο έχει ο κ. Τζηκαλάγιας.

**ΖΗΣΗΣ ΤΖΗΚΑΛΑΓΙΑΣ**: Κύριε Πρόεδρε, το νομοσχέδιο που φέρνει το Υπουργείο Εργασίας είναι πολύ σημαντικό. Δεν πρέπει σε καμία περίπτωση να ξεχνάμε κάτω από ποιες συνθήκες έρχεται αυτό τον νομοσχέδιο. Το κύριο μέλημα όλων μας αυτή την περίοδο είναι η διαφύλαξη της υγείας, της σωματικής ακεραιότητας, ο αγώνας να κερδίσουμε τις ζωές μας και δεύτερο μέλημα είναι η διαβίωση.

Το νομοσχέδιο έχει δύο μέρη. Το ένα μέρος αφορά στα ασφαλιστικά θα λέγαμε. Το άλλο αφορά στο κοινωνικό μέρος. Αυτή η Κυβέρνηση που είναι αυτοδύναμη, ισχυρή Κυβέρνηση της Νέας Δημοκρατίας, με Υπουργό τον κύριο Βρούτση και πριν από χρόνια που ήταν πάλι Κυβέρνηση που ο κύριος συμμετέχων ήταν πάλι η Νέα Δημοκρατία, είναι υπερήφανη γι’ αυτά που έκανε στον τομέα της ασφάλισης. Με το πρόγραμμα «ΑΤΛΑΣ» είχαν δρομολογηθεί εκείνες οι προϋποθέσεις και αν δεν είχε παρεμβληθεί η διακυβέρνηση του ΣΥΡΙΖΑ των 4,5χρόνων, δεν θα βρισκόμασταν σήμερα σε αυτή την κατάσταση. Εκατοντάδες χιλιάδες συμπολίτες να ταλαιπωρούνται με τις εκκρεμείς συντάξεις. Από τον Ιούλιο του 2020 διασφαλίστηκε ότι από τη μια μεριά οι συντάξεις χηρείας όλων των ταμείων αλλά και του ΟΓΑ, μπαίνουν ψηφιακά. Έχουμε τη διαβεβαίωση του Υπουργού και δεν έχουμε κανένα λόγο να την αμφισβητούμε, ότι τέλος του 2021 όλες οι νέες συντάξεις θα βγαίνουν ψηφιακά. Μια μεγάλη κατάκτηση για τη χώρα μας.

Από την άλλη μεριά, ο όγκος των συσσωρευμένων συντάξεων, των εκατοντάδων χιλιάδων συντάξεων, που έγινε αυτό εξαιτίας της ανερμάτιστης πολιτικής στο ασφαλιστικό του ΣΥ.ΡΙΖ.Α., από το 2016 με τον νόμο Κατρούγκαλου, μέχρι το 2018, για δύο ολόκληρα χρόνια, όλοι οι υπάλληλοι είχαν κατεβάσει στυλό. Έτσι, υπάρχει αυτή η τεράστια συσσώρευση των φακέλων. Αλλά με τους ρυθμούς και τα μέτρα που πήρε το Υπουργείο Εργασίας, είμαστε βέβαιοι ότι σε ένα χρόνο μπορεί να λήξει και το θέμα των εκκρεμών συντάξεων.

Σε αυτό το νομοσχέδιο συνεχίζουμε την πίστη μας στην εργασία και την επιχειρηματικότητα. Γι’ αυτό και μειώνουμε τις ασφαλιστικές εισφορές που κάποτε ήταν 46,6, τις κατεβάσαμε στο 40,6 και τώρα θα κατέβει στο 36,6. Σαφώς και πιστεύουμε στην εργασία και ο ΟΑΕΔ είναι ένας ισχυρός πυλώνας του ασφαλιστικού μας συστήματος, που παίζει και θα συνεχίσει να παίζει ένα κυρίαρχο ρόλο στην ενίσχυση της επιχειρηματικότητας και στα προγράμματα για τους ανέργους.

Από εκεί και πέρα, στο κοινωνικό μέρος του νομοσχεδίου, λέμε πολλές φορές, ότι όταν έχουμε τέτοιες κρίσεις, όπως αυτή η τεράστια υγειονομική κρίση, δοκιμάζονται και δοκιμαζόμαστε όλοι μας. Κανένας, άσχετα τι δουλειά κάνει, τι μόρφωση έχει, σε τι εισοδηματική κατάσταση βρίσκεται, δεν κινδυνεύει λιγότερο ή περισσότερο από την προσβολή από μια λοιμώδη νόσο. Αλλά πάλι, δεν υπάρχει καμία αμφιβολία, ότι οι ευάλωτες ομάδες δοκιμάζονται περισσότερο. Γι’ αυτό και έρχεται η Κυβέρνηση, να αγκαλιάσει, να τείνει χέρι ανθρωπιάς και συμπαράστασης, στον άστεγο, στην κακοποιημένη γυναίκα, στο ορφανό παιδί, σε όλες αυτές τις ομάδες που δοκιμάζονται πολύ περισσότερο, είτε είναι μακροχρόνια άνεργοι, είτε είναι υπερήλικες ανασφάλιστοι. Κι είναι ένα θέμα αυτό, που πρέπει να μας φέρει ακόμα πιο κοντά, όλα τα κόμματα του δημοκρατικού συντεταγμένου τόξου. Γι’ αυτό καλούνται όλα τα κόμματα να υπερψηφίσουν, ιδιαίτερα αυτές τις διατάξεις που αφορούν τις ευάλωτες ομάδες. Περισσότερα ίσως πούμε στην κατ’ άρθρον ή στη β’ ανάγνωση του νομοσχεδίου.

Ευχαριστώ κύριε Πρόεδρε.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής):** Το λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ :** Ευχαριστώ, κύριε Πρόεδρε.

Από τη στιγμή που ο αριθμός των Ελλήνων που βιώνουν την ανεργία, την ανασφάλεια, τη φτώχεια και τελικά, την οικονομική εξαθλίωση, αυξάνεται διαρκώς, η προσπάθεια της Κυβέρνησης να τους καλύψει με «χαρτζιλίκια», είναι ανεπαρκής. Οι συνθήκες που βιώνουμε είναι δυσβάστακτες για πολλούς συμπολίτες μας και έχουν οδυνηρές συνέπειες.

Επί του νομοσχεδίου, τι να πρωτοπεί κανείς; Για την παράταση της αίτησης χορήγησης του επιδόματος γέννησης, που δίνεται αδιακρίτως σε όποιο παιδί γεννιέται στη χώρα μας; Και που υποτίθεται, ότι θα βοηθήσει στην υπογεννητικότητα, ενώ στην πραγματικότητα ακολουθεί τη λογική της επιδοματικής πολιτικής εις βάρος, μάλιστα, των Ελλήνων πολιτών; Ή για την κατά την βούληση του εκάστοτε Υπουργού Εργασίας και Κοινωνικών Υποθέσεων, επιλογή του Δ.Σ. του e-ΕΦΚΑ; Για να διοριστούν μερικά ακόμα δικά σας παιδιά, φυσικά. Μην αφήσετε κανέναν παραπονεμένο. Δίνετε 400 ευρώ σε δικηγόρους, μηχανικούς και οικονομολόγους, από χρήματα που οι ίδιοι έχουν πληρώσει, αντιμετωπίζοντάς τους σαν να είναι επαίτες. Για να μην θυμηθούμε τον τραγέλαφο της πρώτης καραντίνας με τα 600 ευρώ του Απριλίου. Εντάσσετε τους αστέγους στο Ελάχιστο Εγγυημένο Εισόδημα, χωρίς να ξεκαθαρίζετε αν θα πρόκειται μόνο για Έλληνες ή και για αλλοδαπούς. Παράλειψη ή δόλος;

Αδυνατούμε να κατανοήσουμε, επίσης, για ποιο λόγο, σε ότι έχει να κάνει με τα έσοδα του Κρατικού Λαχείου Κοινωνικής Αντίληψης, θα κατανέμονται και σε Μ.Κ.Ο.;

Επίσης, σχετικά με τα ασυνόδευτα ανήλικα που εισέρχονται με λαθραίο τρόπο στην Ελλάδα, είναι αδιανόητο να μεριμνάτε συνεχώς για τους λαθρομετανάστες, όταν οι Έλληνες πολίτες προσπαθούν να ορθοποδήσουν από τα συνεχή «χαστούκια» των κρίσεων, πρώτα της οικονομικής, ύστερα της υγειονομικής.

Για τα κέντρα κοινωνικής πρόνοιας και μονάδες φροντίδας ηλικιωμένων, λέτε ότι μπορεί να είναι κερδοσκοπικού ή μη χαρακτήρα και θα εφαρμόζονται εθνικά ή και συγχρηματοδοτούμενα προγράμματα και πράξεις για την ενίσχυσή τους. Γιατί τόση αγάπη στις Μ.Κ.Ο.; Με κάθε ευκαιρία τις εντάσσετε όπου μπορείτε.

Βεβαίως, δεν θα μπορούσαν να λείπουν και από το παρόν, οι φωτογραφικές διατάξεις, όπως για παράδειγμα, εκείνη της υποβοήθησης του έργου του ΕΚΚΑ, εις βάρος, φυσικά του κρατικού προϋπολογισμού.

Η επανένταξη των πληγέντων από την πανδημία του κορωνοϊού σε καθεστώς ρύθμισης ασφαλιστικών οφειλών, είναι επί της ουσίας, δώρον άδωρον. Συντελείται με την καταβολή της δόσης του μηνός Νοεμβρίου 2020, η οποία πρέπει να πραγματοποιηθεί μέχρι την τελευταία εργάσιμη ημέρα του ίδιου μήνα! Είμαστε σοβαροί; Δεν αντιλαμβάνεστε ότι το ανωτέρω χρονικό διάστημα είναι εξαιρετικά σύντομο, ενώ ακόμη βρισκόμαστε σε lockdown;

Για τον e-ΕΦΚΑ, όπως αναφέρθηκα και στην αρχή, ιδιαίτερα σε ό,τι έχει να κάνει με την συνέχιση της λειτουργίας των Διοικητικών Επιτροπών του σε περιπτώσεις διοικητική αναδιάρθρωσης ή μεταφοράς αρμοδιοτήτων Υπηρεσιακών Μονάδων, βλέπουμε την παροχή υπερβολικής εξουσίας στον εκάστοτε Υπουργό Εργασίας και Κοινωνικών Υποθέσεων.

Εκείνος θα αποφασίζει για τις Υπηρεσιακές Μονάδες, εκείνοςκαι για την σύσταση Τοπικής Υπηρεσίας του e-ΕΦΚΑ.

Ερωτηματικά προκαλεί και η κατάργηση της προκήρυξης πλήρωσης πενήντα μία (51) θέσεων ευθύνης επιπέδου Διεύθυνσης, χωρίς καμία περαιτέρω αιτιολόγηση.

Βλέπουμε επίσης και Ανάθεση σε ιδιώτες δικηγόρους και μηχανικούς εργασιών σχετικών με την κατοχύρωση εμπράγματων δικαιωμάτων του ΟΑΕΔ στο Κτηματολόγιο. Αυτό πρακτικά τι θα σημαίνει; Ότι θα πρέπει να βολευτούν μερικοί ακόμη. Ο ΟΑΕΔ δεν έχει δικηγόρους για να προχωρήσουν στην ως άνω εργασία; Και φυσικά δεν ορίζεται ούτε το ύψος των αμοιβών τους!

Επίσης, δεν ξεκαθαρίζεται στις περιπτώσεις παραχώρησης αδιάθετων και κενών κατοικιών από τον ΟΑΕΔ, αν αυτές θα διατίθενται και σε αλλοδαπούς. Είναι κάτι που πρέπει να διευκρινιστεί.

Εμείς στην ΕΛΛΗΝΙΚΗ ΛΥΣΗ το λέμε ξεκάθαρα: Οι Έλληνες χρειάζονται ουσιαστική στήριξη. Διαρκής απαίτηση είναι η εξασφάλιση ευκαιριών και η παροχή κινήτρων και όχι η στείρα επιδοματική πολιτική, η οποία σε πάρα πολλές περιπτώσεις δυστυχώς δεν λειτουργεί μόνον υπέρ των Ελλήνων.

Η πραγματική απάντηση στις σημερινές προκλήσεις, μπορεί να δοθεί μόνομε ολοκληρωμένη προσέγγιση. Με προσέγγιση, η οποία θα στηρίζεται σε πολιτικές και ενέργειες, που θα εμβαθύνουν και θα διευρύνουν την κοινωνική πολιτική του κράτους. Και ιδιαίτερα, ας μην ξεχνάμε και τους 600.000 συμπολίτες μας που βρίσκονται στο εξωτερικό και θέλουν να ενωθούν ξανά με την πατρίδα. Να αξιοποιηθούν δημιουργικά με την δημιουργία προϋποθέσεων, με στόχο την μελλοντική τους επιστροφή και σταδιοδρομία τους στην Ελλάδα.

Σας ευχαριστώ.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής) :** Κυρία Υπουργέ, παρακαλώ έχετε το λόγο.

**ΔΟΜΝΑ – ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων) :** Αγαπητοί συνάδελφοι, θα ήθελα να σας παρακαλέσω για κάτι. Νομίζω ότι είμαστε όλοι αρκετά ώριμοι. Αρκετά ώριμοι πολιτικά, αρκετά ώριμοι συμπεριφορικά, αρκετά ώριμοι κοινοβουλευτικά, αρκετά ώριμοι για να διαφωνήσουμε, όχι μόνο για να διαφωνούμε. Δεν υπάρχει στοιχείο, δεν υπάρχει ρύθμιση, δεν υπάρχει άρθρο μέσα στο νομοσχέδιο αυτό για το οποίο, νομίζω, να διαφωνούμε. Θα ήθελα, πραγματικά, να το σκεφθείτε και πριν καταψηφίσετε το οτιδήποτε, να τεκμηριώσετε την εναντίωσή σας πάνω σε οποιοδήποτε άρθρο.

Στο νομοσχέδιο μας δεν υπάρχει άρθρο με αρνητικό αντίκτυπο και τολμώ να πω ότι δεν υπάρχει και άρθρο ούτε καν με ουδέτερο αντίτυπο.

Ο Υπουργός μου με συντομία χρόνου, καθώς ακολουθεί και δεύτερη ανάγνωση και κατ΄ άρθρον συζήτηση, εξήγησε το εργασιακό και το συνταξιοδοτικό κομμάτι. Αφήστε με λίγο να διεισδύσω στο προνοιακό.

 Ξεκινώ με το εξής.

 Είναι ένα νομοσχέδιο το οποίο φέρνει ως τροπολογία τον διπλασιασμό της δόσης του ελάχιστου εγγυημένου εισοδήματος τον Δεκέμβριο για 482 χιλιάδες συμπολίτες μας. Οποιοσδήποτε συμπολίτης μας είναι δικαιούχος - και μάλιστα διευρύνουμε αυτήν τη δεξαμενή με το παρόν νομοσχέδιο - του ελάχιστου εγγυημένου εισοδήματος το Δεκέμβριο θα πάρει διπλή δόση. Δηλαδή, 482 χιλιάδες συμπολίτες μας που ανήκουν σε 257 χιλιάδες νοικοκυριά το Δεκέμβριο θα πάρουν διπλή δόση και αυτό γιατί;

 Γιατί πραγματοποιούμε μια βασική δέσμευσή μας ως προς την ικανοποίηση των πλέον ευάλωτων, ως προς τη βοήθεια των πλέον ευάλωτων. Όπως κάναμε το Μάιο έτσι κάναμε και φέτος. Όπως κάναμε το Μάιο του 2020 κάνουμε και τον Δεκέμβριο του 2020.

 Τι κάναμε το Μάιο;

 Ενισχύσαμε τους δικαιούχους ελάχιστου εγγυημένου εισοδήματος με παιδιά με έκτακτο επίδομα και τώρα παίρνουμε την ενίσχυση αυτή, την διευρύνουμε και σε ποσό αλλά και σε δικαιούχους και βοηθούμε όσο περισσότερο μπορούμε.

 Σας ζητώ να υπερψηφίσετε το νομοσχέδιο αυτό, γιατί είμαι εξαιρετικά αισιόδοξη. Αισιόδοξη γιατί είναι ένα νομοσχέδιο το οποίο φέρνει εις πέρας την ανακούφιση των ευάλωτων συμπολιτών μας, αλλά ακόμα περισσότερο την πρόληψη της ευαλωτότητας και την κοινωνική ένταξη ή κοινωνική επανένταξή τους.

 Είναι ένα νομοσχέδιο το οποίο έχει άμεσο, αλλά πολύ περισσότερο μακροπρόθεσμο αντίκτυπο και είναι ένα νομοσχέδιο με πολύ συγκεκριμένο, αλλά ακόμα περισσότερο οριζόντιο αποτύπωμα και ωφέλεια για τους συμπολίτες μας, ενα νομοσχέδιο που συνολικά καθιστά την πρόνοια ενεργητικά μοχλό για την προώθηση ουσιαστικών μεταρρυθμίσεων.

 Εδώ θα ήθελα να απαντήσω και σε κάποια από τα σχόλια τα οποία άκουσα από αρκετούς από τους Εισηγητές.

Λένε, ότι είναι ένα νομοσχέδιο επικοινωνιακό.

Όχι δεν είναι ένα νομοσχέδιο επικοινωνιακό.

Είναι ένα νομοσχέδιο το οποίο δεν έχει καμία μα καμία ρύθμιση χωρίς πολύ θετικό αντίκτυπο.

Είναι ένα νομοσχέδιο λέει το οποίο κάνει απλά νομοτεχνικές βελτιώσεις.

Όχι δεν είναι νομοσχέδιο το οποίο κάνει απλά νομοτεχνικές βελτιώσεις και ξέρετε και κάτι;

Δεν υπάρχει τίποτα μεμπτό με ένα νομοσχέδιο το οποίο κάνει απλά νομοτεχνικές βελτιώσεις. Εμάς όμως δεν κάνει μόνο νομοτεχνικές βελτιώσεις. Προχωρά πολύ παραπάνω. Προχωρά στο να θεσπίζει πράγματα, να θεσπίζει διαδικασίες οι οποίες σημαίνουν μονιμότητα των διαδικασιών αυτών. Σημαίνει, ότι βγαίνουν από τα κομμάτια του τακτικού προϋπολογισμού.

Τι κάνουμε για πρώτη φορά;

Θεσπίζουμε ρυθμιστικό πλαίσιο στα Κέντρα Δημιουργικής Απασχόλησης για πρώτη φορά. Το είπε ο κ. Μουλκιώτης από το ΠΑΣΟΚ πριν ότι υπάρχουν λέει το 1980.

Ξέρετε ότι για τα Κέντρα Δημιουργικής Απασχόλησης δεν υπάρχει ρυθμιστικό πλαίσιο το οποίο να διέπει κανένα;

 Δεν είναι νομοτεχνική βελτίωση, είναι ουσιαστική μεταρρύθμιση.

 Λέει, ότι είναι ελάχιστοι οι ωφελούμενοι από το νομοσχέδιο μας για αρχή όπως και στο προηγούμενο σχόλιο. Ποιο είναι το μεμπτό;

 Ποιο είναι το μεμπτό να υπάρχουν ελάχιστοι ωφελούμενοι;

 Και ένας ωφελούμενος να υπάρχει έχουμε καθήκον να κάνουμε νομοσχέδιο για αυτόν και ειδικά σε μια περίοδο σαν τώρα που υπάρχει πανδημία και Covid -19.

Λέει, όμως, ότι είναι ελάχιστοι, είναι 3.000 οι ωφελούμενοι από το νομοσχέδιο.

 Γιατί είναι 3.000;

Να σας πω πόσοι είναι;

Από τη ρύθμιση που περνάμε για Μονάδες Φιλοξενίας Ηλικιωμένων 13.000 ωφελούμενοι και 6.000 εργαζόμενοι. Από την ίδια ρύθμιση 13.000 οι φιλοξενούμενοι στις Μονάδες Φιλοξενίας Ηλικιωμένων και 6.000 εργαζόμενοι.

Για τα Κέντρα Κοινωνικής Πρόνοιας 2.000 εργαζόμενοι και 2.500 ωφελούμενοι.

Για τα Κέντρα Δημιουργικής Απασχόλησης 60.000 ωφελούμενοι.

Για τη στεγαστική συνδρομή 2.000 ωφελούμενοι.

Για τις αιτήσεις για υιοθεσίες και αναδοχή 2.000 ωφελούμενοι.

Για τα Κέντρα Διημέρευσης και Ημερήσιας Φροντίδας Παιδιών με Αναπηρία 6.000 ωφελούμενοι.

 Οπότε ένα γρήγορο άθροισμα όχι δημιουργικό, ένα ουσιαστικό γρήγορο άθροισμα των 13.000, των 3.000, των 6.000, των 2.000, των 60.000, των 2.000 και των 6.000 μας βγάζει 94.000 ωφελούμενους και όχι 3.000 από ένα νομοσχέδιο το οποίο φέρνουμε εν μέσω Covid-19, αλλά επιμένω ότι έχουμε καθήκον να φέρουμε νομοσχέδιο και για έναν ωφελούμενο.

Γρήγορα οι τέσσερις άξονες του νομοσχεδίου.

Πρώτον, ο άξονας Covid-19 και άμεσης ανακούφισης, γιατί σας είπα ότι έχουμε σαν άξονα την άμεση ανακούφιση αλλά και το μακροπρόθεσμο αποτύπωμα και αντίκτυπο. Είμαστε ένα κράτος, μία κυβέρνηση, ένα Υπουργείο Εργασίας και Κοινωνικών Υποθέσεων το οποίο μέσα στους μήνες του κορονοϊού έχει θεσπίσει πάντα σε συνεργασία με την αρμόδια Αρχή Λοιμωξιολόγων, αλλά και έχει υλοποιήσει τα αυστηρότερα πρωτόκολλα για την προστασία των πιο ευάλωτων συμπολιτών μας είτε σε δομές ανοικτής είτε κλειστής προστασίας και φιλοξενίας ευάλωτων ομάδων.

 Αυτό σημαίνει ότι σε απόλυτη και αγαστή συνεργασία με την Επιτροπή Λοιμωξιολόγων καταρτίσαμε Πρωτόκολλα Λειτουργίας, Πρωτόκολλα Προστασίας, Πρωτόκολλα Υγειονομικού Εξοπλισμού, Πρωτόκολλα Αερισμού, Πρωτόκολλα Εργαζομένων και πως αυτοί θα εργάζονται εντός αλλά και εκτός δομής τα οποία είναι τα αυστηρότερα σε όλη την Ευρώπη και σας το λέω μετά λόγου γνώσεως ότι είναι τα αυστηρότερα σε όλη την Ευρώπη, καθώς έχω μιλήσει τόσο με όλους τους ομολόγους μου στις χώρες αν θέλετε τις πιο κόκκινες, στην Ισπανία, στην Ιταλία, στη Γαλλία, στη Σουηδία, αλλά και με τους πρέσβεις μας εκεί στους οποίους ζήτησα βεβαίως να συλλέξουν τα στοιχεία για το πώς έχουν ανταποκριθεί εκεί τα κράτη πρόνοιας στο πρώτο κύμα που ξέρουμε ότι είχαν πολύ μεγάλη δυσκολία και πώς στο δεύτερο θεωρώντας εγώ η ίδια ότι στο δεύτερο κύμα θα έχουμε ανταποκριθεί με πολύ μεγαλύτερη αποτελεσματικότητα και σας λέω ότι έχουμε πάρει τα αυστηρότερα Πρωτόκολλα.

 Όμως δεν είμαστε εδώ μόνο για να παίρνουμε τα αυστηρότερα Πρωτόκολλα. Είμαστε εδώ για να βοηθούμε τους ωφελούμενους, τους εργαζόμενους, τις διοικήσεις, τις δομές για να τηρούν τα Πρωτόκολλα αυτά.

 Δεν είμαστε απλά ένα κράτος, μια κυβέρνηση, ένα Υπουργείο το οποίο θεσπίζει τα αυστηρότερα Πρωτόκολλα.

 Είμαστε ένα Υπουργείο το οποίο βοηθά και στην τήρησή τους και με το άρθρο μας για τις Μονάδες Φιλοξενίας Ηλικιωμένων και τα Κέντρα Κοινωνικής Πρόνοιας διασφαλίζουμε χρηματοδότηση για το υγειονομικό υλικό το οποίο χρειάζονται για να ανταποκριθούν στα αυστηρότερα Πρωτόκολλα τα οποία έχουμε ζητήσει.

 Αντίστοιχα στα Κέντρα Διημέρευσης και Ημερήσιας Φροντίδας τους ζητήσαμε για τους δύο μήνες της άνοιξης να λειτουργήσουν με δυναμικότητα 50% και τι κάνουμε;

 Ερχόμαστε και τους χρηματοδοτούμε σαν να είχαμε πληρότητα. Δηλαδή, ενώ τους ζητήσαμε να λειτουργούν με δυναμικότητα στο 50% , ερχόμαστε και τους χρηματοδοτούμε για το 100%. Βάζουμε – εάν θέλετε - βαθιά το χέρι μέσα στην τσέπη, γιατί καταλαβαίνουμε ότι τα έξοδά τους ήταν έξοδα τα οποία ανταποκρίνονταν στο 100% της λειτουργίας τους και δεν μπορούσαν να λειτουργήσουν αλλιώς.

Οπότε ναι, βάζουμε τα χειρότερα, τα αυστηρότερα και τα πιο ανελαστικά Πρωτόκολλα σε όλη την Ευρώπη, αλλά είμαστε εδώ για να βάλουμε το χέρι στην τσέπη όσο μπορούμε και να βοηθήσουμε τους ωφελούμενους, τους ευάλωτους και όλους τους συμπολίτες μας στις δομές αυτές για να ανταπεξέλθουν στα αυστηρότερα αυτά Πρωτόκολλα που έχουμε θέσει.

Προστασία παιδιού, πολύ σημαντικός άξονας. Έχουμε άλλωστε αύριο και την Παγκόσμια Ημέρα Προστασίας του Παιδιού, αλλά πέραν αυτού προφανώς είναι ένας άξονας τον οποίο και προσωπικά έχω πάρει πάνω μου με πολύ μεγάλη αγωνία.

Δημιουργούμε για πρώτη φορά - και επιμένω δεν είναι νομοτεχνική βελτίωση είναι ουσιαστική μεταρρύθμιση - ρυθμιστικό πλαίσιο για τα Κέντρα Δημιουργικής Απασχόλησης Παιδιών. Μιλάμε για φορείς λειτουργίας των ΚΔΑΠ, για τους όρους και τις προϋποθέσεις λειτουργίας τους που δεν εξειδικεύονται πουθενά, για τη διαδικασία αδειοδότησης των Κέντρων, για τον ανώτατο αριθμό ωφελούμενων, για τους απαιτούμενους χώρους ανά δομή, για τη στελέχωση των δομών.

Μιλάμε με απόλυτη αγωνία για το πώς θα τρέχουν οι δομές αυτές, καθώς φιλοξενούν κάθε χρόνο 60.000 και παραπάνω παιδιά και είναι δομές στις οποίες δίνουμε 110 εκατομμύρια κάθε χρόνο. Οπότε δεν είναι μικρή λεπτομέρεια. Είναι απόλυτη υποχρέωσή μας να διασφαλίσουμε ότι υπάρχει εύρυθμο πλαίσιο λειτουργίας των δομών αυτών.

 Αντίστοιχα στο κομμάτι της παιδικής προστασίας είδα την Αξιωματική Αντιπολίτευση να το ξεπερνά γρήγορα και να μη στέκεται με την ευαισθησία που θα ήθελα στη συγκεκριμένη διάταξη.

Ναι, δεν είναι μια διάταξη η οποία αλλάζει τον κόσμο, όχι δεν είναι. Είναι όμως μια διάταξη η οποία μπορεί να κάνει τη ζωή των οικογενειών πολύ καλύτερη. Πραγματικά πολύ καλύτερη και αυτό, γιατί μας έχει έρθει από πολλές οικογένειες οι οποίες έχουν οι ίδιες βιολογικό παιδί με αναπηρία ότι δεν μπορούν να υιοθετήσουν. Επειδή ο νόμος μέχρι πρότινος τους έλεγε ότι αν έχεις κάποιον συνοικούντα, το παιδί σου - ας πούμε - το οποίο δεν έχει καλή νοητική ή κινητική υγεία δεν μπορεί να υιοθετήσει.

Είχαμε περιπτώσεις οικογενειών με βιολογικά παιδιά με Σύνδρομο Ντάουν οι οποίες αποκλείονταν και από την υιοθεσία και από την αναδοχή.

 Ακούσαμε τις ίδιες τις οικογένειες, ακούσαμε το συνήγορο του πολίτη, ακούσαμε το συνήγορο του παιδιού. Ήταν μία απάνθρωπη θα πω ρύθμιση την οποία και αλλάζουμε.

Τώρα, πάλι προστασία παιδιού. Τι κάνουμε; Λέμε, ότι στο επίδομα το οποίο καθιερώσαμε στο τέλος του περσινού χρόνου για κάθε γέννηση 2.000 ευρώ ανά παιδί, ερχόμαστε και εκεί που οι οικογένειες που για καθαρά τεχνικούς λόγους ή και λάθη των ίδιων ή των υπηρεσιών δεν κατάφεραν να πάρουν το επίδομα των 2.000 ευρώ για κάθε γέννα μέσα στο χρονοδιάγραμμα το οποίο ορίζει ως νόμος, ερχόμαστε και δίνουμε παράταση. Δώσαμε το επίδομα αυτό, το θεσπίσαμε πολύ γρήγορα, εκταμιεύθηκε πάρα πολύ γρήγορα. Τα κάναμε όλα πάρα πολύ γρήγορα, αλλά υπήρχαν περιπτώσεις που για τεχνικούς λόγους, είτε λάθη των ίδιων των οικογενειών, είτε ακόμα περισσότερο σε αρκετές περιπτώσεις λάθη των υπηρεσιών των νοσοκομείων, δεν μπόρεσε να γίνει εκταμίευση. Οπότε λέμε, ότι το κράτος είναι εδώ, το δίνει αυτό το επίδομα, θέλει να δίνει αυτό το επίδομα και δεν είναι εδώ για να αποκλείσει κανέναν.

Τρίτος άξονας, αστεγία. Προστασία δηλαδή, των πλέον ευάλωτων συμπολιτών μας. Τι κάνουμε; Δύο ουσιαστικές μεταρρυθμίσεις.

Πρώτον. Επεκτείνουμε τους δικαιούχους του ελάχιστου εγγυημένου εισοδήματος, έτσι ώστε άστεγοι και κακοποιημένες γυναίκες να μπορούν να είναι δικαιούχοι του ελάχιστου εγγυημένου εισοδήματος. Μέχρι πρότινος τι σου έλεγε ο νόμος; Ότι όλοι οι συμπολίτες μας είναι εν δυνάμει δικαιούχοι για το ελάχιστο εγγυημένο εισόδημα. Όμως, αν ήσουν άστεγος ή αν ήσουν κακοποιημένη γυναίκα η οποία μένει σε προσωρινή δομή φιλοξενίας αστέγων ή κακοποιημένων γυναικών, δεν μπορούσες να το πάρεις. Έπρεπε, όπως είπε πολύ σωστά και Εισηγητής μας, είτε να επιλέξεις κρεβάτι και μαξιλάρι, είτε να επιλέξεις το ελάχιστο εγγυημένο εισόδημα. Δεν υπάρχει κανένα τέτοιο δίλημμα στη δική μας την πολιτική. Μπορείς βεβαίως, όπως και οι υπόλοιποι συμπολίτες σου, να πάρεις το ελάχιστο εγγυημένο εισόδημα. Γι’ αυτό καταθέτουμε αυτή τη νομοθετική ρύθμιση. Σας περιμένουμε όλους να συμφωνήσετε σε αυτήν, γιατί η δική μας κυβέρνηση και ελπίζω όλο μας στο κοινοβούλιο, δεν μπαίνεις σε τέτοιου τύπου διλήμματα.

Τελευταίος άξονας, απλούστευση διαδικασιών. Τι κάνουμε; Όχι νομοτεχνική βελτίωση. Για πρώτη φορά εντάσσουμε με νομοθετική ρύθμιση το επίδομα στεγαστικής συνδρομής ανασφάλιστων υπερηλίκων στον ΟΠΕΚΑ. Έτσι ώστε να αποφύγουμε όλα τα προβλήματα που είχαμε μέχρι πρότινος μιας και ήταν ένα επίδομα το οποίο έδιναν οι δήμοι που υπήρχε διπλό πρόβλημα. Το πρώτο ήταν ορισμένες συγκεκριμένες καθυστερήσεις, γιατί οι δήμοι κάνανε πάνω από ενάμιση χρόνο να εκκαθαρίσουν το επίδομα αυτό και πολλές φορές κατά το δοκούν κάποιοι δήμοι το βγάζανε και κάποιοι δήμοι δεν το βάζανε. Όχι. Είναι μια κυβερνητική πολιτική, είναι ένα οριζόντιο επίδομα. Για να διασφαλίσουμε το κομμάτι το ότι θα δίνεται εμπρόθεσμα και θα δίνεται σωστά και θα δίνεται σε όλους τους δικαιούχους, ερχόμαστε το νομοθετούμε και το δίνουμε κεντρικά.

Τέλος, θεσπίζουμε το ακατάσχετο σε όλα τα επιδόματα. Οριζόντια, όλα τα επιδόματα τα οποία βγαίνουν από τον ΟΠΕΚΑ, πρέπει να έχουν το ακατάσχετο και φαντάζομαι, ότι και εκεί όπως και στις υπόλοιπες διατάξεις δεν θα βρούμε καμία αντίρρηση.

Αγαπητοί συνάδελφοι. Ξαναλέω, έχουμε ένα νομοσχέδιο στο οποίο πραγματικά θέλω την υποστήριξη όλων των κομμάτων. Είναι ένα νομοσχέδιο για την ανακούφιση, αλλά πάνω όλα για την πρόληψη της ευαλωτότητας, την κοινωνική ένταξη και την κοινωνική επανένταξη. Είναι ένα νομοσχέδιο, που συνολικά καθιστά την πρόνοια ενεργητικό μοχλό για την προώθηση ουσιαστικών μεταρρυθμίσεων. Ευχαριστώ πολύ.

**ΛΙΟΥΠΗΣ ΑΘΑΝΑΣΙΟΣ (Προεδρεύων της Επιτροπής):** Ευχαριστούμε, κυρία Υπουργέ. Κύριε Μαρκόπουλε έχετε το λόγο για τη δευτερολογία σας.

**ΔΗΜΗΤΡΙΟΣ ΜΑΡΚΟΠΟΥΛΟΣ (Εισηγητής της Πλειοψηφίας):** Μερικές επισημάνσεις. κυρία Φωτίου, παρά τις πολλές υπαρκτές διαφωνίες, οφείλω να αναγνωρίσω, ότι είσαστε ένας άνθρωπος με κοινωνική ευαισθησία και γι’ αυτό το λόγο ξεκίνησα και την εισήγησή μου σήμερα ως εισηγητής της πλειοψηφίας. Με την ανάγκη κάπου να υπάρξει μια συναίνεση. Εδώ πέρα λοιπόν, δεν μπορώ να δεχθώ τα όσα κυνικά ίσως και μικρόψυχα πράγματα ακούσαμε από ένα μέρος των ομιλητών, για ένα νομοσχέδιο στο οποίο δεν χωρά διαφωνία. Και πραγματικά είναι κρίμα, σε πράγματα τα οποία μπορούμε να συμφωνήσουμε, να συναινέσουμε, να προχωρήσουμε, να κλείσουμε ίσως να πουλήσουμε και το τραύμα το οποίο άνοιξαν οι ιδεοληπτικές κατά τη γνώμη μας προσεγγίσεις της αριστεράς στο θέμα του πολυτεχνείου, να τα χαλάσουμε.

Θα πω κάτι. Θεωρώ, ότι η τοποθέτησή σας ως προς τον ΟΑΕΔ, ότι απομειώνουμε το έργο του ΟΑΕΔ και ότι στοχεύουμε στο να τον καταστρέψουμε και να τον στρέψουμε σε ιδιωτικά κεφάλαια, είναι λάθος. Είναι λάθος και εδράζεται σε εντελώς λανθασμένα στοιχεία. Ξεκαθαρίσαμε, και εγώ στην εισήγησή μου και ο Υπουργός και η Υφυπουργός, πως σε ότι αφορά στη μείωση κατά 3,9% των ασφαλιστικών εισφορών, δεν θα υπάρξει αρνητικό αποτύπωμα στην δράση και λειτουργία του ΟΑΕΔ. Κι αυτό γιατί θα επιχορηγηθούν αυτά τα κεφάλαια από τον κρατικό προϋπολογισμό. Γιατί είπατε πράγματα τα οποία δεν στέκουν; Είναι κάθετο αυτό. Να σας πω και κάτι; Ελεγχόμαστε. Είμαστε εδώ για να ελεγχθούμε.

Επίσης. Σας δίνει εδώ η κυρία Μιχαηλίδου, η αρμόδια Υφυπουργός για τα κοινωνικά θέματα κάποια νούμερα. Γιατί επιμένετε σε 3.000 επωφελούμενους; Τη στιγμή που με έναν κάθετο, οριζόντιο, απόλυτα δεσμευτικό τρόπο, η αρμόδια Υφυπουργός επίσημα εδώ, έρχεται και μιλάει για 94.000 ωφελούμενους και ενδεχομένως, θα το δούμε στην πορεία, ενδέχεται να είναι και παραπάνω. Εδώ ξέρετε κυρία Φωτίου και το γνωρίζετε καλά γιατί έχετε την εμπειρία και το σέβομαι αυτό, πως ότι λέγεται είναι δεσμευτικό.

Επίσης, κάποιοι υποτιμούν σαν κάτι εντελώς μικρό, σαν κάτι ίσως λίγο περιττό, τους άστεγους, τα θύματα της οικογενειακής βίας, τα κοινωνικά δράματα, γιατί μας έχετε κάνει πολλές παραφωνίες ως αριστερά το τελευταίο διάστημα. Δεν κρύβω, ότι ένα μέρος της πληθυντικής αριστεράς έδρασε αντικοινωνικά και με μεγάλη ανευθυνότητα, αλλά αυτό είναι μια άλλη συζήτηση και αναφέρομαι στο Κ.Κ.Ε. και στο ΜέΡΑ25 καθώς και σε εσάς που εν μέρει κλείσατε το μάτι. Τέλος πάντων, πήρατε μια άλλη στάση στο τέλος, αλλάξατε τα πράγματα. Όμως είναι δυνατόν να συζητάμε τώρα για ανθρώπους που δεν έχουν στέγαση, για γυναίκες, που θυμάμαι το φεμινιστικό κίνημα της δεκαετίας του 80 στο οποίο η αριστερά την τότε εποχή είχε πολύ μεγάλη συμμετοχή, και αυτή τη στιγμή ενώ έρχεται μια τομή – και πραγματικά συγχαίρω τη Δόμνα Μιχαηλίδου που ως γυναίκα, νέα γυναίκα έρχεται να κάνει τέτοια τομή- καθόμαστε τώρα και διυλίζουμε τον κώνωπα για μία μεταρρύθμιση εξαιρετική. Έρχονται άνθρωποι οι οποίοι δεν είχαν πρόσβαση, δηλαδή τους έβαζε το σύστημα να διαλέξουν αν θα πάρουν το επίδομα ή αν θα μείνουν να έχουν ένα μαξιλάρι κάπου να κοιμηθούν και να τους παρέχουμε και τα δύο. Είναι μικρή μεταρρύθμιση αυτή η κυρία Φωτίου; Και για όλους τους αγαπητούς Εισηγητές.

Υιοθεσία. Ένα τεράστιο ζήτημα και σας το λέω με μια πραγματική ευαισθησία. Θέλω να το πιστέψετε αυτό. Επειδή τυχαίνει και έχω προσωπικό οικογενειακό παράδειγμα στη στενή δική μου οικογένεια, οικογένειας η οποία μεγαλώνει άνθρωπο με την τεράστια αγωνία τι θα γίνει αυτό το παιδί όταν θα πεθάνουν. Δεν πρέπει να συμφωνήσετε; Αυτό πραγματικά το περιμένω. Και πραγματικά έχω την ελπίδα, ότι μέχρι τέλους, μέχρι την επόμενη βδομάδα θα δούμε μία στάση σε εσάς. Οι οικογένειες που έχουν παιδιά τα οποία έχουν μεγάλα προβλήματα, δεν πρέπει να έχουν την ευχέρεια της υιοθεσίας; Οικογένειες οι οποίες έχουν παιδιά τα οποία έχουν προβλήματα, να μην μπορούν να υιοθετήσουν και ουσιαστικά να πεθαίνουν καθημερινά από το άγχος; Σας το λέω ειλικρινά σαν άνθρωπος με τέτοιο πρόβλημα μέσα στην οικογένεια μου. Δεν θέλω να το παίξω Νίκος Ξανθόπουλος, αλλά είναι μια πραγματικότητα. Άνθρωποι οι οποίοι φτάνουν στα 60-70-80 τους έτη και ξέρουν ότι σε λίγο καιρό ενδεχομένως θα αποδημήσουν και δεν ξέρουν αν αυτά τα παιδιά θα βρεθούν στο δρόμο;

Επειδή, το ξέρω απόλυτα, κι εδώ μπορεί να σας το επιβεβαιώσει και η κυρία Μιχαηλίδου, επιλύει αυτό, και παρακαλώ, για ένα τέτοιο θέμα ευαίσθητο να μην «στήνουμε» εδώ επικοινωνιακή πομφόλυγα, μία επικοινωνιακή δράση. Σας παρακαλώ πολύ! Σας σέβομαι και σας εκτιμώ. Σας σέβομαι απόλυτα και θέλω να το πιστέψετε αυτό.

Δεν σέβομαι, όμως, τον κύριο Πολάκη, ο οποίος για ένα άτομο με ειδικές ανάγκες- ο κύριος Πολάκης- θυμόσαστε το μπούλινγκ το οποίο άσκησε στο κύριο Κημπουρόπουλο; Δε δεχόμαστε, λοιπόν, σε μία τέτοια νομοθετική ρύθμιση να μας «κουνάτε» ως ευαίσθητοι «το δάχτυλο» όταν θυμόμαστε τον κύριο Πολάκη, τον χυδαίο, απαράδεκτο, κύριο Πολάκη, ο όποιος πολάκοις έχει κάνει επιθέσεις, να μιλάει και να μιλάτε ως κόμμα, όταν είχε κάνει την επίθεση, την ανοίκεια επίθεση στον κύριο Κημπουρόπουλο, να σεβαστείτε τις οικογένειες των ανθρώπων που έχουν άτομα με ειδικές ανάγκες, το δικαίωμά τους να υιοθετήσουν, το δικαίωμα των παιδιών να βρούνε υγιείς οικογένειες και να ντρέπεστε ως πολιτική παράταξη για το αίσχος του Παύλου Πολάκη, το οποίο θα σας το θυμίζουμε. Και δεν είναι προσωπική μομφή, κυρία Φωτίου, σε σας είναι προσωπική μου με τον κύριο Πολάκη, τον οποίο ανεξέλεγκτα τον έχετε αφήσει.

Συνεχίζω με το ΚΚΕ. Ακούσαμε τις προτάσεις του ΚΚΕ. Πιο πολύ νομίζω ότι ήταν ένα ρετρό των τελευταίων ημερών. Θυμηθήκαμε τι έγινε, θυμηθήκαμε, πως πήγαν κάποια πράγματα.

Ολοκληρώνω, γιατί δεν θέλω να πάρω πολύ χρόνο. Μηχανικοί, δικηγόροι, έχουμε τους οικονομολόγους, θα δούμε και άλλα πράγματα γιατί είμαστε ημέρες θα έχουμε την ευκαιρία να συζητήσουμε, ο ΣΥΡΙΖΑ τους κατέστρεψε και δεν το λέω εγώ. Το πολιτικό αποτέλεσμα έδειξε ότι η μεσαία τάξη σας έστρεψε την πλάτη. Να σας θυμίσω το «κίνημα της γραβάτας»; Να σας θυμίσω, το πώς τους διέλυσε ο νόμος Κατρούγκαλου; Ερχόμαστε, λοιπόν, εδώ να δώσουμε, να προσφέρουμε, να στηρίξουμε όσο μπορούμε να σταθούμε σε αυτές τις κοινωνικές ομάδες. Εσείς, με τις πολιτικές τις δικές σας τις ιδεοληπτικές, ήσασταν εκείνοι οι οποίοι διέλυσαν τη μεσαία τάξη. Κυρία Φωτίου- και παρακαλώ και για όλους τους συναδέλφους να μην είναι μονομερής και για τους υπόλοιπους Εισηγητές των κομμάτων- η μεσαία τάξη είναι η οποία αποφάσισε ότι η Ν.Δ. είναι η πολιτική δύναμη εκείνη η οποία πρέπει να πάρει τα πράγματα στα χέρια της για να λύσει προβλήματα.

Ερχόμαστε, λοιπόν, εδώ να δώσουμε «ζεστό» χρήμα και να μειωθούν οι ασφαλιστικές εισφορές. Ποιον ΟΑΕΔ διαλύει αυτή η κατεύθυνση; Είναι δυνατόν να συζητάμε αυτή τη στιγμή που δοκιμάζεται η μέση ελληνική οικογένεια, εάν πρέπει να μειωθούν ή όχι κατά 3,9 μονάδες οι ασφαλιστικές εισφορές; Και ποιοι είμαστε αυτοί που το λέμε; Είμαστε εκείνοι που πάλι 6 μονάδες είχαμε ρίξει τις ασφαλιστικές εισφορές στη διάρκεια του 2012-2014 και πάλι με τον Γιάννη Βρούτση, τον οποίο καταλαβαίνουμε, γιατί στοχοποιείτε, και πάλι ο Γιάννης Βρούτσης, έρχεται εδώ πέρα να μειώσει τις ασφαλιστικές εισφορές επ’ ωφελεία του Έλληνα εργαζόμενου, του Έλληνα απασχολούμενου για να δώσει ανάσα.

Κοιτάξτε να δείτε και ολοκληρώνω και ζητώ συγγνώμη για την ανοχή σας, το να λέμε λόγια είναι το εύκολο, το να κάνουμε πράξεις είναι το δύσκολο. Θα πρέπει να μάθετε ότι η νέα πολιτική κουλτούρα του Κυριάκου Μητσοτάκη και του Υπουργικού του Συμβουλίου είναι αυτό που θα το συνοψίσω στο ότι δεν «είμεθα οι άνθρωποι των λόγων». Θέλετε δεν θέλετε είμαστε οι άνθρωποι των έργων και των μεταρρυθμίσεων τις οποίες απαρέγκλιτα, όπως δεσμευτήκαμε προεκλογικά, θα έρθουμε να εφαρμόσουμε.

Ευχαριστώ πολύ.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής):** Το λόγο έχει η κυρία Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Κύριε Πρόεδρε, να ακούσω τώρα ότι νοιάζεται για τα μεσαία στρώματα, η Ν.Δ. και για τους επιστήμονες, ειδικά για τους επιστήμονες, που τους γελοιοποίησε και τους εξαπάτησε; Αυτό να ακούσαμε σήμερα; Να ακούσουμε, ότι τα μεσαία στρώματα τα οποία σήμερα, γιατί δεν το έχετε καταλάβει φαίνεται καθόλου, είναι αυτά τα οποία φτωχοποιούνται ραγδαία; Ραγδαία. Γιατί ακριβώς η πανδημία «χτυπάει» τα μεσαία στρώματα. Και όταν εμείς προτείνουμε το Εισόδημα Έκτακτης Ανάγκης, αφορά και τα μεσαία στρώματα που φτωχοποιούνται. Δεν αφορά τους ελάχιστους σχετικά που βρίσκονται στην ακραία φτώχεια. Αυτά τα 54 εκατομμύρια που εμείς θεωρούμε ότι δίνετε, πείτε μας αν δώσετε παραπάνω, για το ένα παραπάνω ελάχιστο εγγυημένο εισόδημα που θα δώσετε στις 256.000 οικογένειες. Γι’ αυτό εμείς προτείνουμε το εισόδημα έκτακτης ανάγκης.

Το εισόδημα έκτακτης ανάγκης δεν κοιτάει τα εισοδήματα της περσινής χρονιάς, κοιτάει μόνο εάν έχει υποστεί μείωση των εισοδημάτων λόγω πανδημίας. Κοιτάει μόνο, αν ένας από τα μέλη σου είναι από εκείνες τις κατηγορίες που δεν πήρε καμία βοήθεια από το κράτος. Και τότε έρχεται και σου δίνει 400 ευρώ τον πρώτο δικαιούχο, 200 ευρώ για τον επόμενο ενήλικα και από 100 ευρώ για το κάθε παιδί. Εδώ, δίναμε κάθε χρονιά μέρισμα πάνω από 800 εκατομμύρια και εσείς δίνετε 54 τώρα; Για τη φοβερή κοινωνία που χειμάζεται; Αυτό μας λέτε; Το εισόδημα έκτακτης ανάγκης θα στοιχίσει όσο ένα κοινωνικό μέρισμα. Αυτό να δώσετε τώρα και γι’ αυτό σας καταθέτουμε την τροπολογία.

Ο κ. Βρούτσης μας είπε, ότι άρχισε με αυτά τα φοβερά συστήματα, της ΕΡΓΑΝΗΣ, του ΗΛΙΟΥ και του ΑΤΛΑΝΤΑ, να αντιμετωπίζει την ανεργία και να μειώνεται η ανεργία επί των ημερών του. Πόσο να αντέξει κανείς; Μας παρέδωσε, ο κ . Βρούτσης, ένα 1.200.000 ανέργους δηλαδή, 26% την ανεργία. Του την παραδώσαμε στο 16%, δηλαδή, 10 μονάδες κάτω και σήμερα ανεβαίνει ξανά η ανεργία ραγδαία. Πάλι τα ίδια θα μας θα τα φτάσει. Μας παρέδωσε, ο κ. Βρούτσης, 700.000 εξαθλιωμένους ανθρώπους, σε ανθρωπιστική κρίση, είχε φροντίσει, όπως υπερηφάνως λέει, να δώσει το ελάχιστο εγγυημένο εισόδημα σε 30.000 εξ αυτών. 30.000! Φέρτε μου κάποιο στοιχείο που να λέει, ότι είχατε φροντίσει για παραπάνω.. Και μάλιστα εμείς το δώσαμε αυτό, που είχε εκείνος φροντίσει τις 30.000 γιατί το είχε φροντίσει αργά. Δηλαδή, τον Οκτώβριο του 2014 για τις 30.000. Δώσαμε το ΚΕΑ λοιπόν το Κοινωνικό Εισόδημα Αλληλεγγύης, που το μετονομάζετε τώρα σε Ελάχιστο Εγγυημένο Εισόδημα, αλλά στο μισό νομοσχέδιό σας, οι διατάξεις που φέρνετε μιλάνε για ΚΕΑ, για Κοινωνικό Εισόδημα Αλληλεγγύης. Άρα, τι ακριβώς μας φέρατε σήμερα; Για δείτε τις διατάξεις και αν είναι να τις διορθώσετε. Αλλά δεν μπορείτε να τις διορθώσετε.

Συνεχίζουμε παρακάτω. Γιατί είναι πράγματα τα οποία είναι ακατάληπτα πραγματικά . Εντάξει, έχει όρια η προπαγάνδα, έχει όρια η λίστα Πέτσα, και όλα τα ΜΜΕ που επαναλαμβάνουν το ίδιο σκονάκι, αλλά ο λαός το βλέπει στην τσέπη του. Μην έχετε τόσο μεγάλη έπαρση. Μην έχετε, σας συμβουλεύω, για καλό. Μην έχετε τέτοια έπαρση. Τα βλέπει ο λαός.

Κάνετε μεταρρυθμίσεις, πραγματικά, στην πρόνοια συγκλονιστικές; Κάναμε όλη την πρόνοια ψηφιακή. Σας παραδώσαμε όλη την πρόνοια ψηφιακή για να σταματήσει το «πελατειακό» αλισβερίσι, οι «πελατειακές» σχέσεις όλη την πρόνοια, για πρώτη φορά, ψηφιακή και για να αποκτήσουν οι Έλληνες πολίτες αξιοπρέπεια. Κάνετε αναθεώρηση της προνοιακής πολιτικής με τις αποσπασματικές θετικές διατάξεις για 3000 ευάλωτα άτομα; Δεν το υποτιμώ, δεν υποτιμώ! Αλλά αυτός είναι ο λογαριασμός. Με συγχωρείτε, κυρία Υπουργέ. Βάζετε όλα τα ΚΔΑΠ στο λογαριασμό που είναι 60.000 και τόσα σας παραδώσαμε; Οι ωφελούμενοι: τόσα σας παραδώσαμε; Όμως, 110 εκατομμύρια δίναμε και εμείς.

Βάζετε αυτά, ότι είναι μεγάλη μεταρρύθμιση; Εξήντα χιλιάδες άτομα και οι εργαζόμενοί τους; Μισό λεπτό, κυρία Υπουργέ, άμα θέλετε αριθμητική θα την κάνουμε. Βάζετε μία ρύθμιση η οποία είναι ακόμη αδιευκρίνιστη και θα σας ρωτήσω για πολλά πάνω σε αυτή τη ρύθμιση για το τι θα κάνετε ακριβώς για ενίσχυση φιλοξενούμενων αναπήρων και ηλικιωμένων σε διάφορες δομές ως προς το τι θα τους δώσετε ένα επίδομα, voucher, δεν έχω καταλάβει, για μέτρα προστασίας. Πολύ καλά θα κάνετε. Θα τους προσθέσετε και αυτούς στα φοβερά μέτρα που κάνετε; Με συγχωρείτε, αυτό έπρεπε να το έχετε κάνει εδώ και τόσο καιρό. Εδώ και τόσο καιρό σας έχουμε αφήσει ένα «κάρο» λεφτά, σας δίνει η Ευρωπαϊκή Ένωση πολλά λεφτά και δεν έχετε κάνει τίποτε. Γι’ αυτό πεθαίνουν νέοι άνθρωποι στα γηροκομεία. Αυτό που είδαμε από τον Αύγουστο και εδώ να πεθαίνουν οι άνθρωποι στα γηροκομεία, είναι ακριβώς, γιατί δεν δώσατε εγκαίρως, αυτά ακριβώς τα μέσα τα οποία θα απέτρεπαν τη διάδοση. Άρα, κυρία Υπουργέ από τις 94.000 που μας είπατε ήδη να αφαιρέσουμε τις 80.000, τουλάχιστον από αυτές τις δύο κατηγορίες, δηλαδή από τα ΚΔΑΠ και από όλους τους υπόλοιπους που είπα μόλις τώρα. Και βεβαίως θα αρχίσω να αφαιρώ και τους υπόλοιπους, γιατί δεν είναι αυτά τα μέτρα αυτού του νομοσχεδίου.

Αφού θέλετε, λοιπόν να ξέρετε αυτή τη στιγμή, κάνετε και κάτι ακόμη, γιατί, πράγματι ο κύριος Μαρκόπουλος δεν καταλαβαίνει τι ψηφίζει και τι υποστηρίζει. Λέει ότι «είναι αναθεώρηση της προνοιακής πολιτικής» ότι θα υπάρχει το πρόγραμμα «στέγαση και εργασία» για τους άστεγους, σωστά; Αυτό υπήρχε με ΚΥΑ. Δυόμιση σελίδες ΚΥΑ στην Εφημερίδα της Κυβέρνησης. Αυτό το υλοποιήσαμε εμείς και απλά εσείς το κάνετε νόμο, το κάνετε νόμο. Είναι ντροπή και νομίζετε ότι κάνετε κάτι καινούργιο.

Το δεύτερο, άλλη ΚΥΑ. Όλο το επίδομα στέγης για τους υπερήλικους ανασφάλιστους, κύριε Μαρκόπουλε, το έδινε ο ΟΠΕΚΑ με ΚΥΑ. Τι φαντάζεστε; Ότι επειδή το κάνετε νόμο είναι καινούργιο; Για προσέξτε καλά, γιατί θα φέρω όλες τις ΚΥΑ, προφανώς, οι οποίες προϋπάρχουν.

 Λέτε ας πούμε ότι μετατρέπετε, τα λανσάρετε, λοιπόν, όλα αυτά ως νέα μέτρα και λέτε χωρίς ντροπή ότι είναι φοβερό το ότι αντί να δώσετε, χωρίς να υπάρχει και κανένα, καμία κομπορρημοσύνη, το επίδομα γέννας για όσους συμπολίτες μας ,λόγω πανδημίας, δεν έκαναν την αίτηση εγκαίρως. Μας λέτε ότι κάνετε κάτι φοβερό τώρα που δίνετε το επίδομα γέννας για το 2020;Για το 2020, κυρία Υπουργέ; Δεν είναι προφανές ότι το παιδί γεννήθηκε και όλοι το ξέρουνε, όλοι το ξέρουνε. Μπορούσε να βγάλει μία ΚΥΑ, μια ΥΑ, ο,τιδήποτε να κάνει και αντ’ αυτού μας φέρνει νόμο για τα προφανή.

 Και δεν κατάλαβα. 360.000 εκκρεμούσες συνταξιοδοτικές αποδοχές, δηλαδή κύρια, επικουρική και εφάπαξ που εκκρεμούν σήμερα και σας τα λέει η Ευρωπαϊκή Ένωση, γιατί τις κρύβατε τόσους μήνες και τώρα μας κουνάτε τον ΑΤΛΑΝΤΑ; Γιατί τις κρύβατε τόσους μήνες και δεν τις δίνατε ούτε στην Επιτροπή στη Βουλή; Τι σας παραδώσαμε και πόσο αυξήσατε τις εκκρεμούσες συντάξεις; Τι είναι αυτά που λέτε, ακριβώς;

Δεν υπάρχει άρθρο με αρνητικό ή ουδέτερο αντίκτυπο. Αυτό θα το δούμε, κυρία Μιχαηλίδου. Όταν 51 θέσεις διευθυντικές τις ακυρώνετε, που έχουν προχωρήσει οι κρίσεις, για να βάλετε τους δικούς σας ανθρώπους, πελατειακά εντελώς και κομματικά παιδιά; Αυτό νομίζετε;

 Kάνετε αυστηρά πρωτόκολλα προστασίας. Μάλιστα. Kάνατε, αλλά αργά και δεν κάνατε ούτε τα rapid test,δεν κάνατε αυτά που έπρεπε και ακόμη δεν τα κάνετε στις δομές με ηλικιωμένους και γι’ αυτό έχουμε αυτή την τραγωδία, ότι όπου μπαίνει ο ιός, σε δομή ηλικιωμένων, τη θερίζει.

Για πρώτη φορά, κάνετε πλαίσιο λειτουργίας προστασίας του παιδιού, σοβαρά; Αυτή όλη την ιστορία που έλεγε ο κύριος Μαρκόπουλος ότι τι θα γίνει ο γονιός που σκέφτεται ότι θα πεθάνει και έχει παιδί με αναπηρία; Δεν ξέρετε ότι προβλέψαμε 150 Στέγες Υποστηριζόμενης Διαβίωσης για να βάλει το παιδί του εκεί ο γονιός αυτός, ΣΥΔ και ΣΑΔ, Στέγες Υποστηριζόμενης Διαβίωσης και Ανεξάρτητης Διαβίωσης από τα ΕΣΠΑ και ότι ο Υπουργός, ο Άδωνις Γεωργιάδης, ο Υπουργός σας το πάγωσε; Όπως μας δήλωσε στην επίκαιρη ερώτηση που κάναμε. Πάγωσε 150 Στέγες Υποστηριζόμενης Διαβίωσης που είχαμε εμείς εξασφαλίσει από τα ΕΣΠΑ και το πάγωσε και μας το είπε υπερηφάνως, γιατί ο λαός έβγαλε τη Νέα Δημοκρατία Κυβέρνηση και εμάς δεν μας έβγαλε. Και θα φέρω, ακριβώς. Δεν καταλαβαίνετε, κύριε Μαρκόπουλε. Είναι μικρά σπιτάκια με δύο, τρία και τέσσερα άτομα. Αφήστε το να χαρείτε. Πρώτα να διαβάσετε και μετά να μιλάτε. Σας παρακαλώ πολύ.

Για την αστεγία το μεγάλο πρόβλημα είναι και οι άστεγοι στους δρόμους. Για αυτούς, εμείς εξασφαλίσαμε το ΚΕΑ, για τους άστεγους στο δρόμο και αυτοί το παίρνουν το ΚΕΑ, δηλαδή το ελάχιστο εγγυημένο εισόδημα. Άρα αυτή τη στιγμή, αυτό που γίνεται, αυτό που περνάνε, είναι για τους άστεγους και τις κακοποιημένες γυναίκες που είναι μέσα σε κλειστές δομές. Θετικό, αλλά μην κάνετε όλη αυτή τη φασαρία, γιατί δεν αντιστοιχεί στη μεγάλη τραγωδία του ελληνικού λαού, αυτό που περνάει αυτή τη στιγμή. Δεν αντιστοιχούν αυτές οι κομπορρημοσύνες. Είναι μεγάλες κομπορρημοσύνες και μας ακούει ο λαός.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής):** Τον λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κυρία Υπουργέ, επειδή αναφερθήκατε σε αρκετά σημαντικά ζητήματα θα έχουμε την ευκαιρία να μιλήσουμε και να αναφερθούμε περεταίρω σε αυτά.

Θα έλεγα ότι στο πρόγραμμα «Στέγαση και επανένταξη στην εργασία», αυτό το πρόγραμμα θεμελιώθηκε και λειτούργησε ως πιλοτικό πρόγραμμα το 2014 και είχε ετήσιο προϋπολογισμό 10 εκατομμύρια τα οποία διατέθηκαν στο ΕΙΕΑΔ, προκειμένου να γίνει η υλοποίηση, λέω ΕΙΕΑΔ, το οποίο, υπενθυμίζω σε όλους και όλους ότι ήθελε ο κύριος Μητσοτάκης να το καταργήσει τότε και δεν καταργήθηκε τελευταία στιγμή έπειτα από παρεμβάσεις. Να μιλάμε και να ξέρουμε και πως είναι η ιστορική αλήθεια.

Η θετική ρύθμιση που φέρατε, κυρία Υπουργέ στη συνέχεια ήταν πιλοτικό πρόγραμμα. Όταν τα πιλοτικά προγράμματα ήταν δέκα εκατομμύρια τώρα πάμε στα πέντε. Δεν ξέρω εάν και κατά πόσον μπορεί να υπάρξει λογική σ’ αυτό το θέμα, θα θέλαμε την απάντησή σας, όμως το βάζω ως ζήτημα, το θέτω ως ζήτημα ουσίας ουσιαστικά το θέμα.

Το άλλο ζήτημα τώρα, κύριε Μαρκόπουλε, το θέμα με την κυρία Φωτίου που υπήρχε αυτή η αντίδραση. Να πούμε ότι πιλοτικά, επίσης, όταν ήταν Υφυπουργός ο κύριος Κεγκέρογλου είχε κάνει μια πιλοτική διαδικασία, η οποία μέχρι το 2015, δυστυχώς δεν προχώρησε. Υπήρχε κάτι, δεν είναι ξαφνικό που ήρθε σήμερα. Υπήρχε κάτι το ταπεινωτικό, είχε ουσία, ήταν αποτελεσματικό και στην πορεία, βεβαίως με καθυστέρηση, όμως, κυρία Φωτίου για κάποιο διάστημα υλοποιήθηκε στην συνέχεια.

Όσον αφορά στον κ. Υπουργό ο οποίος αποχώρησε, κυρίες και κύριοι συνάδελφοι, εγώ διέκρινα έναν έκδηλο εκνευρισμό, ίσως και μία αμηχανία σε σχέση με την τοποθέτηση του και σε σχέση με την αναφορά στο Κίνημα Αλλαγής. Θα πω στη συνέχεια κάποια πράγματα. Ήθελα, όμως, να πω, κύριε Υπουργέ, και τέθηκε ένα μείζον ερώτημα, διάρκεια της μείωσης των ασφαλιστικών εισφορών 31/12/2021. Τέθηκε ένα ερώτημα. Εύλογο, σήμερα είναι η πρώτη ημέρα που συζητάμε στην Επιτροπή και πρέπει να δούμε πώς προχωράμε. Κύριε Υπουργέ, μετά το 2021, την 1/1/2022 τι γίνεται; Αυτή ήταν η ερώτηση, δεν ήταν ρητορική, ήταν η ερώτηση και περιμένω να απαντήσει. Σιώπησε ο Υπουργός, σιώπησε η κυβέρνηση. Μα, γιατί το λέτε αυτό! Το λέμε αυτό και δεν το λέμε έτσι, διότι όταν γίνεται αυτή η κίνηση που σημαίνει ότι είναι σε βάρος πόρων του ΟΑΕΔ και θα εξηγήσω στη συνέχεια γιατί τα έγγραφα λένε άλλα πράγματα. Υπάρχει κάποια αναλογιστική μελέτη και λέει ότι θα υπάρχει βιωσιμότητα περαιτέρω μετά από αυτήν τη διαδικασία στον ΟΑΕΔ και στα προγράμματα του; Εάν υπάρχει αναλογιστική μελέτη, ας μας έρθει. Εάν δεν υπάρχει, πώς έγινε η σκέψη και φτάνουμε σε αυτό το σημείο να έχουμε κόψιμο πόρων από τον ΟΑΕΔ; Δεν τα λέω έτσι, κύριε Υπουργέ και κυρίες και κύριοι συνάδελφοι.

Ερώτηση 9803, 21/9/2020, Κεγκέρογλου, Μουλκιώτης, Λιακούλη. Ποιες είναι οι άλλες πηγές εσόδων από τις οποίες θα αναπληρωθεί η αθροιστική απώλεια εσόδων του ΟΑΕΔ κατά 817 εκατομμύρια ευρώ; Απάντηση του Υπουργού: «Η πρόταση περικοπής από τους συγκεκριμένους λογαριασμούς του ΟΑΕΔ κρίθηκε καταλληλότερη, διότι δεν επηρεάζει τις ανταποδοτικές παροχές των ασφαλισμένων (συντάξεις), αλλά ούτε και τη λειτουργία και την αποτελεσματικότητα των δράσεων του ΟΑΕΔ, δεδομένου ότι οι λογαριασμοί του πρώην ΟΕΕΚ και ΟΕΚ ήταν πλεονασματικοί. Σύμφωνα και με το προσχέδιο του προϋπολογισμού 2021, οι απώλειες που θα προκληθούν στον λογαριασμό ανεργίας λόγω της μείωσης του ασφαλίστρου, θα καλυφθούν από την επιχορήγηση από τον κρατικό προϋπολογισμό.

Συνεπώς, η προτεινόμενη μείωση δεν θα επιφέρει μείωση των ανταποδοτικών παροχών προς ασφαλισμένους και συνταξιούχους, αλλά κυρίως μείωση του ετήσιου πλεονάσματος του ΟΑΕΔ και για το λόγο αυτό επιλέχθηκε ως η πλέον ενδεδειγμένη λύση». Ακούσατε, λοιπόν. Προσχέδιο προϋπολογισμού, σελίδα 46, προβλέπεται ότι «οι μεταβιβάσεις προς τον ΟΑΕΔ θα είναι μειωμένες σε σχέση με το 2020». Αυτή η αντιφατικότητα γι’ αυτό το ζήτημα δεν έπρεπε να απαντηθεί σήμερα εδώ από τον κ. Υπουργό; Ποια ήταν η απάντηση του Υπουργού; Σιωπή! Σιωπεί η κυβέρνηση γι’ αυτό το ζήτημα! Ήταν ερώτημα μας αυτό! Ενόχλησε τον Υπουργό, το καταλαβαίνω, αλλά όταν ενοχλούμαστε ή απαντάμε ή λέμε θα το δούμε, θα το μελετήσουμε και θα σας απαντήσουμε, όχι, όμως, να απαντάει με αυτό τον τρόπο, ο οποίος δεν ήταν πολιτικά πρέπον Πέραν τούτου, δεν το λέμε μόνο εμείς αυτό, δεν το λέει μόνο το προσχέδιο του προϋπολογισμού, το λέει και η Ομοσπονδία Εργαζομένων του ΟΑΕΔ. Κρούει τον κώδωνα κινδύνου και το αναφέρει κατηγορηματικά και ρητά και, ενδεχομένως, αύριο, ως φορέα να τον ακούσουμε τι θα μας πει. Πέραν αυτών, επίσης, είναι αληθές ή όχι ότι φέτος ο ΟΑΕΔ, με τις απώλειες οι οποίες φαίνονται, φαίνεται σωρευτική μείωση με τα 3,9% των εισφορών, 10 δισ. ευρώ Οφείλονται από τον ΕΦΚΑ στον ΟΑΕΔ από μη αποδοθείσες εισφορές; Είναι αυτό αλήθειες; Υπάρχουν μη αποδοθείσες εισφορές προς τον ΟΑΕΔ από τον ΕΦΚΑ κι εάν ναι τι γίνεται και πως πάμε, διότι να εξηγήσουμε, κυρίες και κύριοι συνάδελφοι, ότι το Σεπτέμβριο επιδοτήθηκε το 14% των ανέργων, σε σύνολο 1.030.411. Γιατί; Λόγω έλλειψης πόρων! Επομένως, τι γίνεται; Πώς κινείται αυτή η διαδικασία που κόβουμε πόρους από τον ΟΑΕΔ; Επαναλαμβάνω, υπάρχει αναλογιστική μελέτη κι εάν υπάρχει να έρθει, να έχουμε μία αιτιολογία, να διαβάσουμε τι θα γίνει και τι άλλο κάνουμε. Αυτό ήταν το ερώτημα μας. Ο κ. Υπουργός εκνευρίστηκε πράγματι, γιατί δεν είχε καμία άλλη λογική σκέψη να πει, γιατί μάλλον υπάρχει αυθαιρεσία σε αυτό το θέμα και δεν το λέμε τυχαία. Το επικοινωνιακό βγαίνει από τα δεδομένα. Μείωση ασφαλιστικών εισφορών, ναι! Το αποτέλεσμα; Για να το καταλάβουμε όλοι, όχι να υπονομεύουμε τον ίδιο τον εαυτό μας, γιατί έτσι υπονομεύεται ο εαυτός μας. Θα τα πούμε αυτά στη συνέχεια για την όλη διαδικασία.

Τρίτο θέμα, υπάρχει πραγματικά επιλογή για ενίσχυση δικηγόρων, μηχανικών, οικονομολόγων κ.λπ., ελεύθερων επαγγελματιών. Αυτό είναι από τον ειδικό λογαριασμό ανεργίας υπέρ αυτοτελώς και ανεξαρτήτως απασχολουμένων. Ερώτηση: Γιατί δεν βάζετε τους δικαστικούς επιμελητές, τους ασκούμενους δικηγόρους, τους οδοντιάτρους και κάποιους άλλους; Απάντηση από τον κ. Υπουργό. Καμία! Θα το δείτε στην πορεία. Δεν κατάλαβα καλά! Στη Βουλή των Ελλήνων μιλάει, μιλάει σε Βουλευτές οι οποίοι έχουν λόγο και θέλουν να ενημερωθούν, προκειμένου να έρθουν αύριο να έχουν άλλα επιχειρήματα, να στηρίξουν ή να μη στηρίξουν μία επιλογή! Αλήθεια, αυτό το επιτελικό κράτος δεν ήξερε ότι υπάρχουν και άλλοι ελεύθεροι επιχειρηματίες και γιατί δεν το αναφέρετε στο νομοσχέδιο; Δεν ήταν ένα ερώτημα αυτό; Αυτό εκνεύρισε τον Υπουργό όμως και δεν απάντησε, το άφησε έτσι. Ευχόμαστε αύριο να απαντήσει.

 Αυτός ο ειδικός λογαριασμός ανεργίας υπέρ αυτοτελώς και ανεξαρτήτως απασχολούμενων. Ποια είναι η οικονομική κατάσταση; Είπαμε ότι έχουμε κάνει ερώτηση στη Βουλή, δεν απάντησε το Υπουργείο. Γιατί δεν απάντησε; Δεύτερη ερώτηση με αίτηση κατάθεσης εγγράφων. Ιδού, λοιπόν, η χρυσή ευκαιρία! Ας έρθει να απαντήσει. Δεν απάντησε σήμερα, ευελπιστώ αύριο να απαντήσει ή να απαντήσει μεθαύριο, αλλά να απαντήσει! Δεν πρέπει να ξέρει ο ελληνικός λαός τι γίνεται;

Τρίτο ζήτημα, που τέθηκε εν τη ρύμη του λόγου, πάνω πώς κινείται η λογική και η πολιτική του Υπουργείου. Γιατί οι υγειονομικοί είναι έξω από τα βαρέα και ανθυγιεινά επαγγέλματα, κ. Υπουργέ; Απάντηση Υπουργού: Καμία! Απάντηση κυβέρνησης: Καμία! Έξι προτάσεις νόμου από το Κίνημα Αλλαγής. Απάντηση καμία! Οι γιατροί, οι υγειονομικοί, που είναι στο ΕΣΥ, ρωτούν «γιατί δε μας εντάσσεται;», οι γιατροί το ρωτούν και οι υγειονομικοί, δεν το ρωτούν τα κόμματα της αντιπολίτευσης, το ρωτούν οι υγειονομικοί! Απάντηση Υπουργού! Καμία! Ιδού πεδίο δόξης λαμπρόν να απαντήσει γιατί δεν τους εντάσσει ή το καλύτερο, ας τους εντάξει για να δούμε μια άλλη διαδικασία και μια άλλη λογική.

Τέλος, κύριε Πρόεδρε, αναφερόμενος στην Ε.Σ.Α.μεΑ. είναι απούσα και από το ινστιτούτο το οποίο είναι απμόδιο για την κατανομή πόρων, δεν υπάρχει συμμετοχή της Ε.Σ.Α.μεΑ. στο Διοικητικό Συμβούλιο και το ζητήσαμε. Δεν υπήρξε απάντηση, ενδεχομένως να μελετηθεί και εύχομαι να μελετηθεί και να υπάρξει απάντηση. Όπως, επίσης, για τους συλλόγους των αναπήρων. Έχουν γίνει παρατάσεις πληθώρα σωματείων διαφόρων τομέων κατά 4 ή 6 μήνες και για αυτούς δεν υπάρχει καμία παράταση. Πρόταση να υπάρξει! Δεν απάντησε ο Υπουργός, εύχομαι να απαντήσει.

Θέλω, όμως, καταλήγοντας να πω κάποια πράγματα για το Κίνημα Αλλαγής. Αρκετή σπέκουλα για το Κίνημα Αλλαγής για το τι κάνει ή τι δεν κάνει, εάν είναι ουρά ή δεν είναι ουρά! Ενδεχομένως να μη βολεύει το Κίνημα αλλαγής πώς γίνεται και πώς στέκεται. Το Κίνημα Αλλαγής, λοιπόν, το λέμε ξεκάθαρα και να τελειώνει η πλάκα, έχει αυτόνομο πολιτικό λόγο, στέλνει μήνυμα ευθύνης καθημερινά, σοβαρότητας και προοδευτικής ταυτότητας, χωρίς μισόλογα. Η αυτόνομη πορεία δεν έγινε σύνθημα, δεν είναι καν σύνθημα, αλλά έχει πολιτικό περιεχόμενο και ουσία και δίνει προστιθέμενη αξία στον εργαζόμενο, στον άνεργο, στον συνταξιούχο, στον αγρότη, στον επιστήμονα, δίνει σε όλους αυτούς και στη μεσαία τάξη. Αυτή είναι πολιτική θέση και είναι πάγια και σταθερή πολιτική θέση. Ασκούμε δυναμική και δομική αντιπολίτευση, με προτάσεις συγκεκριμένες και αιτιολογημένες. Υπενθυμίζω και στον κ. Υπουργό Εργασίας ότι πλήθος των προτάσεων τις οποίες κάναμε στο προηγούμενο διάστημα εν μέσω πανδημίας, τις υιοθέτησε γιατί ήταν προτάσεις τις οποίες δεν είχε η κυβέρνηση, τις υιοθέτησε και τις αποδέχθηκε. Αυτή είναι η αντιπολίτευση μας. Δεν σημαίνει, όμως, ότι η αντιπολίτευση είναι μόνο προτάσεις ή ότι όταν υπάρχουν προτάσεις σοβαρές και νομοθετικές παρεμβάσεις δεν τις υιοθετήσουμε. Θα κηρύξουμε και θα λέμε, όμως, την άρνησή μας καθαρά και σταθερά, όταν δεν υπάρχει συμφωνία με αυτό το οποίο πρέπει να υπάρξει και βλέπουμε ότι υπάρχει λοξοδρόμηση ή δεν υπάρχει σωστή πολιτική για τη μεσαία τάξη και για τους πολίτες. Αυτό, λοιπόν, το οποίο δέχθηκα σήμερα από τον Υπουργό Εργασίας ήταν ανοίκειο, ήταν μη πολιτικά πρέπον και αυτό να τελειώσει! Το Κίνημα Αλλαγής έχει σταθερή πορεία, αυτόνομη πορεία και έτσι κινείται.

Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής)**: Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.)**: Ευχαριστώ, κύριε Πρόεδρε.

Βέβαια, εδώ όλοι γνωριζόμαστε και ο λαός έχει πείρα, έχει δοκιμάσει και το ΠΑ.ΣΟ.Κ. και τον ΣΥ.ΡΙΖ.Α. και τη Ν.Δ.. Όλα αυτά που βιώνει σήμερα είναι αποτέλεσμα των πολιτικών της ενιαίας στρατηγικής που έχουν τα κόμματα αυτά για να υπηρετήσουν τις ανάγκες του κεφαλαίου. Αυτή είναι μία πραγματικότητα, ο κόσμος την ξέρει, ωστόσο, όμως, έχει κι άλλη επιλογή, έχει κι άλλο δρόμο να διαλέξει και πρέπει να το πάρει απόφαση να αγωνιστεί χωρίς φόβο, να μην τρομοκρατηθεί για να μπορέσει να ανατρέψει αυτή την πολιτική και να δημιουργηθούν οι προϋποθέσεις για την οικοδόμηση μιας άλλης μορφής οργάνωσης οικονομίας και της κοινωνίας που θα λύσει οριστικά τα προβλήματά του, γιατί αυτά που ζει σήμερα είναι δικά σας έργα.

Διαχειρίζεστε την φτώχεια και την εξαθλίωση, την οποία εσείς την δημιουργείτε με την πολιτική σας, τα μνημόνια, τις πράξεις νομοθετικού περιεχομένου και όλα αυτά που έχει ανάγκη το μεγάλο κεφάλαιο. Ο Υπουργός Εργασίας προσπάθησε να ερμηνεύσει το Κ.Κ.Ε., λέγοντας ότι είμαστε υπέρ της κατάργησης των εισφορών και υπέρ της κρατικής ασφάλισης, με μισθό από το κράτος που θα έχει μικρή αξία. Κύριε Υπουργέ, το Κ.Κ.Ε. αποδέχεται το αίτημα, έχει κάνει αποδεκτό το αίτημα των εκατοντάδων οργανώσεων, των σωματείων, κατέθεσε πρόταση νόμου για 750 ευρώ κατώτερο μισθό. Εσείς τι λέτε; Ότι 750 ευρώ κατώτερο μισθό που εμείς λέμε σαν ΚΚΕ, έχουν λιγότερη αξία από τα 650 ευρώ που εσείς έχετε σήμερα; Μην τρελαθούμε. Το ΚΚΕ διεκδικεί ουσιαστική στήριξη των ανέργων, με επίδομα 80% όλων των ανέργων, χωρίς όρους και προϋποθέσεις, που σημαίνει 600 ευρώ για όσο διαρκεί η ανεργία. Εσείς βλέπετε ότι τα 600 ευρώ για όλους, είναι χωρίς αξία, ενώ έχουν αξία τα 200 ευρώ ως 399 ευρώ και μάλιστα για το 16% των ανέργων;

 Το ελάχιστο εγγυημένο εισόδημα που εσείς λέτε είναι η λύση για τη ζωή, για να μπορεί να ζει με αξιοπρέπεια αυτός που τον οδηγήσατε στην ανεργία, στη φτώχεια και στην εξαθλίωση; Το ΚΚΕ διεκδικεί σταθερή δουλειά, με συγκροτημένα δικαιώματα, συλλογικές συμβάσεις, οκτάωρο, πενθήμερο, 40ωρο. Αυτό για εσάς δεν έχει αξία και έχουν οι ελαστικές μορφές που διασφαλίζουν ελάχιστες αμοιβές, ελάχιστα δικαιώματα, φτωχούς εργαζόμενους, μισθωτούς οι οποίοι είναι στη φτώχεια; Το ΚΚΕ διεκδικεί ενιαίο σύστημα δημόσια, δωρεάν κέντρων δημιουργικής απασχόλησης των παιδιών. Αυτό για σας δεν έχει αξία, αλλά έχουν τα ιδιωτικά κέντρα, που φυτρώνουν σαν μανιτάρια με τη στήριξή σας; Το ΚΚΕ διεκδικεί λαϊκή κατοικία, σύγχρονη για όλους. Αυτό είναι χωρίς αξία και αξία έχει η πολιτική σας που τους βγάζει στο δρόμο, τους κάνει άστεγους; Με τους πλειστηριασμούς, τις κατασχέσεις; Το ΚΚΕ διεκδικεί σύγχρονες δομές φιλοξενίας ηλικιωμένων, με όλες τις υπηρεσίες τις σύγχρονες που δικαιούνται, γιατί πρόσφεραν στον άνεργο βίο τα πάντα.

Και αυτό είναι χωρίς αξία και έχουν αξία οι ελάχιστες δημόσιες δομές και αρκετές ιδιωτικές, με αγρία αμοιβή και τραγικές συνθήκες, που αποκαλύπτονται σε αυτήν την περίοδο, με τους θανάτους τους μαζικούς θανάτους από γηροκομεία. Πραγματικά δεν κοκκινίζετε, δεν ντρέπεστε γι αυτό το αποτέλεσμα που έχετε, για τη θανατηφόρα πολιτική σας; Η πολιτική σας που γεννά την ανεργία, τη φτώχεια, τους άστεγους, που ιδιωτικοποιεί κάθε δομή, που αναφέρεται στο παιδί , στον ηλικιωμένο. Αυτή για εσάς δεν έχει αξία. Αυτή πρέπει να ανατραπεί. Αυτή μάλλον δεν έχει αξία, αυτή πρέπει να ανατραπεί. Η ενδοοικογενειακή βία, την οποία επικαλείστε, έχει ακριβώς κοινωνικοοικονομικές αιτίες, οι οποίες οξύνονται, εξαιτίας της πολιτικής σας, εξαιτίας των συνθηκών που βιώνουν σήμερα, η ίδια η εργατική, λαϊκή οικογένεια.

Κύριε Υπουργέ, κύριοι της κυβέρνησης, υπερηφανεύεστε, για τα συγχαρητήρια που παίρνετε από τους μηχανισμούς της Ευρωπαϊκής Ένωσης για την αποτελεσματικότητα της πολιτικής σας. Συγχαρητήρια, πήρατε γιατί; Γιατί προωθήσατε όλες τις πολιτικές, καλύτερα από άλλες αστικές κυβερνήσεις στις χώρες μέλη της Ευρωπαϊκής Ένωσης, που υπηρετούν τους επιχειρηματικούς ομίλους, που κάνουν αυτό που λέμε φιλικό περιβάλλον, με πολύ μικρή αξία της εργατικής δύναμης, μειώσατε τους μισθούς κατά 50%, κατάργησατε τις συλλογικές συμβάσεις. Απογειώσατε το λεγόμενο διευθυντικό δικαίωμα, δηλαδή την ασυδοσία του εργοδότη να κάνει ότι θέλει. Και βέβαια, μπροστά έρχεται και το νομοσχέδιο, που έχετε ήδη εξαγγείλει, όπου θέλετε να βάλετε στο γύψο το κίνημα.

Το ΚΚΕ κάτω από οποιεσδήποτε συνθήκες, έδωσε αγώνες με ανείπωτες θυσίες για τους εργαζόμενους και το λαό. Κάθε κατάκτηση είναι ποτισμένη με το αίμα πρωτοπόρων αγωνιστών, με αίμα μελών και στελεχών του Κ.Κ.Ε. Αυτό το ξέρει ο λαός, γνωρίζει ότι το ΚΚΕ στέκεται παλικαρίσια απέναντι στην δικτατορία του κεφαλαίου. Αγωνίζεται για την εξουσία της εργατικής τάξης κι αυτό το λέει καθαρά κι αυτός είναι ο ρόλος της δημιουργίας του, της ύπαρξής του, που είναι η μόνη προοδευτική προοπτική, που μπορεί να αξιοποιήσει τις παραγωγικές δυνατότητες της χώρας, να θέσει την επιστήμη και τεχνική στην υπηρεσία του κεντρικού σχεδιασμού και να αντιμετωπίσει οριστικά την ανεργία, τη φτώχεια, την αστεγία, με κατοικία σύγχρονη για όλους, τον ελεύθερο χρόνο, τον πολιτισμό, τον αθλητισμό για όλους.

Αυτή η προοπτική μπορεί να εξαλείψει όλα όσα εσείς δημιουργείτε και ζητάτε από το λαό να βάζει τον πήχη όλο και πιο χαμηλά, να ασκείται να μαθαίνει να ζει με τα λίγα και να αναθεματίζει την κακή του τύχη, τη μανούλα που τον γέννησε. Καλούμε τον κόσμο να ανεβάσει τον πήχη των απαιτήσεων, να ζητήσει τις ανάγκες του, να τις διεκδικήσει. Και επειδή εσείς υπηρετείτε τις ανάγκες του κεφαλαίου, πρέπει να σας παραμερίσουν.

Κύριε Μουλκιώτη, είμαστε υπέρ των βαρέων και ανθυγιεινών στους υγειονομικούς. Αλλά μην ξεχνάτε, ότι εσείς πρωτοστάτησατε για την κατάργηση των βαρέων και ανθυγιεινών πολλών ειδικοτήτων των εργαζομένων. Και αναφέρομαι στους εργαζόμενους στον τουρισμό, στους μάγειρους, τους σερβιτόρους, τις καμαριέρες. Αναφέρομαι σε άλλες ειδικότητες, ήταν έργο δικό σας. Το συνέχισαν, βέβαια και όλοι οι υπόλοιποι και ερχόμαστε σήμερα και ζητάμε να ενταχθούν οι υγειονομικοί στα βαρέα. Να ενταχθούν και οι υγειονομικοί, το δικαιούνται, αλλά και άλλες ειδικότητες πρέπει να ενταχθούν στα βαρέα και ανθυγιεινά επαγγέλματα. Και γνωρίζουμε, ότι συνολικά τα συνδικάτα παλεύουν, διεκδικούν αιτήματα τέτοια και άλλα, για να μπορέσουν πράγματι να βελτιώσουν τη θέση τους. Γιατί το δικαιούνται. Είναι αυτοί που παράγουν τον αμύθητο πλούτο και όπως είπαμε, στερούνται και το πιάτο με το φαΐ.

Επειδή, λοιπόν, το νομοσχέδιο αυτό θα συζητηθεί και αύριο στις Επιτροπές, δεν θέλω να πω περισσότερα. Είπα και προηγουμένως, ότι βασικός πυρήνας παραμένει η στρατηγική της Ευρωπαϊκής Ένωσης για τη διαχείριση της φτώχειας. Αυτή είναι η λογική του νομοσχεδίου και όπως είπα και αρχικά στην πρωτολογία μου, έχει κυριαρχήσει στα ΜΜΕ, ότι είναι ένα νομοσχέδιο μείωσης των ασφαλιστικών εισφορών. Είναι πραγματικά ένα τέτοιο νομοσχέδιο. Είναι αυτή η απαίτηση σήμερα του μεγάλου κεφαλαίου. Είναι αυτή η δέσμευση της κυβέρνησης της Νέας Δημοκρατίας, απέναντι σε επιχειρηματικούς ομίλους, να τους απαλλάξει από την ευθύνη της συμμετοχής στην κοινωνική ασφάλιση. Είναι αυτή η δέσμευση να απαλλάξει το κράτος από τη συμμετοχή του και να μετατρέψει την κοινωνική ασφάλιση, από κοινωνική σε ατομική ευθύνη, με όλες τις συνέπειες που θα έχει για τους εργαζόμενους και το λαό. Αυτό, από μόνο του, λοιπόν, χαρακτηρίζει το νομοσχέδιο αντεργατικό, αντιασφαλιστικό, αντιλαϊκό. Γι αυτό και εμείς, επί της αρχής είπαμε ότι θα το καταψηφίσουμε. Ευχαριστώ.

**ΑΘΑΝΑΣΙΟΣ ΛΙΟΥΠΗΣ(Προεδρεύων της Επιτροπής):** Κυρία Αθανασίου έχετε το λόγο.

**ΜΑΡΙΑ ΑΘΑΝΑΣΙΟΥ(Ειδική Αγορήτρια της Ελληνικής Λύσης):** Εγώ θέλω να τελειώσω όπως άρχισα, με τα νοσοκομεία μας, που βρίσκονται σε κατάσταση έκτακτης ανάγκης. Προτείνουμε άμεση επίταξη των ιδιωτικών κλινικών και ιδιωτών γιατρών, με όρους και προϋποθέσεις του ΕΣΥ, για να καλυφθεί έστω και προσωρινά, το τεράστιο έλλειμμα πρωτοβάθμιας φροντίδας, αλλά και νοσηλείας ασθενών με covid, παρέχοντας κλίνες και ΜΕΘ. Άμεση ένταξη στη δύναμη του ΕΣΥ των παλιών νοσοκομείων, που έχουν ήδη κλείσει. Μονιμοποίηση όλων των συμβασιούχων εργαζομένων που υπηρετούν σήμερα. Άμεση προκήρυξη όλων των οργανικών θέσεων, που είναι κενές στο νοσοκομείο και αν χρειαστεί με επιπλέον κίνητρα. Δυνατότητα παράτασης του χρόνου ειδικότητας των ειδικευμένων γιατρών στις χειρουργικές κλινικές. Να σταματήσει η καθαρά επικοινωνιακή διαχείριση του τεράστιου προβλήματος, που αντιμετωπίζουν τα νοσοκομεία μας, γιατί υποτιμά τη νοημοσύνη μας. Να αναληφθούν ουσιαστικές δράσεις, που οδηγούν σε άμεσες και μόνιμες λύσεις, ώστε να μην κλονιστεί η εμπιστοσύνη των ασθενών προς το ΕΣΥ.

Θέλω να πω, κύριε Πρόεδρε, ότι δεν έχουν ακόμα ληφθεί αποφάσεις, όσον αφορά στους γιατρούς και όλο το προσωπικό το νοσηλευτικό και παραϊατρικό, να μπουν στα βαρέα και ανθυγιεινά. Οι γιατροί μας θεωρώ ότι ταπεινώνονται, όταν παίρνουν γιατρούς εξωτερικούς και πληρώνονται διπλάσια, από ότι αυτοί που ήδη υπηρετούν.

Όσο για το νομοσχέδιο, εμείς επιφυλασσόμαστε επί της αρχής. Ευχαριστώ.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής):** Κυρία Υπουργέ έχετε τον λόγο.

**ΔΟΜΝΑ – ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Ένα λεπτό θέλω, για να κάνω μια παρέμβαση. Γιατί βλέπω να υπάρχει ιδιαίτερη μνεία και ιδιαίτερη προσήλωση πάνω στο πρόγραμμα «Στέγαση Και Εργασία» του Υπουργείου μας. Είναι ένα πρόγραμμα παλιό και όπως γνωρίζετε -και ΠΑΣΟΚ και ΣΥΡΙΖΑ- είναι ένα πρόγραμμα πιλοτικό. Όμως, ένα πρόγραμμα πιλοτικό που είχε τρέξει ο ΣΥΡΙΖΑ 4,5 χρόνια διακυβέρνησης μία φορά. Μία φορά το έτρεξε και αυτήν την μία φορά που το έτρεξε ήταν σε πλεονασματικό προϋπολογισμό.

Οπότε τι ερχόμαστε και κάνουμε;

Μέσα σε 16 μήνες διακυβέρνησης έχουμε τρέξει το «Στέγαση και Εργασία» ήδη μία φορά. Τρεις δήμοι Πειραιάς, Αθήνα, Περιστέρι έχουν πάρει το «Στέγαση και Εργασία» και αυτό που κάνουμε είναι το θεσμοθετούμε, θεωρούμε ότι είναι ένα σωστό πρόγραμμα. Πρέπει να μπει στον κρατικό, στον κεντρικό προϋπολογισμό με 10 εκατομμύρια μπαίνει, όχι με πέντε, με 10 εκατομμύρια μπαίνει γιατί είναι διετές το πρόγραμμα, οπότε μπαίνει με 10 εκατομμύρια. Ακριβώς όπως ήταν και πριν και σκοπός μας είναι να το διευρύνουμε, αλλά μια κυβέρνηση 16 μηνών που το έχει τρέξει ήδη μία φορά και το θεσμοθετεί έτσι ώστε να το καθιερώσει και να το διευρύνει προφανώς δεν μπορεί να συγκριθεί με μία κυβέρνηση η οποία επί 4,5 χρόνια το είχε τρέξει πιλοτικά μία φορά σε πλεονασματικό προϋπολογισμό και όχι στον πιο δύσκολο προϋπολογισμό των τελευταίων ετών. Ευχαριστώ πολύ.

**ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής):** Ευχαριστούμε, κυρία Υπουργέ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακτύπης Διονύσιος, Βαρτζοπούλος Δημήτριος, Βρυζίδου Παρασκεύη, Γιόγιακας Βασίλειος, Ευθυμίου Άννα, Ιατρίδη Τσαμπίκα(Μίκα), Καλογιάννης Σταύρος, Κεφάλα Μαρία- Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Οικονόμου Βασίλειος, Μπλούχος Κωνσταντίνος, Πνευματικός Σπυρίδων,Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσαβδαρίδης Λάζαρος, Τσιλιγγίρης Σπυρίδων (Σπύρος), Φωτήλας Ιάσων, Ξανθός Ανδρέας, Ξενογιαννακοπούλου Μαρία-Ελίζα(Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Κατσώτης Χρήστος, Λαμπρούλης Γεώργιος, Κανέλλη Γαριφαλλιά (Λιάνα), Αθανασίου Μαρία, Ασημακοπούλου Σοφία – Χάιδω και Απατζίδη Μαρία.

Τέλος και περί ώρα 19.40΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

**ΑΘΑΝΑΣΙΟΣ ΛΙΟΥΠΗΣ**